
Capitolul I 
Introducere în dreptul fiscal 


ŞI. Definiţia Dreptului fiscal 


Dreptul fiscal, ca ramură a dreptului public, este format din 


totalitatea actelor normative ce reglementează raporturile juridice fiscale 
care se nasc, se modifică şi se sting în procesul colectării impozitelor şi 
taxelor de la contribuabili. 


> 
> 


Dreptul fiscal este o ramură a dreptului public. 

Raporturile juridice fiscale se nasc în procesul colectării impozitelor 
şi taxelor, sau al administrării acestora. Administrarea impozitelor 
şi taxelor este o noțiune legală folosită de codul de procedură 
fiscală, a cărei arie de acoperire este însă mult mai largă, având în 
vedere nu numai colectarea, dar şi înregistrarea fiscală, declararea 
impozitelor, inspecția fiscală şi contenciosul fiscal. 

Subiect al impunerii este orice persoană fizică sau juridică (de 
drept public sau privat) care realizează venituri ori deține bunuri 
impozabile ori taxabile, denumita contribuabil. Principiul este 
universalitatea impunerii, excepția fiind scutirea de la impunere, care 
trebuie să fie expres şi limitativ prevăzută de legea fiscală, niciun fel 
de extindere pe cale de interpretare nefiind admisă. 

Obiectul impunerii sunt atât bunurile cât şi veniturile considerate de 
legiuitor ca fiind impozabile ori taxabile. 

Raporturile juridice fiscale sunt raporturi de drept public 
reglementate de norme de drept fiscale. Faţă de această concepţie 
tradiționalistă însă, legislaţia şi practica au dezvoltat foarte mult şi 
aspectul privat al dreptului fiscal. Astfel, în ciuda faptului ca 
titlurile statului care au ca obiect impozite şi taxe sunt şi rămân titluri 
executorii, pentru a căror realizare nu este necesară intervenţia 
magistratului, totuşi există mai multe situaţii în care tradiționalul 


caracter de drept public este atenuat de raporturi juridice în care 
egalitatea părţilor şi chiar posibilitatea contribuabilului de a formula 
pretenţii de natură patrimonială asupra statului modifică semnificativ 
concepţia tradițională cu privire la raporturile juridice fiscale. 

> Contribuabilul poate contesta orice act administrativ fiscal, orice 
act de executare, poate solicita instanţei suspendarea actului 
administrativ ori suspendarea executării silite, poate cere statului 
despăgubiri pentru o impunere defectuoasa ori nelegală, are dreptul 
la rambursarea unor impozite (cazul T.V.A.) în anumite situaţii, 
poate sesiza organele judecătoreşti cu privire la abuzurile 
administrative ale funcţionarului fiscal sau poate justifica chiar o 
acţiune judiciară întemeiată pe Convenţia europeană a drepturilor 
omului pentru încălcarea articolului 1 cu privire la dreptul de 
proprietate. 


§2. Principiile Dreptului fiscal 


Principiile dreptului fiscal sunt definite de Codul fiscal în art. 3 şi au 
următorul conţinut: 

a. Neutralitatea măsurilor fiscale în raport cu diferitele categorii 
de investitori şi capitaluri, cu forma de proprietate, asigurând 
condiţii egale investitorilor, capitalului român şi străin; 

b. Certitudinea impunerii, prin elaborarea de norme juridice 
clare, care să nu conducă la interpretări arbitrare, iar termenele, 
modalitatea şi sumele de plată să fie precis stabilite pentru 
fiecare plătitor, respectiv aceştia să poată urmări şi înţelege 
sarcina fiscală ce le revine, precum şi să poată determina 
influenţa deciziilor lor de management financiar asupra sarcinii 
lor fiscale; 

c. Echitatea fiscală la nivelul persoanelor fizice, prin impunerea 
diferită a veniturilor, în funcţie de mărimea acestora; 

d. Eficienţa impunerii prin asigurarea stabilităţii pe termen lung 
a prevederilor Codului fiscal, astfel încât aceste prevederi să nu 
conducă la efecte retroactive defavorabile pentru persoane 
fizice şi juridice, în raport cu impozitarea în vigoare la data 
adoptării de câtre acestea a unor decizii investiţionale majore. 


Neutralitatea impunerii, certitudinea impunerii, echitatea fiscală şi 
eficienţa impunerii reprezintă principii de bază ale fiscalității unei 
economii libere, reprezentând esenţa multor discuţii pe marginea 


corectitudinii raportului de impunere atât din punct de vedere al relaţiei 
stat — contribuabil cât şi din punct de vedere al contribuabililor care 
compară diferitele reglementări concrete aplicabile fiecăruia în parte. 


Acestor principii legale li se mai poate adaugă un principiu 
formulat de mai mulţi teoreticieni, care are în vedere contribuţia 
fiecăruia la sistemul fiscal proporţional cu capacitatea să contributivă!. 
Aceasta înseamnă consacrarea ideii de egalitate prin impunere, 
preferabilă principiului egalităţii în faţa impunerii. Deşi există 
argumente pro şi contra pentru susținerea oricăreia din aceste două idei, 
autorii prezentei lucrări se pronunţă în favoarea egalității prin impunere, fie 
şi pentru motivul unei echităţi sociale mai mari decât acela al egalităţii în 
faţa impozitului. Considerăm că este normal ca un cetăţean care are o 
avere mai mare să contribuie într-o măsură superioară la constituirea 
fondurilor generale ale societăţii decât un cetăţean care are o capacitate 
contributivă inferioară. 


§3. Izvoarele Dreptului fiscal 


E 


** Constituţia României este primul şi cel mai important izvor al 
dreptului fiscal. Legea fundamentală a ţării reglementează în art. 
56 obligaţia cetăţenilor de a contribui, prin impozite şi taxe, la 
cheltuielile publice, între îndatoririle fundamentale cetăţeneşti. 
Această îndatorire fundamentală însă trebuie să fie garantată de 
aşezarea justă a sarcinilor fiscale?, de interzicerea oricăror alte 
prestații în afara celor stabilite prin lege” şi de reglementarea prin 
lege a modului de cheltuire a fondurilor generale ale societăţii 
constituite din impozite şi taxe”. 

s În afara legii fundamentale, la sfârşitul anului 2003, au fost 
codificate de către legiuitorul român Codul Fiscal (Legea 
571/2003) şi Codul de procedură fiscală (O.G. nr. 92/2003). 

«* Codul Fiscal strânge la un loc principiile generale ale fiscalităţii, 

raportul dintre legea română şi tratatele internaţionale cu privire la 

impunere, inclusiv convențiile de evitare a dublei impuneri, 


1 G. Morse, D. Williams, Principles of Tax Law. 

i Constituția României, art. 56 alin. (2). 

3 Constituţia Romaniei, art. 56 alin. (3) consacră principiul nullum impositum sine lege. Acest 
principiu este consacrat de legea fundamentală şi în art. 139 alin. (1). 

4 Art. 139 alin. (3) din Constituţia Romaniei arată: „Sumele reprezentând contribuţiile la 
constituirea unor fonduri se folosesc, în condiţiile legii, numai potrivit destinaţiei acestora”. 


principalele impozite şi taxe din sistemul fiscal românesc. 
Încercarea de concentrare a tuturor acestor reglementări într-un 
singur cadru normativ este lăudabilă. Modificările permanente 
însă, modificări de esenţă ale acestei reglementări precum şi 
adăugarea prin reglementări secundare la normele juridice primare, 
slăbeşte foarte mult din efectul benefic produs iniţial. 

** Codul de procedură fiscală concentrează toate reglementările 
legale procedurale care ţin de „administrarea impozitelor şi 
taxelor”, respectiv înregistrarea contribuabililor, declararea 
impozitelor şi taxelor, stabilirea, verificarea şi colectarea 
impozitelor şi taxelor, soluționarea contestaţiilor formulate de 
contribuabili împotriva actelor administrative fiscale. 

% Mai există şi alte legi speciale, cum ar fi: Codul Vamal, Legea 
nr.146/1997 privind taxele judiciare de timbru?, Ordonanţa 
Guvernului nr.12/1998 privind taxele de timbru pentru 
activitatea notarială” etc. 

+ Reglementările secundare, respectiv Normele, Instrucţiunile şi 
Regulamentele de aplicare ale legislaţiei fiscale, adoptate prin 
Hotărâre de Guvern ori prin Ordin al Ministrului finanţelor 
Publice, joacă un rol foarte important în explicarea şi aplicarea 
legislaţiei fiscale, detaliind în amănunt modul de aplicare a 
normelor fiscale sau procedural fiscale, conţinând reglementari şi, 
uneori, chiar lămuriri necesare, în absenţa cărora aplicarea 
legislaţiei fiscal ar fi dificilă. 

% Deciziile Comisiei fiscale centrale constituite la nivelul 
Ministerului Finanţelor Publice, a cărei rațiune de funcţionare este 
interpretarea unitară a reglementărilor fiscale sunt obligatorii doar 
pentru organele fiscale, modul de interpretare a legii fiscale 
cuprinse într-o Decizie a Comisiei putând fi infirmat pe cale 
judiciară prin hotărâre judecătorească. 


$4. Raporturile juridice fiscale 


1 Noul Cod vamal a fost adoptat prin Legea nr.86/2006 publicată în Monitorul Oficial nr.350 


din 19 aprilie 2006. 

? A se vedea Monitorul Oficial nr.173 din 29 iulie 1997, cu modificările şi completările 
ulterioare. 

? A se vedea Monitorul Oficial nr.586 din 7 august 2002(actul normativ republicat) 


> Raporturile juridice fiscale sunt reglementate în temeiul normelor 
juridice referitoare la colectarea veniturilor fiscale ale statului. 
Această categorie de raporturi juridice se particularizează prin 
specificul conţinutului lor, adică a drepturilor şi a obligaţiilor 
subiectelor participante. 

> Raporturile juridice fiscale sunt formate din relații de impunere care 
iau naştere în procesul repartizării unei părţi din venitul naţional şi în 
redistribuirea unor venituri ale persoanelor juridice şi ale persoanelor 
fizice, în scopul constituirii fondurilor băneşti ale bugetului de stat. 


Nu există o reglementare legală care să definească raportul juridic 
fiscal, dar din interpretarea mai multor prevederi ale Codului de procedura 
fiscală, respectiv art. 1, art. 16 şi art. 21 rezultă atât părțile, cât şi 
conţinutul şi obiectul raporturilor juridice fiscale. 


Există două categorii de raporturile juridice fiscale: 
e raporturi de drept material fiscale şi 
e raporturi de drept procedural fiscal. 


Este dificil de realizat o distincţie pe baza reglementărilor legale, 
întrucât textele nu fac o separație clară între cele două categorii de 
raporturi juridice, dar aceasta se poate deduce. Din totalitatea activităţilor 
desfăşurate în scopul stabilirii şi încasării la bugetul consolidat a 
impozitelor şi taxelor, unele sunt specifice raporturilor juridice material 
fiscale, iar altele raporturilor juridice procedural fiscale. 


În cazul celor două categorii de raporturi juridice subiectele sunt 
aceleaşi, respectiv organele fiscale şi contribuabilii, obiectul este acelaşi, 
respectiv stabilirea şi încasarea la bugetul general consolidat a impozitelor, 
taxelor şi altor contribuţii datorate de către debitorii fiscali, dar diferă 
conţinutul celor două categorii de raporturi. 


> Raportul de drept material fiscal are în conţinutul său drepturile 
şi obligaţiile părţilor legate de perceperea impozitelor, perceperea! 
dobânzilor şi penalităţilor, dreptul la restituirea impozitelor şi 
taxelor, dreptul la rambursarea T.V.A. şi obligaţiile corelative de 
declarare a materiei impozabile, a bunurilor deţinute şi veniturilor 
realizate impozabile ori taxabile etc 


! Prin percepere, în sens fiscal, se înţelege stabilirea impozitelor. 


> Raportul de drept procedural fiscal are în conţinutul său acele 
drepturi şi obligații legate de acţiunile administrative, 
administrativ-jurisdicţionale şi procesual- civile legate de 
activitatea de administrare a impozitelor şi taxelor. 


Prin administrarea impozitelor şi taxelor se înţelege, în sensul 
Codului de procedură fiscală, ansamblul activităţilor desfăşurate de 
organele fiscale în legătură cu: înregistrarea fiscală; declararea, stabilirea, 
verificarea şi colectarea impozitelor, taxelor, contribuţiilor şi a altor sume 
datorate bugetului general consolidat; soluţionarea contestaţiilor împotriva 
actelor administrative fiscale. 


Raporturile juridice fiscale întrunesc toate caracteristicile 
raporturilor juridice financiare şi au elemente comune tuturor raporturilor 
juridice în general, indiferent de deosebirile de conţinut dintre diferitele 
categorii de venituri ale bugetului de stat. 


Raporturile juridice fiscale cuprind în structura lor următoarele 
elemente: subiecte, conţinut şi obiect. 

1) Subiectele raporturilor juridice fiscale sunt, pe de o parte, statul, prin 
organele fiscale învestite cu atribuţii specifice realizării veniturilor 
fiscale, iar pe de altă parte, persoanele juridice sau persoanele fizice 
obligate să plătească impozitele, taxele şi celelalte venituri ale 
bugetului de stat’. 
= Statul este reprezentat, la nivel central, de Ministerul Finanţelor 

Publice prin Agenţia Naţională de Administrare Fiscală şi unităţile 
sale teritoriale, care reprezintă organele fiscale ale statului. 
= La nivel local, unităţile  administrativ-teritoriale sunt 
reprezentate în raporturile juridice fiscale de autorităţile 
administraţiei publice locale, precum şi de compartimentele de 
specialitate ale acestora, în limita atribuţiilor delegate de către 
autorităţile respective. 
= Contribuabilul este orice persoană fizică ori juridică sau orice altă 
entitate fără personalitate juridică ce datorează impozite, taxe, 
contribuţii şi alte sume bugetului general consolidat, în condiţiile 
legii. 
În relaţiile cu organul fiscal contribuabilul poate avea un raport juridic 
direct, sau poate fi reprezentat printr-un împuternicit. Împuternicitul poate 
fi convenţional, sau legal. 


! Art. 17 C. proc. fisc. 


2) Conţinutul raporturilor juridice fiscale îl constituie drepturile şi 
obligaţiile subiectelor participante. 


Cele mai importante drepturi ale statului sunt: 


- dreptul de a institui venituri fiscale(taxe şi imposite); 

— dreptul la perceperea impozitelor, taxelor, contribuţiilor şi a altor 
sume care constituie venituri ale bugetului general consolidat, dreptul la 
rambursarea taxei pe valoarea adăugată, dreptul la restituirea impozitelor, 
taxelor, contribuţiilor şi a altor sume care constituie venituri ale bugetului 
general consolidat, denumite de legiuitor creanţe fiscale principale; 

— dreptul la perceperea dobânzilor şi penalităţilor de întârziere, în 
condiţiile legii, denumite creanţe fiscale accesorii. 

Obligaţiile corelative ale contribuabililor, denumite de legiuitor 
obligaţii fiscale, sunt următoarele: 

— obligaţia de a declara bunurile şi veniturile impozabile sau, după caz, 
impozitele, taxele, contribuţiile şi alte sume datorate bugetului general 
consolidat; 

— obligaţia de a calcula şi de a înregistra în evidenţele contabile şi 
fiscale impozitele, taxele, contribuţiile şi alte sume datorate bugetului 
general consolidat; 

— obligaţia de a plăti la termenele legale impozitele, taxele, contribuţiile 
şi alte sume datorate bugetului general consolidat; 

— obligaţia de a plăti dobânzi şi penalităţi de întârziere, aferente 
impozitelor, taxelor, contribuţiilor şi altor sume datorate bugetului general 
consolidat, denumite obligaţii de plată accesorii; 

— obligaţia de a calcula, de a reţine şi de a înregistra în evidenţele 
contabile şi de plată, la termenele legale, impozitele şi contribuţiile care se 
realizează prin stopaj la sursă; 

— orice alte obligaţii care revin contribuabililor, persoane fizice sau 
juridice, în aplicarea legilor fiscale. 


De asemenea, contribuabilii au drepturi, cum ar fi: 


- dreptul de a pretinde stabilirea impunerii şi modalităţii de plată în 
conformitate cu dispoziţiile actelor normative care reglementează 
fiecare venit fiscal, 


- dreptul de a beneficia de înlesnirile legale (scutiri, reduceri, 
amânări, eşalonări de plată etc.), ; 


- dreptul de a contesta actele cu caracter individual ale organelor de 
control fiscal pe care le consideră neconforme cu legea. 


Obligaţiile corelative ale organelor statului cu atribuţii fiscale sunt: 
- dea stabili, încasa şi urmări numai venituri fiscale legal datorate; 
- dea acorda, la cererea justificată a persoanelor interesate, înlesnirile 
prevăzute de actele normative; 
- de a rezolva în mod corespunzător orice contestaţie depusă de 
subiectele de drept obligate faţă de bugetul de stat. 


3) Obiectul raporturilor juridice fiscale îl reprezintă stabilirea şi 
prelevarea la bugetul general consolidat a impozitelor, taxelor şi altor 
contribuţii datorate de către debitorii fiscali.Pe scurt, obiectul 
raporturilor de drept fiscal îl constituie chiar sumele de bani ce 
reprezintă impozite, taxe şi alte venituri. De altfel, totalitatea 
drepturilor şi obligaţiilor stabilite de actele normative în sarcina 
subiectelor participante la raporturile juridice fiscale au drept scop, în 
ultimă instanţă, colectarea sumelor de bani datorate cu titlu de venituri 
fiscale. 


Capitolul II 
Sistemul fiscal. Noţiune. Trăsături 


Putem defini sistemul fiscal ca reprezentând „totalitatea impozitelor şi 
taxelor provenite de la persoanele juridice şi persoanele fizice care 


sol 


alimentează bugetele publice” . 


În practica financiară, se utilizează şi noţiunea de «fiscalitate», care 
este definită ca un „sistem de constituire a venitului statului prin 
redistribuirea venitului naţional cu aportul impozitelor şi taxelor, 
reglementat prin norme juridice”. 


Sistemul fiscal cuprinde o diversitate de impozite, taxe şi alte 
vărsăminte obligtorii, care afectează veniturile tuturor persoanelor fizice 
sau juridice, ponderea efortului fiscal fiind suportată de masa populaţiei, 
mai ales prin intermediul preţurilor. 

Pentru o bună funcționare a economiei, este necesară asigurarea unei 
stabilităţi a sistemului fiscal. Frecventele modificări şi completări care se 
aduc reglementărilor fiscale creează greutăţi în cunoaşterea corectă şi 
aplicarea unitară a legislaţiei fiscale. De asemenea, prin acest fenomen se 
creează şi o stare de neîncredere şi nesiguranţă investitorilor interni şi 
străini pentru soarta investiţiei pe care intenţionează s-o facă”. 


Reglementările legale adoptate după Revoluţia din Decembrie 1989 
permit a se observa câteva orientări spre care s-a îndreptat noul sistem 
fiscal: 

a) reforma fiscală care se realizează în România are în vedere, în 
principiu, condiţiile sociale şi economice specifice etapei actuale de 
dezvoltare 

b) prin reforma fiscală se urmăreşte construirea unui sistem fiscal 
coerent, echitabil şi eficient. 


! 1. Condor, Drept financiar şi fiscal, Ed. Tribuna Economică, Bucureşti, 1996, p. 147. 

? G. Marin, A. Puiu, Dicţionar de relaţii economice internaţionale, Ed. Enciclopedică, Bucu- 
reşti, 1993, p. 278. 

3 Codul Fiscal (Legea nr. 571/2003) prevede în acest sens, în art. 4: „Prezentul cod se modifică 
şi se completează numai prin lege, promovată, de regulă, cu 6 luni înainte de data intrării în vigoare 
a acesteia. Orice modificare sau completare la prezentul cod intră în vigoare cu începere din prima 
zi a anului următor celui în care a fost adoptată prin lege”. 


CAPITOLUL III 
FISCALITATEA 


§1. Definiţia fiscalităţii 


Într-o definire sintetică a fiscalităţii, putem spune că aceasta este 
formată din totalitatea taxelor şi a impozitelor reglementate prin acte 
normative. 

Fiscalitatea mai poate fi definită şi ca un sistem de percepere a 
impozitelor, taxelor şi contribuţiilor de către autorităţile publice în scopul 
realizării funcţiilor social-economice ale statului’. 


§2. Nivelul şi structura fiscalităţii 


Nivelul fiscalităţii îl reprezintă mărimea taxelor şi impozitelor. 

Întrucât mărimea impozitelor, în expresie nominală, este puternic 
influenţată de procesul inflaţionist, pentru a aprecia nivelul fiscalităţii este 
mai concret indicatorul care exprimă partea din produsul intern brut care 
este prelevată la dispoziţia statului pe calea impunerii. Mărimea prelevării 
este dependentă de anumiţi factori, printre care: 

a) ponderea sectorului public în producţia industrială a ţării; 

b) nivelul cotelor de impozit; 

c) dimensiunile nevoilor fiscale şi ale mijloacelor de acoperire a 
acestora; 

d) proporţiile evaziunii fiscale. 


! D. D. Şaguna, Drept financiar şi fiscal, Ed. All Beck, Bucureşti, 2003, p. 345. 


Structura fiscalităţii este reprezentată de diversitatea impozitelor şi 
taxelor prin intermediul cărora statul colectează veniturile fiscale. 

Este de observat, pentru ultimii ani, o echilibrare a impozitelor directe 
şi a celor indirecte în cadrul politicii fiscale duse de ţările dezvoltate. 


$3. Principiile generale ale fiscalităţii societăţii libere 


Nu poate exista o societate liberă, decât dacă există o repartizare 
suficientă a puterilor (dacă există o descentralizare a deciziilor). În aceste 
condiţii, se impune un sistem economic bazat pe proprietatea privată şi pe 
economia de piaţă. 


> 


Principiul individualității.Dacă se admite principiul democratic 
după care individul constituie obiectivul suprem, atunci 
organizarea vieții în societate nu apare ca un obiectiv de sine 
stătător, ci numai ca un mijloc prin care să se asigure o puternică 
dezvoltare a personalității individului. 

Principiul de nediscriminare.Impozitul trebuie stabilit în 
condițiile unor reguli identice pentru toți contribuabilii. Orice 
măsură fiscală care este discriminatorie, într-un mod direct sau 
indirect, este incompatibilă cu principiile unei societăți libere. 
Principiul de impersonalitate.cest principiu semnifică faptul că 
prelevarea nu trebuie să implice cercetări de tip inchizitorial asupra 
persoanelor sau gestiunii întreprinderilor, ținând cont că finalitatea 
vieții într-o societate liberă trebuie să fie respectul persoanei. 
Principiul de neutralitate.Conform acestui principiu, impozitul 
trebuie să fie favorabil unei economii eficiente. 

Principiul de non-arbitru.Impozitul trebuie să fie prelevat după 
principii simple, clare şi care să nu lase loc arbitrariului. 


Capitolul IV 
Politica fiscală 


Politica fiscală reprezintă un asamblu de instrumente de intervenţie a 
statului, generate de procese specific financiar-fiscale: formarea prin 
impozite şi taxe a veniturilor fiscale, alocarea cheltuielilor fiscale, 
asigurarea echilibrelor fiscale. 


§1. Noţiunea şi sfera politicii fiscale 


În abordarea politicii fiscale trebuie stabilit: 
> conceptul de politică fiscală, 
> sfera politicii fiscale, 
> interdependenţa cu alte politici. 


Prin politica fiscală se inţelege „volumul şi proveniența surselor de 


alimentare a fondurilor publice, metodele de prelevare care urmează a fi 
utilizate, obiectivele urmărite, precum şi mijloacele de realizare a 


sol 


acestora . 


Politica fiscală poate urmări atingerea unor scopuri diferite, fie de 
natură pur fiscală, fie de natură publică, militară, socială etc. 


Între politica economică şi cea fiscală s-au creat puternice 
interdependenţe, politica fiscală implicându-se în rezolvarea cerinţelor 
economiei prin acţiunea de intervenţie a statului cu ajutorul 
instrumentelor fiscale în procesele economice. 


Politica fiscală se interferează puternic şi cu politicile sectoriale 
(industrie, comerţ, agricultură etc.), cu politicile financiar-monetare, 
sociale precum şi cu strategiile legislativ—instituţionale. 


Prin intermediul politicii fiscale se poate acţiona în sensul protejării, 
încurajării anumitor ramuri economice; astfel, intervenţionismul 
fiscal poate avea obiective diferite, cum sunt: 

— stimularea agenţilor economici spre realizarea de investiţii în anumite 


domenii; 


— creşterea calităţii şi a competitivităţii produselor; 

— stimularea exportului; 

— protejarea mediului înconjurător etc. 

Legătura politicii fiscale cu cea socială decurge din faptul că unele 
obiective sociale se aduc la îndeplinire prin măsuri cu caracter fiscal, 
cum sunt: exonerări, reduceri de impozite şi taxe, aplicarea unor 
deduceri din materia impozabilă. 

Politica fiscală, ca parte integrantă a politicii financiare, nu poate fi 
abordată decât în strânsă legătură cu politica alocativă (politica fiscală 
stricto sensu). La rândul său, politica fiscală trebuie să fie corelată cu 
politica monetară şi celelalte componente ale politicii economice şi 
sociale, precum şi cu cele de protecţie a mediului, de apărare naţională 
etc. 


§2. Teoria politicilor fiscale 


«* Prin politica fiscală se stabileşte, în primul rând, volumul 
resurselor financiare ale statului necesare realizării funcţiilor şi 


' Gh. Manolescu, Politici monetare şi fiscale, Ed. Universităţii Ecologice, Bucureşti, 1997, p. 144. 


sarcinilor sale; mărimea lor este dată de cuantumul cheltuielilor 
publice aferente perioadei respective. 

«* O concordanţă importantă a politicii fiscale vizează, în al doilea 
rând, proveniența resurselor financiare, principala componentă 
fiind dată de resursele interne şi numai în completarea acestora de 
resursele externe. 

s% În ceea ce priveşte cuantificarea contribuţiei persoanelor fizice 
la formarea fondurilor publice, politica fiscală poate opta, de 
asemenea, ori pentru o contribuţie egal repartizată, ori pentru una 
diferențiată în raport cu obiectivele economice, sociale sau de altă 
natură. 

«* O coordonată majoră a politicii fiscale este rata fiscalităţii. 


$3. Condiţionarea fiscală a finanţării deficitului fiscal 


«Ortodoxia» financiară a impus, ani la rând, un echilibru strict între 
veniturile şi cheltuielile aprobate prin bugetul statului.Rezolvarea 
problemelor legate de echilibrul fiscal se realizează în strânsă legatură cu 
politica fiscală. Rolul politicii fiscale constă în a accepta sau nu 
dezechilibre fiscale (deficite fiscale). 


Modalităţile de finanţare a deficitului fiscal sunt emisiunea monetară 
(procedeu nedorit, deoarece este generator de fenomene inflaţioniste) sau 
împrumuturile de stat. 


Împrumuturile de stat ridică unele probleme legate de: 

— scopul în care se contractează împrumuturile — ralierea unor obiective 
economico-productive pentru infrastructură sau finanţarea unor cheltuieli 
de consum; 

— resursele de rambursare a împrumuturilor — veniturile provenite de la 
obiectivele economice realizate, venituri publice special afectate sau 
venituri generale ale bugetului; 

— termenul şi condiţiile contractării împrumuturilor. 


Împrumuturile de stat prezintă unele avantaje: 

1. reprezintă un mijloc de procurare a resurselor financiare mai rapid 
decât impozitele; 

2. prin aceste împrumuturi, categoriile sociale înstărite au acces la un 
plasament remunerator pentru disponibilităţile lor băneşti; 

3. contractarea de împrumuturi este singura modalitate de finanţare a 
deficitului fiscal în ţările cu un nivel ridicat de fiscalitate. 


Alături de avantaje, împrumuturile de stat reprezintă şi unele 
dezavantaje, mai ales pe termen lung: 

1. angrenează cheltuieli suplimentare (dobânzi, comisioane etc.) care, 
în timp, urmează să fie acoperite tot pe seama majorării impozitelor; 

2. uşurează sarcina fiscală a generaţiei actuale în detrimentul celor 
viitoare (prin creşterea cheltuielilor legate de rambursarea ratelor scadente 
şi plata dobânzilor); 

3. afectează capitalul naţiunii, în timp ce impozitele diminuează doar 
veniturile acesteia. 


$4. Intervenţionismul fiscal 


> Politica fiscală dispune de numeroase pârghii de influențare a 
proceselor economice, circumscrise intervenționismului statal. O bună 
ilustrare a diversității intervențiilor fiscale este dată de multitudinea 
avantajelor fiscale, destinate să favorizeze anumite categorii de persoane 
sau să încurajeze anumite activități. Ele se acordă sub forma 
exonerărilor, deducerilor sau reducerilor fiscale şi vizează obiective 
diferite: investiții productive, achiziționarea de locuinţe etc. 

> Opusă politicii fiscale intervenționiste este politica fiscală de 
neutralitate, care presupune ca impozitele să nu influențeze în nici un 
caz activitatea economică, investițiile, schimburile comerciale etc. 

> Teoria keynesistă se circumscrie ca promotoare a unei fiscalități 
moderate, pentru stimularea complementară a agenților economici, 
afirmând necesitatea creşterii cheltuielilor publice în vederea asigurării 
relansării economiei prin expansiunea cererii globale.Corespunzător 
acestei teorii, multiplicatorul cheltuielilor fiscale este superior multipli- 
catorului fiscal. Cu alte cuvinte, la o anumită creştere a cheltuielilor 
publice are loc o sporire mai accentuată a produsului intern brut decât 
dacă s-ar produce printr-o reducere de aceeaşi valoare a impozitelor. 

> Economia ofertei se opune multiplicatorului keynesian, axat pe 
stimularea cererii pe termen scurt. Ea neagă activitatea economică prin 
fluctuații ale cheltuielilor publice. Se remarcă faptul că politica fiscală 
fondată pe existența unei relații multiplicative a producției sau 
veniturilor globale nu îşi atinge obiectivul, putând avea chiar consecințe 
neaşteptate şi nedorite. Obiectivul de stabilizare pe termen scurt este pus 
sub semnul îndoielii, urmând a fi substituit cu obiectivul „eliberării” de 
ofertă. 


§5. Structurile instituţionale ale politicii fiscale 


Aparatul fiscal cuprinde totalitatea organelor fiscale şi de control ale 
statului ale căror atribuţii constau în stabilirea impunerii, urmărirea şi 
încasarea impozitelor şi taxelor, precum şi controlul respectării legalităţii 
în acest domeniu. 


Statul se implică în activitatea fiscală la nivelul celor trei puteri în 
stat.Parlamentul emite legile fiscale, Guvernul le pune în aplicare, iar 
puterea judecătorească soluţionează litigiiile născute în aplicarea legilor 
fiscale. 


În cadrul administraţiei publice, instituţia de specialitate prin care 
Guvernul îşi îndeplineşte atribuţiile în domeniul fiscal este Ministerul 
Finanţelor, prin organismele sale centrale şi teritoriale. 


La nivel central, Ministerul Finanţelor este constituit din direcţii de 
specialitate, cum ar fi: Autoritatea Naţională de Administrare Fiscală, 
Garda Financiară, Trezoreria, Direcţia Generală a Vămilor etc. 


La nivel teritorial, îşi desfăşoară activitatea la nivelul unităţilor 
administrativ-teritoriale. Astfel, la nivel de judeţ există direcţiile generale 
ale finanţelor publice, la nivel de municipiu există admistraţiile financiare, 
la nivel de oraş avem circumscripțiile financiare, iar la nivel de comună 
avem percepțiile rurale. 


$6. Principiile politicii fiscale! 


> În perioada de ascensiune a capitalismului, economistul Adam 
Smith a formulat patru principii, care, în opinia sa, ar trebui să stea 
la baza politicii fiscale a statului şi anume: justeţea impunerii 
(echitatea fiscală), certitudinea impunerii, comoditatea perceperii 
impozitelor şi randamentul fiscal’. 


Principiul impunerii echitabile 


e În funcţie de gradul de cuprindere a subiectelor şi a materiei 
impozabile, impunerea poate fi calificată ca fiind generală — atunci 


! Principiile de reglementare a fiscalităţii au cunoscut, pentru prima oară în istoria postdecem- 
bristă, o consacrare legislativă în art. 3 din Codul fiscal. 

2 A. Smith, Avuţia națiunilor, vol. II, Ed. Academiei Republicii Populare Române, Bucureşti, 
1965, p. 242-244. 


când se intinde asupra tuturor claselor şi păturilor sociale în ce priveşte 
veniturile ori averea acestora — sau parţială, atunci când unele clase 
sau pături sociale beneficiază de anumite facilităţi fiscale (scutiri sau 
reduceri de impozite). 


e Vorbind despre principiul impunerii echitabile, care trebuie avut în 
vedere la repartizarea sarcinilor fiscale între membrii societăţii, este 
necesar să se facă distincţie între egalitatea în faţa impozitului şi 
egalitatea prin impozit. 


e Egalitatea în faţa impozitului, presupune ca impunerea să se facă în 
acelaşi mod pentru toate persoanele fizice şi juridice, indiferent de 
locul unde domiciliază sau își au sediul, să nu existe, deci, deosebire 
de tratament fiscal de la o zonă la alta a ţării. De asemenea, conform 
acestui tip de egalitate, impunerea trebuie să se facă în acelaşi mod 
pentru toate activităţile economice, indiferent de forma juridică în care 
sunt organizate sau funcționează, producători individuali ori 
întreprinderi mari sau mici. În consecinţă, egalitatea în faţa impozitului 
presupune neutralitatea impozitului. 


e În opoziţie cu egalitatea în faţa impozitului, egalitatea prin impozit 
presupune diferenţierea sarcinilor fiscale de la o persoană la alta. În 
raport de o serie de factori economico-sociali, printre care mărimea 
absolută a materiei impozabile, situația personală a subiectului 
impozabil ş.a.m.d., această egalitate presupune, cum este firesc, de 
altfel, un tratament fiscal diferit al celor avuţi faţă de cei mai puţin 
avuţi, al celibatarilor faţă de cei căsătoriţi şi cu copii ş.a.m.d. 


e În funcţie de sursa de provenienţă a veniturilor, egalitatea poate fi 
orizontală sau verticală. 


e În practica financiară sunt cunoscute mai multe feluri de impunere şi 
anume: în cote fixe şi în cote procentuale (proporţionale, progresive şi 
regresive). 


Principiul politicii financiare 


Atunci când introduce un nou impozit, statul urmăreşte ca acesta să 
aibă un randament fiscal ridicat, să fie stabil şi să fie elastic. 
e Pentru ca un impozit să fie considerat ca având randament fiscal 
ridicat, este necesar ca acesta să fie universal, adică să fie plătit de 


către toate persoanele care realizează venituri din aceeaşi sursă sau 
care posedă acelaşi gen de avere şi să cuprindă întreaga materie 
impozabilă, să nu fie susceptibil de evaziuni ori fraude fiscale şi să nu 
reclame cheltuieli mari de percepere. 

e Un impozit este stabil atunci când nu este influenţat de oscilaţiile 
provocate de conjuncturile socio-economice. 

e Impozitul este elastic atunci când este capabil să se adapteze nevoilor 
fiscale, adică să fie la „dispoziţia” bugetului: să fie majorat când 
cheltuielile fiscale cresc şi să fie micşorat atunci când cheltuielile 
fiscale se reduc. 


O altă latură a principiului politicii financiare o constituie alegerea 
tipului şi numărului de impozite prin care statul îşi va procura veniturile 
fiscale. 


Principiul politicii economice 


e Statul utilizează impozitele nu numai ca mijloc de procurare a 
veniturilor fiscale, ci şi pentru a influenţa dezvoltarea sau restrângerea 
unor ramuri economice, pentru a stimula sporirea producţiei sau 
consumul unui anumit produs. 

e În aceste condiţii, pentru a stimula lărgirea consumului unui bun, statul 
ia măsuri pentru reducerea sau suprimarea impozitelor indirecte care-l 
grevează, iar pentru a restrânge consumul, procedează în sens invers, 
majorând cotele impozitelor respective. 

e Pentru încurajarea dezvoltării unei ramuri economice, statul stabileşte 
taxe vamale ridicate la import, reduce sau scuteşte de impozite 
indirecte circulaţia produselor respective obţinute în ţară ori 
micşorează impozitele directe datorate de investitorii autohtoni, admite 
amortizarea accelerată a capitalului fix, ducând astfel la diminuarea 
profitului impozabil al societăţilor care activează în ramura respectivă. 
Pe seama impozitelor încasate de la anumite categorii sociale, statul 
acordă subvenţii întreprinderilor dintr-o anumită ramură. 


§7. Instrumentele de realizare a politicii fiscale 


Instrumentele politicii fiscale se constituie şi acționează în procesul de 
aplicare a impozitelor şi taxelor, precum şi a celorlalte mijloace de 
colectare a veniturilor fiscale (numite generic — variabile fiscale) şi se 
manifestă prin mecanismele, structurile şi procedurile fiscale. 


În principiu, sunt considerate ca fiind astfel de instrumente fiscale: 
a) numărul şi varietatea impozitelor utilizate; 
b) diversitatea facilităţilor fiscale (reduceri, scutiri, deduceri). 


Clasificarea impozitelor este făcută în funcţie de mai multe criterii, 
cum sunt: 

— forma de percepere: în natură sau în bani; 

— obiectul impunerii: averea, venitul sau cheltuielile; 

— scopul urmărit, care împarte impozitele în financiare şi de ordine; 

— frecvența încasării vizează impozitele permanente sau cele 
incidentale; 

— locul administrării impozitelor este dat de nivelul local, naţional, 
federal sau al statelor membre; 

— trăsăturile de fond şi de formă care grupează impozitele în directe şi 
indirecte. 


7.1. Impozitele directe! 


Aceste impozite se aşează şi se percep direct de la sursă (subiecţii 
plătitori), vizând existenţa venitului sau a averii. Ele se împart în: 

— impozite reale, care sunt stabilite în legătură cu obiectele materiale 
(pământ, clădiri etc); 

— impozite personale, care au legătură cu situaţia personală a 
contribuabilului, aşezându-se asupra venitului sau averii. 

Prin modul de aşezare a acestor impozite, se urmăreşte repartizarea 
echilibrată a sarcinilor fiscale asupra contribuabililor. 


În cadrul impozitelor directe se disting impozitul pe venitul persoanelor 
fizice, impozitul pe venitul persoanelor juridice şi impozitul pe avere. 


7.2. Impozitele indirecte 


Impozitele indirecte îşi definesc şi delimitează plătitorii în calitate de 
consumatori ai bunurilor şi serviciilor, fiind suportate de către aceştia, 
indiferent de veniturile, profesia sau situaţia personală. Aceste impozite 
afectează puterea de cumpărare a consumatorului, fiind prevăzute în cote 
procentuale asupra valorii mărfurilor vândute sau serviciilor prestate. 


! Principalele impozite directe reglementate de Codul fiscal (Legea nr. 51/2003) sunt: impozitul 
pe profit, impozitul pe dividende, impozitul pe veniturile realizate în România de nerezidenţi, 
impozitul pe veniturile microîntreprinderilor, impozitul pe veniturile obţinute de persoanele fizice 
(impozitul pe salarii, impozitul pe veniturile liber-profesioniştilor, impozitul pe veniturile obținute 
din cedarea folosinţei bunurilor, impozite şi taxe datorate administraţiilor locale etc.). 


Impozitele indirecte au o mişcare oscilantă, având randament fiscal ridicat 
în perioadele de avânt economic şi scăzut în perioadele de criză şi 
depresiune. 


Impozitele indirecte cuprind taxa pe valoarea adăugată, taxele de 
consumaţie, taxele vamale, monopoluri fiscale, precum şi diferite alte 
taxe. 


$8. Efecte ale fiscalităţii 


Printre efectele fiscalităţii enumerăm: 

- frauda şi evaziunea fiscală, 

- riscul de inflaţie prin fiscalitate, 

- deteriorarea competitivităţii internaţionale etc 


§9. Armonizarea politicii fiscale în context internaţional 


> Înfăptuirea pieţei unice între ţările membre ale comunităţii 
europene, ca o etapă mai avansată în procesul de integrare 
economică, impune rezolvarea problemelor legate de armonizarea 
fiscală. 

> Desființarea frontierelor fiscale constă în înlocuirea principiului 
destinaţiei (aplicat în prezent) cu cel al ţării de origine, ceea ce 
înseamnă că suportarea sarcinii fiscale se face în statul unde s-au 
produs bunurile şi serviciile, indiferent unde acestea urmează să fie 
consumate. 

> Pentru soluţionarea problemelor interdependente, care presupun o 
abordare coordonată la nivel comunitar, politica fiscală a fiecărui 
stat trebuie să acţioneze pe mai multe planuri: 

- în materie de T.V.A. (taxa pe valoarea adăugată) se impune 
un sistem simplu, obiectiv şi modern, care să răspundă atât 
operaţiunilor intracomunitare cât şi celor naţionale; 

- realizarea unei apropieri a ratei accizelor; 

- în ceea ce priveşte impozitarea persoanelor fizice, este 
necesară aplicarea unui tratament nondiscriminatoriu 
pentru lucrătorii transfrontalieri şi nerezidenţi impozabili; 

- în legătură cu fiscalitatea agenţilor economici se va impune 
desfiinţarea barierelor fiscale asupra fluxurilor 
transfrontaliere de venituri (de ex: tratament 


discriminatoriu al filialelor şi întreprinderilor cu sediul 
stabil în alte ţări membre ale comunităţii). 


Capitolul V 
Concepții tradiţionale şi moderne privind impozitele şi impunerea 


Dreptul de a reglementa sistemul de impunere 


În decursul timpului, în literatura de specialitate, au fost studiate mai 
multe teorii în legătură cu dreptul statului de a reglementa un sistem de 
impunere, teorii dintre care amintim pe cea organică, cea a contractului 
social, cea a echivalenţei şi cea a sacrificiului. 
> Teoria organică, fundamentată de către gânditori de frunte ai 
filozofiei clasice germane — Hegel, Fichte, Schelling — susţine că 
„statul s-a născut din însăşi natura omenească”, iar dreptul de 
impunere reprezintă un „produs necesar dezvoltării istorice a 
popoarelor”. 
> Teoria contractului social a fost întemeiată de către Thomas 
Hobbes (1588-1679) în Leviathan (1651), continuată şi dezvoltată 
de către Jean-Jacques Rousseau (1712-1788) în Contractul social. 
Potrivit acestei teorii, contractul social reprezintă o formă de 
asociere ideală a indivizilor, care nu se mai supun unii altora prin 
coerciţie sau dominație, ci numai statului, ca expresie suverană a 
voinţei generale. Cetăţenii sunt de acord să renunţe la o parte din 
libertăţile lor, făcând, în acelaşi timp şi sacrificii de ordin material 
(plata impozitelor), iar statul garantează realizarea anumitor 
activităţi. În contractul social, dreptul formal al statului de 
impunere apare ca rezultat al unei înţelegeri între stat şi 
contribuabili. 
> Teoria echivalenţei (teoria schimbului sau teoria intereselor) a 
fost formulată de către Adam Smith şi continuată de către 
Montesquieu. Această teorie stă la temelia sistemului în care 
impozitele îşi găsesc justificarea prin serviciile şi avansările 
realizate şi garantate de stat, afirmându-se, de exemplu, că 
„impozitele reprezintă preţul serviciilor prestate de stat”. 

> Teoria sacrificiului, a datoriei sau a solidarităţii propune ca 
raţiunea impozitului să fie justificată prin natura statului.Dreptul 
statului de a stabili şi percepe impozite apare ca o consecință 
directă a obligaţiei sale de a-şi îndeplini funcţiile şi sarcinile. 


Impozitul stabilit de stat este comparabil cu o datorie pe care o au 
cetăţenii pentru asigurarea existenţei şi a condiţiilor de dezvoltare a 
întregului corp social căruia îi aparţin. În acest sens, datoria 
contributivă a cetăţenilor este analogă cu datoria de cetăţean, 
distinctă însă de datoria faţă de ţară (impozitul sângelui), care 
reprezintă o contribuţie cetățenească având caracter personal. 


Maximele fundamentale ale impunerii 


Conform concepției economistului Adam Smith (1723-1790), 
maximele fundamentale ale impunerii, ca ansamblu de acte şi operaţiuni 
de stabilire a impozitelor, sunt următoarele: 


Maxima justiţiei: „cetăţenii fiecărui stat trebuie să contribuie la 
cheltuielile guvernamentale atât cât le permit facultăţile proprii, adică în 
proporția venitului pe care îl realizează sub protecţia statului”. 


Maxima certitudinii: „impozitul fiecărui cetăţean trebuie să fie 
prestabilit şi nu arbitrar. În epoca modernă, cuantumul plăţii trebuie să fie 
cert pentru contribuabil, ca şi pentru orice altă persoană”. 


Maxima comodităţii: „toate contribuţiile trebuie să fie pretinse la 
termenele şi urmând procedeul care este mai convenabil contribuabilului”. 


Maxima economiei: „toate contribuţiile trebuie să fie stabilite de o 
manieră care să scoată din buzunarul cetăţeanului cât mai puţin posibil 
faţă de ceea ce urmează să intre în trezoreria statului”. 


Capitolul VI 
Particularităţile veniturilor publice 


Elementele definitorii ale veniturilor publice 


Elementele comune veniturilor fiscale sunt următoarele: 
— denumirea venitului fiscal; 
— debitorul sau subiectul impunerii; 
— obiectul sau materia impozabilă; 
— unitatea de evaluare; 
— unitatea de impunere; 
— asieta sau modul de aşezare a venitului; 
— perceperea (încasarea) venitului fiscal; 
— termenele de plată; 
— înlesnirile, drepturile şi obligaţiile debitorilor; 
— răspunderea debitorilor; 
— calificarea venitului fiscal. 


1.Denumirea venitului fiscal 
Aceasta este adecvată în raport de natura sa financiar-economică şi 
juridică: impozit, taxă, contribuţie, prelevare, vărsământ etc. 


2.Debitorul sau subiectul impunerii 

Debitorul este reprezentat de o persoană fizică sau juridică care 
datorează, conform legii, o taxă, un impozit sau este obligat la efectuarea 
unei anumite prelevări la bugetul statului. 

În legătură cu plata propriu-zisă a sumelor de bani către bugetul statului 
este necesar a fi facută distincția între subiectul impunerii (debitor) şi 
plătitorului acestuia.Regula o constituie faptul că aceeaşi persoană are 
dublă calitate: cea de debitor şi cea de plătitor. Excepţiile de la această 
regulă sunt determinate de cauze tehnice financiar-fiscale, atunci când 
plata la buget se face de către alte persoane (terți) decât subiectul 
impunerii (de ex.: pentru oamenii de litere, artă, ştiinţă, impozitul pe venit 
este parţial reţinut şi virat la buget de către plătitorul de venit). 

3.Obiectul sau materia impozabilă 


Este reprezentată de veniturile sau bunurile impozabile ori taxabile. 
Venitul impozabil poate îmbrăca diferite forme: beneficiul sau profitul 


societăților comerciale, veniturile persoanelor fizice etc. Bunurile 
impozabile se pot constitui în: clădiri, terenuri etc. 


4.Unitatea de evaluare 

Unitatea de evaluare a venitului fiscal reprezintă elementul care 
exprimă cuantumul unitar al acestuia în raport cu baza sa de calcul. 
tehnice determinate, de obiectul şi de natura venitului, astfel: cota fixă şi 
cota procentuală (proporţională, progresivă sau regresivă). 


5.Unitatea de impunere 

Este reprezentantă de unitatea în care se exprimă obiectul sau materia 
impozabilă: leul (în cazul veniturilor), metrul pătrat sau hectarul (în cazul 
terenurilor) etc. 


6.Asieta sau modul de aşezare a venitului 

Asieta reprezintă modalitatea de aşezare a obiectului sau mărfii fiscale, 
identificarea subiectului şi a materiei impozabile, evaluarea acesteia şi 
stabilirea cuantumului de plată. 

Aşadar, prima operațiune în cadrul asietei o reprezintă stabilirea 
obiectului impozabil, care constă în cunoaşterea şi evaluarea materiei 
impozabile. Practica financiară cunoaşte două căi principale de evaluare a 
materiei impozabile: evaluarea indirectă (bazată pe prezumție) şi 
evaluarea directă. 


Evaluarea indirectă se poate realiza: 

- Pe baza semnelor (indiciilor) exterioare ale obiectului impozabil. 
- Pe calea evaluării forfetare. 

- Pe calea evaluării administrative. 


Evaluarea directă se poate face pe una din următoarele căi: 
- Pe baza declaraţiei unei terţe persoane. 
- Pe baza declaraţiei contribuabililor. 


O a doua operaţiune în cadrul aşezării impozitelor o constituie 
stabilirea cuantumului impozitului datorat de o persoană fizică sau 
juridică. După modul de stabilire a impozitului datorat, impozitele se pot 
grupa în impozite de repartiție şi impozite de cotitate. 


7.Colectarea venitului fiscal 
Incasarea venitului fiscal reprezintă realizarea efectivă a acestuia şi se 
poate face prin mai multe metode: 


- Metoda plăţii directe 


- Metoda reţinerii şi vărsării (stopajul la sursă) 
- Metoda aplicării de timbre fiscale. 


8. Termenul de plată 

Termenul reprezintă data la care sau până la care un anumit venit 
trebuie să fie vărsat la bugetul public. Termenul de plată se poate stabili: 

- fie sub forma unui interval de timp (an, trimestru, lună etc.), situaţie în 
care scadenţa (data limită) este ultima zi a perioadei respective; 

- fie sub forma unei zile de plată, situaţie în care scadenţa coincide cu 
termenul de plată. 


9. Înlesnirile, drepturile şi obligaţiile debitorilor 

Sunt elemente expres şi limitativ prevăzute prin actele normative care 
reglementează venituri fiscale şi se ţine cont de ele la evaluarea bazei de 
calcul, în stabilirea cuantumului venitului fiscal, precum şi la încasarea 
acestuia. 

Înlesnirile pot îmbrăca forma reducerilor, scutirilor, amânărilor şi 
eşalonărilor la plată acordate deţinătorului obiectului sau materiei 
impozabile; aceste înlesniri au ca scop stimularea valorificării anumitor 
resurse materiale, producţiei unor mărfuri şi sporirea rentabilităţii. 


10. Răspunderea debitorilor 

Reprezintă aplicarea formelor răspunderii juridice — administrative 
patrimoniale şi penale — în cazurile în care plătitorii săvârşesc infracţiuni 
sau contravenţii în domeniul veniturilor fiscale. 


11. Calificarea venitului fiscal 
Această calificare se referă la stabilirea caracterului local sau central al 
venitului şi atribuirea prin lege. 


Capitolul VII 
Principalele obligaţii fiscale ale contribuabililor în România 


Contribuabilii, persoane fizice sau juridice, au obligaţia de a plăti 
diverse impozite, taxe şi contribuţii generate de: 

- desfăşurarea activităţii curente; 

- plata salariilor; 

- elemente patrimoniale (bunuri mobile şi imobile); 

- alte obligaţii. 


Obligaţii generate de desfăşurarea activităţii curente 

- impozitul pe profit; 

- accizele (taxele speciale de consumaţie) la produsele din import şi din 
impozitul la ţiţeiul din producţia internă şi gazele naturale; 

- taxa pe valoarea adăugată; 

- impozitul pe dividende; 

- impozitul pe venitul reprezentanţelor firmelor străine în România; 

- contribuţia la fondul special pentru sănătate; 

- contribuţia la fondul special pentru dezvoltarea şi modernizarea 
drumurilor publice; 

- taxe vamale; 

- impozitul pe profitul obţinut din activități comerciale ilicite sau 
nerespectarea Legii privind protecţia consumatorilor. 


Obligaţii generate de plata salariilor 

- impozitul suplimentar pe fondul de salarii; 

- contribuţia pentru asigurările sociale; 

- contribuţia la fondul pentru ajutorul de şomaj; 

- contribuţia la fondul special pentru sănătate, care se suportă din 
C.A.S.; 

- contribuţia la fondul de risc şi accident; 

- impozitul pe salarii; 

- impozitul pe indemnizaţii în cadrul asigurărilor sociale; 

- contribuţia pentru pensia suplimentară: 

- contribuţia la fondul pentru ajutorul de şomaj. 


Obligaţii generate de elemente patrimoniale 
- impozitul pe clădiri; 


- impozitul pe venitul agricol; 

- impozitul pe terenurile neagricole; 

- taxe asupra mijloacelor de transport; 

- taxe de metrologie; 

- taxa pentru folosirea terenurilor proprietate de stat utilizate în alte 
scopuri decât pentru agricultură sau silvicultură; 

- taxa de intabulare pentru vânzările de active. 

Alte obligaţii 

A. taxe locale: 

- taxe pentru folosirea locurilor publice; 

- taxe pentru eliberarea certificatelor, avizelor şi autorizaţiilor în 
domeniul construcţiilor; 

- taxe pentru folosirea mijloacelor de publicitate, afişaj şi reclamă etc. 

B. taxe datorate statului pentru diferite servicii prestate: 

- taxe de timbru; 

- taxe consulare; 

- taxe de protecţie etc. 


Capitolul IX 
Impozitele 


ŞI. Noţiunea de impozit 


> Literatura de specialitate a reţinut mai multe definiţii ale impozitului. 

> Astfel, într-o anumită opinie!: „impozitul reprezintă o contribuţie 
bănească obligatorie şi cu titlu nerambursabil, datorată, conform legii, 
bugetului de stat de către persoanele fizice şi persoanele juridice 
pentru veniturile pe care le obţin sau bunurile pe care le posedă.” 

> Într-o altă opinie”: „ impozitul este o contribuţie bănească, percepută 
de la persoane private, prin intermediul forţei publice, cu titlu 
definitiv, fără o contraprestaţie, în scopul acoperirii cheltuielilor 
publice”. 

> Recent, reglementarea legală? oferă o definiţie a impozitului: „ (...) 
prelevare obligatorie, fără contraprestaţie şi nerambursabilă, efectuată 
de către administraţia publică pentru satisfacerea necesităţilor de 
interes general”. 

> Definiţia pe care o reținem însă califică astfel impozitul: „Impozitul 
reprezintă o contribuţie bănească obligatorie şi cu titlul nerambursabil, 
datorată, conform legii, bugetului de stat de către persoanele fizice şi 
persoanele juridice pentru veniturile pe care le obţin sau bunurile pe 
care le posedă”. 

>  Particularităţile impozitului : 
- contribuție bănească;, 
- contribuție obligatorie, 
- contribuție cu titlu nerambursabil, 
- contribuție datorată conform dispoziţiilor legale, 
- modalitate de participare a acestora la constituirea fondurilor 

generale ale societăţii. 
- Unii autori de specialitate rețin că impozitul este o prelevare fără o 
contraprestaţie sau fără vreun echivalent.În opinia noastră, 


1D.D. Şaguna, Drept financiar şi fiscal, Ed. All Beck, Bucureşti, 2003. 

? „L“impot est une prestation pecuniaire requise des particuliers, par voie d'autorite, a titre 
definitif, et sans contrapartie, en vue de la couverture des charges publiques” G. Jeze, Cours de 
finances publiques, LGDJ, 1936. 

3 art. 2 pct. 29 Legea finanțelor publice nr. 500/2002, M. Of. nr. 597 din 13 august 2002. 

4 D. D. Şaguna, op. cit., p. 370. 

5 În condițiile statului modern, contribuția se realizează numai în formă bănească, spre 
deosebire de orânduirile statale anterioare, care percepeau impozite şi în natură. 


trăsătura esenţială a impozitelor este reversibilitatea, potrivit căreia 
sumele concentrate de stat pe calea impozitelor de la persoanele 
fizice şi juridice se reîntorc sub forma unor acţiuni, servicii, 
gratuităţi de care beneficiază cei care au contribuit la formarea 
fondurilor generale ale societăţii. Impozitul este o prelevare 
obligatorie către bugetul de stat este fără echivalent şi fără 
contraprestaţie directă şi imediată, însă plătitorii capătă vocaţie 
directă ca beneficiari ai unor activităţi organizate de stat fără să fie 
obligaţi la plata contravalorii acestora. 


§2. Clasificarea impozitelor 


Dată fiind diversitatea formelor pe care le-au îmbrăcat şi le îmbracă 
impozitele, acestea se pot grupa după diferite criterii: 


I. 


I. 


HI. 


VI. 


După forma în care se percep, se disting impozite în natură şi 
impozite în bani. Impozitele în natură, caracteristice orânduirilor 
trecute, îmbrăcau forma prestaţiilor sau dărilor în natură. 
Impozitele în bani reprezintă forma modernă şi actuală de 
impunere în statele cu economie dezvoltată. 

După obiectul impunerii, impozitele se pot grupa în impozite pe 
avere”, impozite pe venit şi impozite pe cheltuieli”. 

Deosebită importanţă teoretică şi practică prezintă gruparea 
impozitelor în: directe şi indirecte. 

După scopul urmărit, impozitele se grupează în impozite 
financiare şi impozite de ordine. Primele se instituie în scopul 
realizării de venituri pentru stat, cele din urmă vizează limitarea 
unei acţiuni, atingerea unui ţel având caracter nefiscal. 

După frecvenţa cu care se realizează, impozitele pot fi 
permanente, adică atribuirea şi perceperea lor prezintă o anumită 
regularitate şi incidentale (întâmplătoare), adică se instituie şi se 
încasează o singură dată (ex. impozitul pe avere). 

După instituţia care le administrează, impozitele pot fi federale, 
ale statelor membre ale federaţiei şi locale, respectiv impozite ale 
statului şi impozite locale, în cazul statelor cu structură unitară. 


! Albinăritul, dijmăritul, vinăritul, podgonăritul etc. 

? Impozite care se stabilesc asupra valorii bunurilor deţinute sau asupra sporului de valoare al 
bunurilor din patrimoniul unei persoane (impozitul pe clădiri, pe terenuri, pe valorile mobiliare deţinute). 

? Impozite pe salarii, pe veniturile din profesiunile liberale etc. 

4 Impozitul pe lux şi pe cifra de afaceri (în epoca modernă taxa pe valoarea adăugată şi accizele). 


2.1. Precizări referitoare la clasificarea în impozite directe şi 


indirecte 


> 


Impozitele directe se percep de la persoanele fizice sau juridice care, 
potrivit intenției legiuitorului, trebuie să suporte, la anumite termene, 
sarcina fiscală stabilită pe baza datelor de care dispun organele fiscale 
privind persoanele, averea, posesiunea sau venitul fiecărui contribuabil 
şi a cotelor fixate prin lege. 

Impozitele indirecte nu se stabilesc direct şi nominativ asupra 
contribuabililor, ci se aşază asupra vânzării bunurilor sau prestării unor 
servicii. 

Impozitele directe vizează existența venitului sau averii, în timp ce 
impozitele indirecte vizează utilitatea acestora. 

În funcţie de criteriile care stau la baza aşezării lor, impozitele directe 
se stabilesc asupra obiectelor materiale, fără să se ţină seama şi de 
situaţia personală a subiectului impozitului. Aceste impozite se mai 
numesc şi obiective sau pe produs, deoarece se aşază asupra 
produsului obiectului impozabil. 

Impozitele directe personale, dimpotrivă, ţin seama, în primul rând, de 
persoana (subiectul impozitului), în legătură cu averea şi veniturile 
acesteia sau indiferent de ele. De aceea, impozitele personale se mai 
numesc şi subiective. 

Impozitele indirecte se pot grupa în: taxe de consumaţie (accize), 
monopoluri fiscale, taxe vamale, taxa pe valoarea adăugată etc. 


2.2. Clasificarea impozitelor directe şi indirecte 


426. Impozite directe reale: 

- impozit funciar; 

- impozit pe clădiri; 

- impozit pe activităţi comerciale şi profesii libere; 
- impozit pe avere. 

427. Impozite directe personale: 

- impozit pe succesiuni; 

- impozit pe donaţiuni; 

- impozit pe suflet (capitaţie); 

- impozit pe obiecte de consum. 


428. Impozite indirecte 


Taxa pe valoarea adăugată 


Taxe de consumaţie (accize); 
- pe obiecte de lux; 

- pe alte bunuri; 

- impozit pe cifra de afaceri. 
Monopoluri fiscale 

- asupra producţiei, 

- asupra vânzării; 

- asupra producţiei şi vânzării; 
- de import. 

Taxe vamale 

- de import; 

- de tranzit. 


$3. Impozitele directe 


3.1. Caracterizarea generală a impozitelor directe 


> Printre cele mai răspândite impozite de tip real existente în practica 
financiară internațională, se numără impozitele având ca obiect al 
impunerii pământul, clădirile, activitățile economice cu caracter 
neagricol şi mişcarea capitalului bănesc. 

> Caracteristic pentru impozitele reale este faptul că acestea se stabilesc 
pe baza unor criterii exterioare, care dau o anumită imagine despre 
materia impozabilă, dar nu şi despre puterea economică a subiectului. 

> Aşezate asupra unor obiecte materiale sau asupra unor genuri de 
activităţi, pe baza unor criterii exterioare, care nu permit o evaluare a 
produsului net realizat, impozitele reale îi avantajează pe moşieri şi-i 
dezavantajează pe micii producători. Din această cauză, impozitele 
reale au şi un caracter regresiv. Aceste impozite au un randament fiscal 
redus, deoarece cotele de impunere sunt scăzute, sistemul de impunere 
nu cuprinde întreaga materie impozabilă, oferind numeroase 
posibilităţi de evaziune. Lipsa de uniformitate în stabilirea impozitelor 
reale în cadrul diferitelor unităţi locale şi arbitrariul în perceperea 
acestora accentuează şi mai mult lipsa de echitate a impozitelor reale. 

> Diferenţierea sarcinii fiscale în funcţie de veniturile (averea) sau 
situația personală a fiecărui subiect impozabil înseamnă, de fapt, 
adoptarea sistemului de impunere personală.Impozitele personale 
astfel apărute sunt de două feluri: 
- impozite pe venit; 
- impozite pe avere. 


3.2. Trăsături caracteristice ale impozitelor pe venit 


> Impozitul pe venit (income tax) a fost introdus pentru prima dată în 
Marea Britanie, spre sfârşitul secolului al XVIII-lea. După o scurtă 
perioadă de existenţă, acest impozit a fost abolit, pentru ca să fie 
reintrodus în anul 1924. Ulterior, au adoptat impozitul pe venit în 
sarcina persoanelor fizice şi S.U.A., Japonia, Germania, Franţa, 
Olanda, Belgia etc. 


> La început, impozitele pe venit erau stabilite în cote extrem de reduse 
şi se percepeau la un număr restrâns de persoane. Cu vremea însă, 
cotele impozitelor au suferit majorări repetate, iar numărul persoanelor 
impuse a crescut în mod sistematic. 


> Practica a consacrat impozite pe venit distincte pentru persoanele 
fizice şi, respectiv, pentru cele juridice. 


3.2.1. Impozitul pe veniturile persoanelor fizice 


> Este datorat de persoanele fizice care au domiciliul sau rezidența 
într-un anumit stat, precum şi de cele nerezidente care realizează 
venituri din surse situate pe teritoriul acestui stat, cu unele excepţii 
prevăzute de lege. 

> Nu sunt supuşi la plata impozitului pe venit diplomaţii acreditaţi în 
statul considerat, cu condiţia reciprocităţii, persoanele care realizează 
venituri ce nu depăşesc un anumit plafon (minimul neimpozabil), 
uneori militarii, suveranii şi familiile regale, acolo unde este cazul, 
veniturile obţinute din înstrăinarea bunurilor proprietate personală. 

> Obiectul impunerii îl constituie veniturile realizate de muncitori şi 
funcţionari, fermieri, întreprinzători, mici meşteşugari şi liber 
profesionişti, proprietari imobiliari şi renţieri din munca salariată, 
activităţi economice (industrie, agricultură, comerţ, bănci, asigurări 
etc); închirieri şi arendări, dobânzi la sumele împrumutate etc. 

> Sunt cunoscute două sisteme de impunere a veniturilor: 

impunerea separată a veniturilor provenite din fiecare sursă; 

impunerea globală a veniturilor, indiferent de sursa din care provin. 


> Pentru a evita neajunsurile pe care le prezintă fiecare din aceste 
sisteme, multe state, printre care şi România, au adoptat sisteme de 
impunere mixte, care îmbină impunerea separată cu cea globală. 


> [n ceea ce priveşte determinarea veniturilor impozabile, în practica 
internaţională se manifestă tendinţa de soluţionare a acestei probleme 


pornind de la tratarea exhaustivă a conceptului de «venit». Aceasta 
înseamnă luarea în calculul venitului impozabil a tuturor veniturilor, 
deci a câştigurilor în capital, a câştigurilor excepţionale şi a avantajelor 
în natură. 


> În vederea determinării venitului impozabil din veniturile brute se 
deduc anumite cheltuieli sau se operează anumite scăzăminte. În mod 
frecvent, se deduc: cheltuielile care concură la formarea sau 
conservarea veniturilor, cheltuieli profesionale, primele la asigurările 
de viaţă, cheltuielile pentru tratament medical, alte cheltuieli specifice 
etc. 


> De regulă, din veniturile brute se scad numai cheltuielile prevăzute în 
mod expres de lege ca fiind legate de exercitarea profesiei sau 
desfăşurarea activităţii considerate, cu excluderea sau limitarea celor 
având caracter de reprezentare. În unele cazuri, legislaţia fiscală nu 
limitează cheltuielile deductibile din veniturile brute (de pildă, în 
Japonia). În altele, se precizează, în mod expres, categoriile de 
cheltuieli ce nu se admit la scădere. 


> În funcţie de obiectivele urmărite, impunerea se face pe fiecare 
persoană care a realizat venituri sau a participat la acestea sau pe 
ansamblul familiei ori gospodăriei; impunerea se face cu sau fără 
luarea în considerare a unor factori sociali (starea civilă, dacă există 
copii ori alte persoane în întreţinere), impunerea se face în cote 
proporționale, progresive sau regresive. 


> Impozitul pe veniturile persoanelor fizice se stabileşte, de regulă, 
anual, pe baza declaraţiei de impunere a contribuabilului sau pe baza 
elementelor de care dispun organele financiare. 


3.2.2. Impozitul pe veniturile societăţilor comerciale 

> În practica internaţională, veniturile realizate de societăţile comerciale 
beneficiază, de regulă, de un regim fiscal propriu, deosebit de cel aplicat 
veniturilor persoanelor fizice. 

> În majoritatea ţărilor, cad sub incidenţa acestui impozit, următoarele: 
societăţile pe acţiuni, societăţile în comandită pe acţiuni, societăţile cu 
răspundere limitată, societăţile cooperatiste, asociaţiile, fundaţiile 
pentru acele venituri care nu sunt destinate susţinerii activităţii de bază 
şi alte organisme cu personalitate juridică având un scop lucrativ. Cu 
alte cuvinte, aici intră, de regulă, societăţile cu capital, iar nu cele de 
persoane (cu unele excepţii). 


> Sunt exonerate de la regimul impunerii societăţilor, într-o serie de ţări, 
asociaţiile care, potrivit statutelor lor, urmăresc scopuri confesionale, 
de utilitate publică sau de binefacere. 

> În general, regimul de impunere este diferențiat în funcţie de modul 
de organizare societară şi anume ca societăţi de persoane sau de 
capital. În primul caz, fiind dificilă o distincţie a averii fiecăreia dintre 
persoanele asociate de patrimoniul societăţii, impunerea veniturilor 
societăţii de persoane urmează, adesea, regimul aplicat persoanelor 
fizice. 


> În cadrul societăţilor de capital sau mixte (cum este cazul societăţilor 
cu răspundere limitată), există delimitarea precisă a patrimoniului 
societăţii de averea asociaţilor, precum şi a răspunderii materiale a 
acestora faţă de actele şi faptele săvârşite de societate. Aşadar, în acest 
caz, distingem beneficiile societăţii înainte de repartizare, beneficiile 
distribuite asociaţilor (dividende) şi beneficiile rămase în final la 
dispoziţia societăţilor comerciale. 


> De regulă, defintivarea impunerii se face anual, pe bază de declaraţie 
sau, în lipsa acesteia, pe baza datelor de care dispun organele fiscale. 
Fiecărei societăţi i se deschide un rol fiscal, în care se trece, pe de o 
parte, obligaţia de plată în exerciţiul financiar curent, iar pe de alta, 
sumele încasate în contul impozitului. 


3.3. Impozitul pe avere 


> Impozitele pe avere constituie impozite legate de dreptul de proprietate 
asupra anumitor bunuri mobile sau imobile. 
În practica financiară sunt cunoscute: 
- impozitele propriu-zise asupra averii; 
- impozitele asupra circulaţiei averii; 
- impozitele asupra creşterii averii (spor de avere). 


3.3.1. Impozitele propriu-zise pe avere 


> Pot fi de două feluri, şi anume: impozitele stabilite asupra averii, dar 
care se plătesc din venitul produs de averea respectivă şi impozitele pe 
substanța averii. 

> Dintre categoriile de impozite asupra averii propriu-zise, o frecvenţă 
mai mare au impozitele stabilite asupra proprietăţilor imobiliare, în 
unele ţări, iar în altele, impozitele asupra activului net. 


Impozitele propriu-zise pe avere se aşează fie asupra întregii averi 
imobile şi mobile a unui subiect, fie numai asupra anumitor forme de 
averi imobile. În primul caz, avem de-a face cu impozitul asupra 
activului net, iar în cel de-al doilea, cu impozite asupra terenurilor. 

La plata impozitului pe activul net sunt impuse persoanele fizice şi 
cele juridice. Sunt exonerate sau se bucură de unele degrevări anumite 
bunuri mobile şi imobile, ca de exemplu: mobilierul şi efectele 
personale care sunt, cu mici excepţii, exonerate de la impunere. 
Scutirile şi reducerile se acordă din raţiuni de ordin social sau 
administrativ ori din dorința de a încuraja plasamentele în anumite 
categorii de valori. 

De regulă, averea soţilor se impune laolaltă. Adesea, bunurile copiilor 
aflaţi în întreţinerea părinţilor se impun împreună cu ale acestora. 


3.3.2. Impozitele asupra circulaţiei averii 


> Obiectul impunerii îl constituie trecerea dreptului de proprietate 


asupra anumitor bunuri de la o persoană la alta. În această categorie 
intră impozitul pe succesiuni, impozitul pe hârtii de valoare (acţiuni, 
obligaţiuni etc.), impozitul pe circulația capitalurilor şi a efectelor 
comerciale. 

De o atenţie deosebită, în practica statelor, se bucură impozitul pe 
donaţiuni. Pentru a putea preveni eludarea impozitului pe succesiuni 
pe calea efectuării de donaţii de avere în timpul vieţii, s-a instituit un 
impozit sub incidenţa căruia cad astfel de acte de circulaţie a averii 
între vii. Impozitul pe donaţiuni este datorat de persoana care primeşte 
donația şi se calculează în cote progresive, diferenţiate în funcţie de 
mărimea donaţiei, de raportul de rudenie dintre donatori şi donatari şi, 
uneori, şi de momentul şi mobilul donaţiunii.Legislaţiile unor ţări 
deosebesc între: donaţiuni în vederea morţii, donaţiuni pe patul morţii, 
donaţiuni care produc efecte după moarte, donaţiuni între vii. 

Foarte importante sunt impozitele asupra circulaţiei cu titlu oneros a 
averii. Este vorba de impozitele care se percep cu ocazia 
vânzării-cumpărării anumitor bunuri imobiliare, a aducerii unor bunuri 
mobile sau imobile ca aport la capitalul unor societăţi etc.Stabilite în 
cote proporţionale sau progresive, asemenea impozite sunt cunoscute 
sub denumirea de taxe de timbru sau taxe de înregistrare şi se percep la 
înregistrarea actului de vânzare-cumpărare a bunurilor respective. Sunt 
supuse impunerii şi actele privind constituirea, transformarea sau 
creşterea capitalului social al unor societăţi. 


> 


3.3.3. Impozitele pe creşterea averii 


Obiectul impunerii îl constituie sporul de valoare pe care l-au 
înregistrat anumite bunuri în decursul unei anumite perioade de timp. 
Aici intră impozitul pe plusul de valoare imobiliară, impozitul asupra 
averii dobândite în timp de război etc. 

În numeroase ţări, se percepe un impozit asupra plusului de valoare pe 
care a dobândit-o un anumit bun într-o perioadă de timp 
nedeterminată, denumit impozit asupra câştigului la capital. Este 
vorba, în primul rând, de bunuri imobile (terenuri, clădiri), a căror 
valoare a crescut din momentul achiziției sau construcției, după caz, şi 
până la înstrăinare (vânzare, schimb sau donație), independent de 
acțiunea proprietarului. 

În unele ţări, se impune şi fluxul de valoare dobândit de anumite 
bunuri mobiliare, inclusiv hârtiile de valoare şi bijuteriile. 

Impozitul asupra averii dobândite în timp de război a fost instituit, 
în urma primului război mondial, în Germania, Italia şi alte ţări, iar în 
urma celui de-al doilea război mondial în Franţa, Italia, S.U.A. şi alte 
țări, ca un mijloc de preluare, la dispoziţia statului, a unei părți din 
averea dobândită în timpul sau ca urmare a războiului. În unele cazuri, 
el a vizat numai plusul de avere, iar în altele inclusiv profitul 
excepţional de război. 


$4. Impozitele indirecte 


Impozitele indirecte se realizează, în principal, sub forma impozitelor 
pe consum, percepându-se la vânzarea anumitor mărfuri sau la 
prestarea anumitor servicii. Ele se realizează de la toţi cei care 
consumă bunuri din categoria celor impuse, independent de veniturile, 
averea sau situaţia personală a acestora. 

Impozitele indirecte creează impresia falsă că ar fi suportate în aceeaşi 
măsură de toate păturile sociale, că ar asigura o repartiție echitabilă a 
sarcinilor fiscale.Într-adevăr, cota impozitului indirect perceput la 
vânzarea unei anumite mărfi este unică, indiferent dacă cumpărătorul 
acesteia este muncitor, ţăran, mic meseriaş, industriaș sau comerciant. 
Raportat însă la întregul venit — atât cel cheltuit, cât şi cel economisit — 
de care dispune o persoană, impozitul indirect capătă un caracter 
regresiv. Aşadar, cu cât o persoană realizează venituri mai mici, cu atât 
suportă o sarcină fiscală mai mare pe calea impozitului pe consum. 


> Toate impozitele — directe şi indirecte — contribuie la scăderea 
nivelului de trai al populaţiei, dar în mod diferit. Astfel, în timp ce 
impozitele directe duc la scăderea veniturilor nominale ale diferitelor 
categorii sociale, cele indirecte nu le afectează veniturile nominale, dar 
le micşorează în schimb puterea de cumpărare. 
> În sistemul impozitelor indirecte intră: taxa pe valoarea adăugată, 
taxele de consumațţie (accizele), monopolurile fiscale, taxele vamale şi 
diferite alte taxe. 
> Impozitele pe consum pot fi de două feluri: 
- speciale, când se aşază asupra anumitor mărfuri sau servicii; 
- generale, când cuprind toate mărfurile, indiferent dacă acestea 
reprezintă bunuri de consum sau mijloace de producţie. 


> Privitor la impozitele pe consum general, denumite în mod generic 
impozite pe cifra de afaceri, se cunosc trei forme de aşezare a 
impozitului asupra consumului, şi anume: 


1.Forma impozitului cumulativ. În acest caz, sunt impuse mărfurile în 
toate stadiile prin care trec din momentul ieșirii din sfera producţiei, 
intrând în sfera circulaţiei şi până ajung la consumator, iar impozitul se 
mai numeşte „în cascadă” sau „impozit în piramidă”. 


2. Forma impozitului unic sau monofazic. În acest caz, impozitul pe cifra de 
afaceri se încasează o singură dată, indiferent de numărul verigilor prin 
care trece marfa supusă impunerii. Uneori, impozitul se încasează în 
momentul vânzării mărfii de către producător numindu-se taxă de 
producţie, alteori se încasează în stadiul comerţului cu ridicata ori în cel al 
comerțului cu amănuntul caz in care se numeşte taxă asupra vânzării sau 
impozit pe circulaţie. 


3.Forma impozitului unic, dar cu plată fracţionată.Forma impozitului 
unic, dar cu plată fracționată, constituie soluţia la care s-a ajuns în urma 
analizei critice a problemelor pe care le ridică practica aplicării celor două 
forme anterioare de aşezare a impozitului. În acest caz, impozitul nu se mai 
calculează asupra cifrei de afaceri brute, ci asupra cifrei de afaceri nete, 
adică numai asupra valorii adăugate în fiecare stadiu al circuitului 
economic.Acest tip de impozit este cunoscut sub denumirea de taxă 
asupra valorii adăugate (T.V.A.). 


Capitolul X 
Taxele 


§1. Noţiunea de taxă 


> Taxele (de timbru, de înregistrare, de arbitrare, de metrologie, 
consulare, de spitalizare etc.) reprezintă, alături de impozite, cea de a 
doua categorie principală de venituri la bugetul de stat. 

> Taxa reprezintă plata efectuată de persoanele fizice sau juridice pentru 
serviciile prestate acestora de către instituţii sau autoritati publice. 

> Spre deosebire de impozite, taxele se caracterizează printr-o serie de 
trăsături specifice, şi anume: 


reprezintă o plată neechivalentă pentru servicii sau lucrări 
efectuate de organe sau instituţii care primesc, întocmesc sau 
eliberează diferite acte, prestează servicii şi rezolvă alte interese 
legitime ale persoanelor fizice sau juridice. Plata serviciilor sau 
lucrărilor este neechivalentă, deoarece, conform dispoziţiilor 
legale, aceasta poate fi mai mare sau mai mică, comparativ cu 
valoarea prestaţiilor efectuate de organe sau instituţii de stat; 
subiectul plătitor este precis determinat din momentul când 
solicită efectuarea unei activităţi din partea unui organ sau a unei 
instituţii de stat. 

reprezintă o contribuţie de acoperire a cheltuielilor necesare 
serviciilor solicitate de diferite persoane, pe când impozitele se 
întrebuinţează la acoperirea cheltuielilor generale ale societăţii; 
taxele reprezintă plăți făcute de persoanele fizice sau juridice 
pentru servicii sau lucrări efectuate în mod direct şi imediat 
acestora de către organe sau instituţii de stat specializate. 


> În stabilirea şi aplicarea taxelor se au în vedere unele principii, şi 
anume: 


unicitatea taxării, în sensul că pentru unul şi acelaşi serviciu 
prestat unei persoane, aceasta nu datorează taxa decât o singură 
dată. 

răspunderea pentru neîndeplinirea obligaţiei de plată revine 
funcţionarului sau persoanei încadrate de la instituţia sau organul 
de stat respectiv, şi nu debitorului; 


- nulitatea actelor nelegal taxate; 

- taxele sunt anticipative, în sensul că ele se datorează şi se achită în 
momentul solicitării serviciilor sau lucrărilor ce urmează a fi 
efectuate de organele sau instituţiile de stat. 


$2. Funcţiile taxelor şi impozitelor 


Impozitele şi taxele la care sunt obligate subiectele plătitoare 
îndeplinesc, în principiu, trei funcţii: 
I. Contribuţia la formarea fondurilor generale de dezvoltare a societăţii 
(fondurile fiscale); 
II. Redistribuirea unor venituri primare sau derivate; 
III. Reglarea unor fenomene economice sau sociale. 


Contribuţia la formarea fondurilor generale de dezvoltare a 
societăţii este o obligaţie a tuturor persoanelor fizice şi persoanelor 
juridice care realizează venituri impozabile sau taxabile!, deoarece în 
aceste fonduri se concentrează mijloacele băneşti centralizate necesare 
pentru finanţarea de obiective şi acţiuni cu caracter general; finanţarea 
instituţiilor publice, constituirea rezervelor de stat, alte acţiuni şi obiective 
cu caracter general economic, dezvoltarea bazei materiale a unităţilor 
social-culturale de stat şi a organelor de stat, precum şi pentru alte scopuri 
prevăzute de dispoziţiile legale. 


Redistribuirea unor venituri primare sau derivate este operaţiunea 
de preluare a unor resurse în vederea repartizării lor, pentru satisfacerea 
unor trebuințe acceptate în folosul altora decât posesorii iniţiali ai 
resurselor. Desigur, în anumite limite rezonabile, redistribuirea este 
justificată şi inerentă pentru satisfacerea tuturor trebuinţelor generale ale 
societăţii.  Redistribuirea realizându-se prin aplicarea principiului 
depersonalizării resurselor, se înfăptuieşte pe multiple planuri: între sfera 
materială şi cea nematerială, între sectoarele, ramurile, subramurile şi 
unitățile administrativ-teritoriale ale ţării. Într-un centralism excesiv, rigid 
şi birocratic, redistribuirea exagerată şi nerealistă are consecinţe negative 
asupra cointeresării şi responsabilităţi. În această situaţie, redistribuirea 
prin metodele administrative este preferabil a fi înlocuită cu redistribuirea 
prin metode economice, care să ţină seama şi de interesele economice şi 
de eforturile contribuabililor. 


! „Cetăţenii au obligaţia să contribuie, prin impozite şi prin taxe, la cheltuielile publice” [art. 56 
alin. (1) Constituţia României]. 


Capitolul XI 
Impozitul pe profit 


ŞI. Aspecte generale 


> Profitul reprezintă o formă de venit obţinut din derularea unei activităţi econo- 
mice, ca urmare a investirii unui capital. 
> Condiția ca venitul realizat să poată fi calificat drept profit este ca activitatea 
economică să se desfăşoare cu scopul obţinerii unui beneficiu. Acest aspect este 
foarte important, deoarece, în practică, există entități care desfăşoară activități 
producătoare de venituri care nu sunt calificate drept profit, pentru că nu există 
intenţia obţinerii unui beneficiu, ci susținerii cu aceste venituri a unei alte 
activități proprii entității respective. Este cazul persoanelor juridice fără scop 
lucrativ. 
> Prin profit supus impozitării (profit impozabil) înţelegem acea sumă de bani 
calculată ca diferenţa între veniturile realizate de un agent economic din 
desfăşurarea oricărei activităţi permise de lege şi cheltuielile efectuate pentru 
realizarea acestor venituri. 
> Impozitul pe profit este un impozit direct aplicat asupra beneficiului obţinut 
dintr-o activitate economică. 
> Impozitul pe profit are un rol important în cadrul sistemului fiscal, întrucât: 
- este o sursă certă de alimentare cu venituri a bugetului public; 
- duce la creşterea ponderii impozitelor directe în sistemul fiscal român. 
> Randamentul fiscal al impozitului pe profit este scăzut, în general, deoarece 


$2. Categorii de contribuabili definite de lege 


Sunt consideraţi contribuabili: 
o persoanele juridice române — pentru profitul impozabil obţinut din orice 
sursă, atât din România, cât şi din străinătate; 
o persoanele juridice străine? care desfăşoară activităţi printr-un sediu 
permanent” în România — pentru profitul impozabil aferent acelui sediu 
permanent; 


! Art. 13 C. fisc. 

? Orice persoană juridică care nu este persoană juridică română. 

3 În înţelesul art. 8 C. fisc., sediul permanent este un loc prin care se desfăşoară integral sau 
parţial activitatea unui nerezident, fie direct, fie printr-un agent dependent. 

Sediul permanent al unei persoane fizice se consideră a fi bază fixă. 

Un nerezident este considerat a avea un sediu permanent în România, în ceea ce priveşte acti- 
vităţile pe care o persoană, alta decât un agent cu statut independent, le întreprinde în numele nere- 
zidentului, dacă persoana acţionează în România în numele nerezidentului şi dacă este îndeplinită 
una din urmatoarele condiţii: 

a) persoana este autorizată şi exercită în România autoritatea de a încheia contracte în numele 
nerezidentului; 


o persoanele juridice străine şi persoanele fizice nerezidente! — care 
desfăşoară activităţi în România într-o asociere fără personalitate juridică; 

o persoanele juridice străine care realizează venituri din/sau în legătură cu 
proprietăţi imobiliare? situate în România sau din vânzarea/cesionarea 
titlurilor de participare? deţinute la o persoană juridică română; 

o persoanele fizice rezidente“ asociate cu persoane juridice române, pentru 
veniturile realizate atât în România, cât şi în străinătate din asocieri care nu 


b) persoana menţine în România un stoc de produse sau de bunuri din care livrează produse sau 
bunuri în numele nerezidentului. Un sediu permanent presupune un loc de conducere, sucursală, 
birou, fabrică, magazin, atelier, precum şi o mină, un puț de ţiţei sau gaze, o carieră sau alte locuri 
de extracţie a resurselor naturale. 

Un sediu permanent presupune un şantier de construcţii, un proiect de construcţie, ansamblu 
sau montaj sau activităţi de supervizare legate de acestea, numai dacă şantierul, proiectul sau acti- 
vităţile durează mai mult de 6 luni. 

Un rezident nu se consideră că are un sediu permanent în România dacă doar desfăşoară 
activitate în România prin intermediul unui broker, agent, comisionar general sau al unui agent 
intermediar având un statut independent, în cazul în care această activitate este activitatea obişnuită 
a agentului, conform descrierii din documentele constitutive. Dacă activităţile unui astfel de agent 
sunt desfăşurate integral sau aproape integral în numele nerezidentului, iar în relaţiile comerciale şi 
financiare dintre nerezident şi agent exista condiţii diferite de acelea care ar exista între persoane 
independente, agentul nu se consideră ca fiind agentul cu statut independent. 

Un nerezident nu se consideră că are sediu permanent în România numai dacă acesta contro- 
lează sau este controlat de un rezident ori de o persoană ce desfăşoară o activitate în România prin 
intermediul unui sediu permanent sau altfel. 

Un sediu permanent nu presupune următoarele: 

a) folosirea unei instalaţii numai în scopul depozitării sau al expunerii produselor ori bunurilor 
ce aparţin nerezidentului; 

b) menţinerea unui stoc de produse sau bunuri ce aparţin unui nerezident numai în scopul de a 
fi depozitate sau expuse; 

c) menţinerea unui stoc de produse sau bunuri ce aparţin unui nerezident numai în scopul de a fi 
procesate de către o altă persoană; 

d) vânzarea de produse sau bunuri ce aparţin unui nerezident, care au fost expuse în cadrul unor 
expoziţii sau târguri fără caracter permanent ori ocazionale, dacă produsele ori bunurile sunt 
vândute nu mai târziu de o lună după încheierea târgului sau a expoziţiei; 

e) păstrarea unui loc fix de activitate numai în scopul achiziţionării de produse sau bunuri ori 
culegerii de informaţii pentru un nerezident; 

f) păstrarea unui loc fix de activitate numai în scopul desfăşurării de activităţi cu caracter 
pregătitor sau auxiliar de către un nerezident; 

8) păstrarea unui loc fix de activitate numai pentru o combinaţie a activităţilor prevăzute la 
lit. a)-f), cu condiţia ca întreaga activitate desfăşurată în locul fix să fie de natură preparatorie sau 
auxiliară. 

! Persoana fizică nerezidentă este orice persoană fizică care nu este persoană fizică rezidentă. 

? Prin proprietate imobiliară în sensul legii fiscale se înţelege orice teren, clădire sau altă 
construcţie ridicată ori încorporată într-un teren (art. 7 pct. 27 C. fisc.). 

3 Titlul de participare este orice acţiune sau altă parte socială într-o societate în nume colectiv, 
societate în comandită simplă, societate pe acţiuni, societate în comandită pe acţiuni, societate cu 
răspundere limitată sau într-o altă persoană juridică sau la un fond deschis de investiţii (art. 7 
pet. 31 C. fisc.) 

1 Persoana fizică rezidentă este orice persoană fizică ce îndeplineşte cel puţin una dintre urmă- 
toarele condiţii: are domiciliul în România; centrul intereselor vitale ale persoanei este amplasat în 
România; este prezentă în România pentru o perioadă sau mai multe perioade ce depăşesc în total 


dau naştere unei persoane juridice. În acest caz, impozitul datorat de 
persoana fizică se calculează, se reţine şi se varsă de către persoana juridică 
română. 


> Cazul unei asocieri fără personalitate juridică.Orice asociere fără personalitate 
juridică între persoane juridice străine, care îşi desfăşoară activitatea în România, 
trebuie să desemneze una din părţi care să îndeplinească obligaţiile ce îi revin 
fiecărui asociat potrivit prezentului titlu. Codul fiscal reglementează un principiu 
de bază în materia asocierilor fără personalitate juridică şi anume că, în cazul 
oricărei asocieri în care unul din asociați este o persoană juridică română, 
indiferent dacă celălalt asociat este persoană fizică rezidentă ori nerezidentă, sau 
persoană juridică străină, sarcinile menţionate mai sus revin întotdeauna persoanei 
juridice române.! 


> Sunt scutite de la plata impozitului pe profit? următoarele categorii de contri- 
buabili: 

a) Trezoreria statului; 

b) Banca Naţională a României 

c) instituțiile publice, pentru fondurile publice constituite, inclusiv pentru veniturile 
tele publice, cu modificările şi completările ulterioare, şi Ordonanţa de urgenţă nr. 45/2003 
privind finanţele publice locale, cu modificările şi completările ulterioare, dacă legea nu 
prevede altfel; 

d) persoanele juridice române care plătesc impozit pe veniturile microîntreprin- 
derilor“; 

e) organizațiile de nevăzători, de invalizi şi ale persoanelor cu handicap, pentru 
profiturile realizate de unităţile economice fără personalitate juridică ale acestora, 
protejate potrivit Ordonanţa de urgenţă nr. 102/1999 aprobată de Legea nr. 519/2002. 
Scutirea de impozit pentru aceste organizaţii operează doar în situaţia în care minimum 
75% din sumele obţinute prin scutire se reinvestesc în vederea achiziţiei de echipament 
tehnologic, maşini, utilaje, instalaţii, sau pentru amenajarea locurilor de muncă protejate. 
Scutirea de impozit pe profit nu va opera decât până la data de 31 decembrie 2006. 

f) fundațiile române constituite ca urmare a unor legate“; 


183 de zile, pe parcursul oricărui interval de 12 luni consecutive, care se încheie în anul calen- 
daristic vizat; este cetăţean roman care lucrează în străinătate, ca funcționar sau angajat al 
României într-un stat străin. Prin excepţie, nu este persoană fizică rezidentă, un cetăţean străin cu 
statut diplomatic sau consular în România, un cetăţean străin care este funcţionar ori angajat al unui 
organism internaţional şi interguvernamental înregistrat în România, un cetățean străin care este 
funcţionare sau angajat al unui stat străin în România şi nici membrii familiilor acestora. Obser- 
vaţie: rezidența fiscală nu are legătură cu cetăţenia unei persoane fizice. Aceasta poate fi rezident 
fiscal român indiferent de cetăţenia pe care o are. 

! Art. 28 alin. (4) C. fisc. 

? Art. 15 C. fisc. 

3 Impozitul pe veniturile microintreprinderilor este reglementat de art.103-112 C. fisc. 

1 Fundaţia constituită ca urmare a unui legat este persoană juridică de drept privat fără scop 
patrimonial, constituită pe baza unui act juridic pentru cauză de moarte, prin care una sau mai multe 
persoane constituie un patrimoniu afectat, în mod permanent şi irevocabil, realizării unui scop de 
interes general sau, după caz, al unor colectivităţi. (art. 1 coroborat cu art. 15 din O.G. 
nr. 26/2000 cu privire la asociaţii şi fundaţii). 


g) cultele religioase, pentru veniturile obţinute din producerea şi valorificarea 
obiectelor şi produselor necesare activităţii de cult, potrivit Legii nr. 103/1992 privind 
dreptul exclusiv al cultelor religioase pentru producerea obiectelor de cult, şi pentru 
veniturile obţinute din chirii, cu condiţia utilizării sumelor respective pentru întreţinerea şi 
funcţionarea unităţilor de cult, pentru lucrările de construire, de reparaţie şi de consolidare a 
lăcaşurilor de cult şi a clădirilor ecleziastice, pentru învăţământ şi pentru acţiuni specifice 
cultelor religioase, inclusiv veniturile din despăgubiri sub formă bănească, obţinute ca 
urmare a măsurilor reparatorii prevăzute de legile privind reconstituirea dreptului de 
proprietate; 

h) instituțiile de învățământ particular acreditate, precum şi cele autorizate, pentru 
veniturile utilizate, potrivit Legii învăţământului nr. 84/1995, republicată, cu modificările 
şi completările ulterioare, şi Ordonanţa de urgență a Guvernului nr. 174/2001 privind 
unele măsuri pentru îmbunătăţirea finanţării învăţământului superior; 

i) asociaţiile de proprietari constituite ca persoane juridice şi asociaţiile de locatari 
recunoscute ca asociaţii de proprietari, potrivit Legii nr. 114/1996, republicată, cu modi- 
ficările şi completările ulterioare, pentru veniturile obţinute din activităţile economice 
care sunt sau vor fi utilizate pentru îmbunătăţirea confortului şi eficienţei clădirii, pentru 
întreţinerea şi repararea proprietăţii comune; 

j) Fondul Român de Garantare a Depozitelor în Sistemul Bancar!; 

k) Fondul de Compensare a Investitorilor”, înființat potrivit legii; 

D) Organizațiile nonprofit, organizaţiile sindicale şi organizaţiile patronale sunt 
scutite de la plata impozitului pe profit şi pentru veniturile din activităţi economice reali- 
zate până la nivelul echivalentului în lei a 15.000 euro, într-un an fiscal, dar nu mai mult 
de 10% din veniturile totale scutite de la plata impozitului pe profit. Organizațiile non- 
profit, sindicale şi patronale datorează impozit pe profit pentru partea din profitul impo- 
zabil ce corespunde veniturilor, altele decât cele scutite în mod expres de legiuitor”. 


! Fondul de garantare a depozitelor în sistemul bancar este persoană juridica de drept public, 
înființată în baza O.G. nr. 39/1996, ce are ca scop: 

a) garantarea depozitelor constituite la instituţiile de credit autorizate în condiţiile legii şi 
efectuarea plăţilor sub forma compensaţiilor către persoane fizice, persoane juridice ori entităţi fără 
personalitate juridică, potrivit condiţiilor şi limitelor stabilite în O.G. nr. 39/1996; 

b) desfăşurarea activităţii, în cazul desemnării sale ca administrator special ori ca lichidator al 
instituţiilor de credit. 

? Fondul de compensare a investitorilor este persoană juridică constituită sub forma unei 
societăţi pe acţiuni, emitentă de acţiuni nominative, înfiinţată conform Legii nr. 31/1990 privind 
societăţile comerciale, cu modificările şi completările ulterioare şi în conformitate cu prevederile 
Titlului II, capitolul IX din Legea nr. 297/2004 privind piaţa de capital şi ale Regulamentului 
C.N.V.M. nr. 3/2006 . 

Scopul Fondului este de a compensa investitorii, în condiţiile Legii nr. 297/2004 privind piaţa 
de capital şi ale reglementărilor C.N.V.M., în situaţia incapacității membrilor Fondului (interme- 
diarii şi societăţile de administrare a investiţiilor care au în obiectul de activitate administrarea 
portofoliilor individuale de investiţii şi care plătesc contribuţiile la Fond) de a returna fondurile 
băneşti şi/sau instrumentele financiare datorate sau aparţinând investitorilor, care au fost deţinute în 
numele acestora, cu ocazia prestării de servicii de investiţii financiare sau de administrare a 
portofoliilor individuale de investiţii. 

3 Veniturile scutite în mod expres de la impozitare sunt prevăzute de art. 15 alin. (2) din 
C. fisc.: cotizaţiile şi taxele de înscriere ale membrilor, contribuţiile băneşti sau în natură ale 
membrilor şi simpatizanţilor, taxele de înregistrare stabilite potrivit legii, veniturile obţinute din 
vize, taxe sau din participarea la competiţii şi demonstraţii sportive, resursele obţinute din fonduri 


> Cota de impozit pe profit este de 16% (începând cu anul fiscal 2005). 


$3. Determinarea profitului impozabil 


3.1. „Ecuaţia” impozitului pe profit 


Profitul impozabil se calculează pe baza unei operațiuni matematice care poate fi ilus- 
trată astfel: 
Profit impozabil = venituri impozabile — cheltuieli deductibile — 
— venituri neimpozabile + cheltuieli nedeductibile 


> Venituri impozabile = orice venituri obținute din orice sursă în cadrul unei acti- 
vităţi economice legale desfăşurată în conformitate cu obiectul de activitate al 
societăţii comerciale plătitoare. 

> Cheltuieli deductibile! = cheltuielile necesare realizării veniturilor în limitele 
admise la scădere de către legiuitor.De ex.: cheltuielile de protocol deductibile 
în limita unui procent de 2% calculat la diferenţa rezultată între totalul 
veniturilor şi cheltuielilor aferente; cheltuielile cu sponsorizarea/mecenatul 
efectuate potrivit legii în limita unui procent de 5% calculate asupra diferenţei 
dintre totalul veniturilor şi totalul cheltuielilor. 


š š n sade E blat A z y ; 
> Venituri neimpozabile = veniturile care, deşi realizate de către societatea 
comercială în cadrul activității sale economice, datorită interesului public sau 
utilității publice a activității producătoare de venit sunt declarate de legiuitor ca 


neimpozabile. Venituri neimpozabile sunt: 

- dividende primite de la o altă persoană juridică română; 

- dividendele primite de la o persoană juridică străină, din statele Comunității 
Europene, după aderarea României la Uniunea Europeană, dacă persoana 
juridică română deține minimum 25% din titlurile de participare la persoana 
juridică străină, pe o perioadă neîntreruptă de cel puțin 2 ani, care se încheie la 
data plății dividendului; 

- diferențele favorabile de valoare a titlurilor de participare, înregistrate ca 
urmare a încorporării rezervelor, beneficiilor sau primelor de emisiune la 
persoanele juridice la care se dețin titluri de participare, precum şi diferențele 
de evaluare a investițiilor financiare pe termen lung. Acestea sunt impozabile la 
data transmiterii cu titlu gratuit, a cesionării, a retragerii titlurilor de participare, 
precum şi la data retragerii capitalului social la persoana juridică la care se 
deţin titlurile de participare; 

- veniturile din anularea cheltuielilor pentru care nu s-a acordat deducere; 
veniturile din recuperarea cheltuielilor nedeductibile; 

- veniturile neimpozabile prevăzute expres în acorduri şi memorandumuri 
aprobate prin acte normative. 


> Cheltuieli nedeductibile = cheltuielile efectuate în scopul realizării venitului 
care depăşesc limita legală admisă la scădere (această limită se calculează 


publice sau din finanţări nerambursabile, veniturile realizate din organizarea unor acţiuni de 
promovare, veniturile obţinute din reclamă şi publicitate etc. 

! Art. 21 C. fisc. 

? Art. 20 C. fisc. 


procentual) ori cheltuieli ale societății comerciale care, deşi efectuate în cadrul 
desfăşurării activităţii economice, nu sunt aferente realizării venitului. Acestea 
pot fi: cheltuieli cu impozitul pe profit proprii ale societăţii comerciale, amenzile şi 
confiscările stabilite în cadrul răspunderii contravenţionale, majorările de întârziere 
stabilite pentru neplata ori plata cu întârziere a impozitelor şi taxelor datorate bugetului 
de stat, partea din cheltuieli care depăşeşte limitele legale reglementate de lege. 


Pentru determinarea profitului impozabil, contribuabilii sunt obligați să 
întocmească un registru de evidenţă fiscală, într-un singur exemplar, compus din 
100 de file, care trebuie numerotat, şnuruit, parafat şi înregistrat la organul fiscal 
teritorial. Acest registru se completează în ordine cronologică, în toate situaţiile 
în care informaţiile din declaraţiile fiscale sunt obţinute în urma unor prelucrări 
ale datelor furnizate de contabilitate. 


3.2. Precizări privind cheltuielile 


Codul fiscal reglementează trei categorii de cheltuieli: cheltuieli deductibile 
[art. 21 alin. (2)], cheltuieli cu deductibilitate limitată [art. 21 alin. (3)] şi cheltuieli nede- 
ductibile [art. 21 alin. (4)]. 


., 
oca 


., 
Loca 


Cheltuielile deductibile sunt acele cheltuieli considerate ca fiind necesare şi 
obligatorii pentru realizarea obiectului principal de activitate al contribuabilului 
şi, de aceea, sunt deductibile integral din venitul realizat. Ele au caracterul 
„cheltuielilor necesare”, aşa cum sunt acestea definite de doctrina civilă. 

Sunt cheltuieli deductibile: 

- cheltuielile de personal, cum ar fi : chletuielile salariale, cheltuieli 
pentru formarea şi perfecționarea profesională etc. 

- cheltuielile de producţie, cum ar fi: cheltuielile cu materia primă, 
materiale, utilităţi, telefoane etc. 

- cheltuielile de reclamă şi publicitate, 

- cheltuielile aflate în strânsă corelaţie cu obiectul principal de activitate. 
Cheltuielile deductibile limitat sunt cheltuieli necesare realizării obiectului de 
activitate al contribuabilului, dar în condiţiile limitării cuantumului acestora de 
către legea fiscală. Acestea au caracterul „cheltuielilor utile”, aşa cum sunt 
acestea definite de doctrina civilă. 

Sunt cheltuieli deductibile limitat: 

- Cheltuieli de personal, cum ar fi : cheltuielile repreyentând tichete de 
masă acordate de angajatori în limitele legale, cheltuielile cu primele de 
asigurare de sănătate privata, în limita a 200 de euro într-un an fiscal 
pentru fiecare participant etc. 

- Cheltuieli de producţie: cheltuielile cu perisabilitățile, cheltuielile cu 
provizioanele şi rezervele, cheltuielile cu dobânda şi diferenţele de curs 
valutar, cheltuielile cu amortizarea. 

- Cheltuieli de funcţionare. 

Cheltuielile nedeductibile sunt acele cheltuieli care, deşi efectuate de către con- 
tribuabil în mod legal şi în vederea realizării obiectului principal de activitate, 


1 Cheltuielile necesare sunt cheltuieli efectuate pentru conservarea lucrului care trebuie 
neapărat să fie făcute. (art. 1345 C. civ.). 
? Cheltuielile utile sunt acele cheltuieli care sporesc valoarea fondului (art.1345 C. civ.) 


ele nu pot fi scăzute din veniturile contribuabilului, legea fiscală 
neconsiderându-le ca fiind necesare ori utile realizării activităţii de bază. 
Acestea au caracterul „cheltuielilor voluptuorii”!, aşa cum sunt definite în 
doctrina civilă. 

Sunt cheltuieli nedeductibile: 

- Cheltuieli de personal: cheltuielile cu contribuţiile plătite peste 
limitele stabilite sau care nu sunt reglementate prin acte normative; 
cheltuielile cu primele de asigurare plătite de angajator, în numele 
angajatului, care nu sunt incluse în veniturile salariale ale anga- 
jatului, nereprezentând deci un venit al persoanei fizice în sensul 
codului fiscal; orice alte venituri ale angajatului are nu sunt supuse 
impozitului pe veniturile persoanelor fizice. 

- Cheltuieli de producţie: cheltuielile cu primele de asigurare care nu 
privesc bunurile contribuabilului, precum şi cele care nu sunt 
aferente obiectului de activitate; cheltuielile înregistrate în 
contabilitate, care nu au la bază un document j ustificativ? etc. 

- Cheltuieli de funcționare: cheltuielile aferente veniturilor 
neimpozabile, aşa cum au fost definite mai sus; cheltuielile cu 
serviciile de management, consultanță, asistență sau alte prestări de 
servicii pentru care contribuabilii nu pot justifica necesitatea prestării 
acestora în scopul desfăşurării activității proprii şi pentru care nu sunt 
încheiate contracte etc. 

- Cheltuieli cu impozite, taxe, amenzi. 


Pierderi fiscale? 

Pierderea anuală, stabilită prin declarația de impozit pe profit, se recuperează din 
profiturile impozabile obţinute în următorii 5 ani consecutivi. Recuperarea pierderilor se 
va efectua în ordinea înregistrării acestora, la fiecare termen de plată a impozitului pe 
profit, potrivit prevederilor legale în vigoare din anul înregistrării acestora. Pierderea 
fiscală înregistrată de contribuabilii care îşi încetează existenţa prin divizare sau fuziune 
nu se recuperează de către contribuabilii nou-înfiinţaţi sau de către cei care preiau patri- 
moniul societăţii absorbite, după caz. În cazul persoanelor juridice străine, posibilitatea 
recuperării pierderilor într-un interval de 5 ani se realizează având în vedere exclusiv 
veniturile şi cheltuielile atribuibile sediului permanent în România. 


$4. Obligaţii ale societăţilor comerciale legate de impozitul pe profit 


4.1. Obligaţii de înregistrare 


1 Cheltuielile voluptuorii sunt acele cheltuieli făcute în scop de lux sau de plăcere (art. 1346 
C. civ.) 

? Documentul justificativ este orice act juridic încheiat în formă scrisă, care respectă condiţiile 
de formă impuse de legea civilă (sau fiscală, dacă este cazul) şi care stă la baza înregistrărilor în 
contabilitate. Art.6 al Legii nr.82/1991 nu solicită o anumită formă sau conţinut pentru documentul 
Justificativ care stă la baza înregistrărilor contabile, dar reglementează angajarea răspunderii 
persoanelor care întocmesc, vizează şi aprobă sau înregistrează documentul în contabilitatea 
persoanei juridice. 

? Art. 26 C. fisc. 


Societăţile comerciale au obligaţia de a înregistra în contabilitatea proprie toate 
veniturile obţinute şi cheltuielile efectuate, indiferent că acestea sunt venituri 
impozabile sau neimpozabile, cheltuieli deductibile sau nedeductibile. 
Societăţile comerciale au obligaţia de a înregistra în contabilitatea proprie toate 
creanţele şi datoriile, indiferent de plata sau neplata acestora. 

Societăţile comerciale au obligaţia de a înregistra toate operaţiunile de încasări 
în documentele fiscale stabilite de lege şi de a solicita documentele fiscale 
corespunzătoare pentru toate operaţiunile de cheltuieli efectuate în cadrul 
desfăşurării activităţii economice. 


4.2. Obligaţii de declarare 


> 


Societăţile comerciale au obligația de a depune, trimestrial, până cel mai târziu 
la data de 25 a lunii următoare trimestrului, declaraţia de impunere aferentă 
impozitului pe profit pentru trimestrul anterior. 

Până cel mai târziu la data de 15 aprilie, contribuabilul va depune declaraţia 
anuală de impunere, întocmită pe baza datelor din bilanţul contabil şi a 
regularizării efectuate cu luarea în considerare a datelor financiare aferente 
trimestrului IV al anului fiscal!. 

Contribuabilii sunt obligaţi să depună, odată cu declaraţia de impunere anuală, şi 
o declaraţie privind plăţile sau angajamentele de plată către persoanele 
fizice şi/sau juridice străine, care să cuprindă sumele, scopul plăţii şi 
beneficiarul. 

Contribuabilii sunt răspunzători pentru calculul impozitelor declarate şi pentru 
depunerea în termen a declaraţiei de impunere. Declaraţia de impunere se 
semnează de către administrator sau de orice altă persoană autorizată, potrivit 
legii, să îl reprezinte pe contribuabil. 

Declaraţiile de impunere se semnează de către administrator sau orice altă 
persoană autorizată potrivit legii să reprezinte societatea comercială. 


4.3. Obligaţii de plată 


> 


> 


Profitul şi impozitul pe profit se calculează şi se evidențiază trimestrial, cumulat 
de la începutul anului. 

Plata impozitului pe profit se efectuează trimestrial, pentru profitul impozabil 
aferent trimestrului anterior datei efectuării plății. 

Plata impozitului pe profit se efectuează în conformitate cu datele financiare din 
declarațiile trimestriale de impozit pe profit, până la data de 25 inclusiv a primei 
luni din trimestrul următor. 


1 Organizațiile non-profit şi entitățile care obțin venituri majoritare din cultura cerealelor şi 
plantelor tehnice, pomicultura şi viticultura au obligația de a depune declarația anuală de impunere şi 
de a plăti impozitul pe profit anual până la data de 15 februarie a anului următor celui de impunere. 


Capitolul XII 
Impozitul pe dividende 


ŞI. Noţiune 


>  Dividendul reprezintă cota-parte din beneficiile unei societăţi comerciale, care se 
cuvine unui asociat sau acţionar (persoană fizică sau persoană juridică) proporțional 
cu numărul şi valoarea acţiunilor deţinute. 

> Nivelul dividendelor este stabilit după ce adunarea generală ordinară a aprobat 
bilanţul contabil, contul de profit şi pierderi şi a constatat existenţa sumelor ce 
urmează a fi distribuite. 


> Impozitul pe dividende este un impozit direct — stabilit asupra cotei-părți din 
beneficiile unei societăţi comerciale, atribuită fiecărui asociat sau acţionar (persoană 
fizică sau persoană juridică) proporţional cu numărul şi valoarea acţiunilor deţinute. 


$2. Reglementare 


> În prezent, impozitul pe dividende este reglementat de Codul Fiscal, în mod distinct 
pentru dividendele asociaţilor/acţionarilor persoane fizice şi persoane juridice în 
articolele 36, 65, 67, 115, 116 si 117. 


$3. Definiţii şi terminologie 


În legislaţia actuală, întâlnim două definiţii ale noţiunii de «dividend», asemănătoare: 
% Codul Fiscal, în art. 7, arată că dividendul este „o distribuire, în bani sau în 
natură, efectuată de o persoană juridică unui participant la persoana juridică, 
drept consecinţă a deţinerii unor titluri de participare la acea persoană juridică”. 
% Articolul 67 alin. (1), din Legea 31/1990 privind societăţile comerciale arată că 
dividendul reprezintă „cota-parte din beneficiul ce se va plăti fiecărui asociat”. 
În legătură cu definițiile prezentate mai sus se impun câteva precizări: 


Termenii de «profit» şi «beneficiu» utilizaţi în definiţii au sensuri identice. ! 

> Prin profit se înțelege forma de venit obținută prin intermediul unei activități econo- 
mice ca urmare a investirii unui capital. Pentru ca venitul să fie considerat profit 
trebuie ca activitatea economică să fie desfăşurată cu scopul obținerii unui beneficiu. 
Acest scop urmărit de asociați cu ocazia constituirii societății comerciale — de a 
realiza beneficii şi de a le împărți între ei — deosebeşte societatea comercială de 
asociația fără scop lucrativ: în timp ce societatea se constituie pentru realizarea şi 
împărțirea unor profituri, asociația urmăreşte un scop cultural, sportiv, filantropic 
etc. 

> Profitul se stabileşte pe baza bilanţului contabil anual şi a contului de profit şi 
pierderi. 

> Potrivit Reglementărilor contabile simplificate, armonizate cu directivele europene” 
şi art. 28 din Legea nr. 82/1991 a contabilităţii, republicată, bilanțul contabil a fost 
înlocuit cu situații financiare anuale (acestea cuprind bilanțul contabil, contul de 
profit şi pierderi, situația modificărilor capitalului propriu, situația fluxurilor de 
trezorerie, politici contabile şi note explicative). 

> Realizarea sau înregistrarea de pierderi poate fi stabilită numai la sfârşitul 
exerciţiului financiar, prin întocmirea situaţiei financiare anuale. 

> Condiția esenţială pentru a se putea împărţi dividendele este ca să existe beneficii — 
„Nu se vor putea distribui dividende decât din profituri determinate potrivit legii” — 
art. 67 alin. (3) din Legea nr. 31/1990. 


În practică se pot întâlni mai multe categorii de dividende: 


! D.D. Şaguna şi colab., Procedura fiscală, Ed. Oscar Print, 1996, p. 213. 
? Ordinul nr. 1752 din 17 noiembrie 2005 pentru aprobarea reglementărilor contabile conforme 
cu directivele europene, M.Of. 1080 din 30 noiembrie 2005. 


- dividend provizoriu — repartizat ca avans înainte de încheierea bilanţului; 

- dividend definitiv — repartizat după încheierea bilanţului; 

- dividend fictiv — distribuit din beneficii care nu sunt nici reale, nici utile; opera- 
ţiunca este ilicită şi dă dreptul societăţii la recuperarea dividendelor plătite; 

- dividend prioritar — prelevat asupra beneficiului distribuibil al exerciţiului 
financiar, înaintea oricărei alte prelevări, aferent unor acțiuni preferenţiale fără 
drept de vot (art. 95 din Legea nr. 31/1990). 

- dividend fix — se plăteşte în cazul în care profiturile permit, pentru acţiunile 
preferenţiale (acţiunile preferenţiale sunt cele care conferă drepturi speciale, 
precum recunoaşterea unui vot privilegiat în adunarea generală a acţionarilor, a 
unor drepturi speciale asupra patrimoniului întreprinderii în cazul lichidării 
acesteia, garantarea unor dividende minime etc., spre deosebire de acţiunile 
obişnuite, care conferă numai drepturile de bază). 


§4. Aspecte procedurale ale calculării şi plăţii impozitului pe 
dividende datorat de persoanele fizice sau persoanele juridice 


4.1. Aspecte comune 


Dividendele sunt supuse impozitării prin reţinere la sursă potrivit art. 36 în cazul 
persoanelor juridice, respectiv art. 67 în cazul persoanelor fizice ; 

În cazul dividendelor distribuite, dar care nu au fost plătite acţionarilor sau 
asociaţilor până la sfârşitul anului în care s-a aprobat bilanţul contabil, termenul de 
plată este până la data de 31 decembrie a anului respectiv!. 

Moneda de plată a impozitului este întotdeauna leul. 

Termenul de prescripţie pentru stabilirea impozitului pe dividende este de 5 ani de la 
sfârşitul anului fiscal în care a fost distribuit dividendul. Termenul de prescripţie în 
cazul cererilor pentru compensarea sau restituirea impozitului pe dividende plătit în 
plus este tot de 5 ani. 

Cota de impozit pe dividende în cazul acţionarilor sau asociaţilor persoane juridice 
sau persoane fizice este de 16%. 


4.2. Aspecte specifice 


Obligaţia calculării, reţinerii şi vărsării impozitului pe dividende revine 
persoanelor juridice care distribuie dividendul, odată cu plata dividendelor către 
acţionari (persoane fizice sau juridice) sau cel mai târziu până la data de 20 a lunii 
următoare celei în care s-a făcut plata dividendelor în cazul acţionarilor persoane 
juridice, şi până la data de 25 a lunii următoare celei în care s-a facut plata 
dividendelor, în cazul acţionarilor persoane fizice. 

În cazul persoanelor fizice impozitul pe dividende reprezintă un impozit final 
(stabilit asupra categoriilor de venituri impuse separat şi care nu se include în venitul 
anual global impozabil) şi nu este supus procedurii de globalizare a veniturilor. 
Persoanele juridice sunt obligate să depună declarația privind obligaţiile de plată 
la bugetul de stat. 


! Art. 36 şi 71 C. fiscal 


$5. Obiectul impozitului pe dividende 


Obiectul acestui impozit îl reprezintă beneficiile realizate de o societate comercială şi 
împărțite între asociaţi sau acţionari sub formă de dividende. 
Dividendele pot lua forma unei plăţi în numerar, a unei plăţi în natură — adică o 
distribuire concretă de bunuri materiale — sau a alocării de noi acţiuni ale societăţii. 
În cazul dividendelor în natură, evaluarea produselor acordate ca plată în natură se 
face: 

- la preţul de vânzare practicat de unitate pentru produsele din producţia 

proprie; 
- prețul de achiziţie pentru alte produse; 
- tariful practicat la data efectuării plăţii în natură, în cazul serviciilor. 


În privinţa împărţirii beneficiilor între asociaţi, legea consacră libertatea acestora 
de a decide. 


Sunt interzise însă aşa-numitele clauze leonine. Articolul 1513 C. Civ. arată că este 
nul contractul de societate prin care un asociat îşi stipulează totalitatea câştigurilor. 
Totodată, este nul şi acel contract de societate prin care s-a convenit ca unul sau mai 
mulţi asociaţi să nu participe la pierderi.! 


$6. Determinarea şi înregistrarea dividendelor 
şi a impozitului aferent în contabilitate 


Profitul impozabil (brut) se calculează ca diferenţă între veniturile realizate din 
orice sursă şi cheltuielile efectuate pentru realizarea acestora, dintr-un an fiscal, din 
care se scad veniturile neimpozabile şi se adaugă cheltuielile nedeductibile. 
Dividendele primite de către o persoană juridică română de la o altă persoană 
juridică română sunt considerate venituri neimpozabile. 

Dividendele se distribuie din profitul net obţinut de o societate comercială. 
Beneficiul net se obţine prin scăderea din beneficiul brut al cheltuielilor deductibile 
fiscal (de exemplu, sumele folosite pentru completarea rezervei legale, beneficiile 
acordate fondatorilor) şi a impozitului pe profitul societăţii. 


$7. Subiectele impozitului pe dividende 


Trebuie făcută o delimitare clară între debitorii impozitului pe dividende şi plăti- 
torii acestuia. 

Debitorii acestuia sunt asociaţii sau acţionarii (persoane fizice sau persoane juridice) 
cărora le-au fost distribuite dividende din beneficiul net al societăţii comerciale, în 
conformitate cu prevederile din contractul de societate sau, în lipsă de prevedere, în 
proporţie cu cota de participare la capitalul social (potrivit art. 67 din Legea nr. 
31/1990). 


l! S. D. Cărpenaru, Drept comercial român, Ed. All Beck, 1998, p. 155. 


> Asociații sunt persoanele fizice sau persoanele juridice care au calitatea de parte în 
contractul de societate. Noţiunea de asociat este largă, acoperă toate sensurile 
posibile — fondator, acceptant, acţionar, comanditar, comanditat — şi este valabilă în 
cazul tuturor categoriilor de societăţi comerciale.! 


7.1. Debitorii impozitului pe dividende — persoane fizice 


Pot fi subiecţi ai impozitului pe dividende următoarele persoane fizice rezidente, 
denumite contribuabili: 

+ persoana fizică română cu domiciliul în România, pentru veniturile obţinute în 
România, cât şi în străinătate; 

+ persoana fizică română fără domiciliu în România sau persoana fizică străină, 
pentru veniturile obținute în România prin intermediul unei baze fixe situate pe 
teritoriul României sau într-o perioadă ce depăşeşte în total 183 de zile în orice 
perioadă de 12 luni, începând sau sfârşind în anul calendaristic vizat; 

+ persoanele fizice române fără domiciliu în România, precum şi persoanele fizice 
străine care realizează venituri din România în alte condiţii decât cele 
menţionate mai sus şi potrivit convențiilor de evitare a dublei impuneri, după 
caz. 


7.2. Debitorii impozitului pe dividende — persoane juridice 


+ Obligate la plata impozitului pe dividende pot fi persoanele juridice române, 
pentru dividendele obţinute atât pe teritoriul României, cât şi în străinătate 
(numai în condiţiile în care nu există convenţii de evitare a dublei impuneri cu 
statul pe teritoriul căruia au fost obţinute dividendele, convenţie care să 
stabilească principiul teritorialităţii impunerii). 

e Fac parte din această categorie companiile naţionale, societăţile naţionale, 
regiile autonome, societățile comerciale, indiferent de forma juridică de 
organizare şi de forma de proprietate, inclusiv cele cu participare cu capital 
străin sau cu capital integral străin, societăţile agricole etc. 


7.3. Plătitorii impozitului pe dividende 


>  Plătitori ai impozitului pe dividende sunt societăţile comerciale, potrivit art. 36 şi 71 
C. fisc. în care se arată că obligaţia calculării, reţinerii şi virării impozitului pe divi- 
dende revine persoanelor juridice odată cu plata dividendelor către acţionari sau 
asociaţi. 

> Tot acestora le incumbă şi obligaţia de a întocmi şi depune declaraţia privind 
obligaţiile de plată la bugetul statului. 

> În cazul dividendelor distribuite, dar care nu au fost plătite acţionarilor sau 
asociaţilor până la sfârşitul anului în care s-a aprobat bilanţul contabil, termenul 
limită de plată a impozitului pe dividende este ziua de 31 decembrie a anului 
respectiv. 


! C. Bîrsan, V. Dobrinoiu, Al. Ticlea, M. Toma, C-tin Tufan, Societăţile comerciale, Ed. Şansa 
S.R.L., 1995, vol. I, p. 86. 


> 


> 


Dacă impozitul pe dividende nu este plătit la termen, aceste persoane juridice se 
transformă şi în debitori ai dobânzilor aferente impozitului pe dividende neachitat la 
termen. 


7.4. Microîntreprinderile — debitori ai impozitului pe dividende 


Potrivit Codului Fiscal, o persoană juridică va fi denumită microîntreprindere dacă 
este producătoare de bunuri materiale, prestează servicii sau/şi desfăşoară o activitate 
de comerț, are până la 9 salariați, veniturile realizate reprezintă echivalentul în lei de 
până la 100.000 euro inclusiv şi are capital integral privat. 
Persoanele juridice supuse acestui regim de impunere nu mai calculează şi nu mai 
plătesc impozit pe profit. 
Impozitul se calculează prin aplicarea cotei de 3% asupra sumei totale a veniturilor 
trimestriale obţinute din orice sursă, respectiv asupra veniturilor înscrise în contul de 
profit şi pierderi pentru întreprinderi. 
Repartizarea profitului ridică unele probleme privind aplicabilitatea, în cazul 
microîntreprinderilor, a prevederilor restrictive în materia avansului din dividende. În 
practica societăţilor comerciale, există două opinii. 
e Adepții reglementarilor clasice restrictive a distribuirii dividendelor exclusiv 
pe bază de bilanţ contabil susţin că noţiunea de dividend a rămas aceeaşi, s-a 
schimbat numai impozitul. Deci, dividendele vor fi distribuite în continuare 
la încheierea anului fiscal. 
e Într-o altă opinie, se spune că, atâta vreme cât plata dividendelor nu mai este 
condiționată de plata impozitului anual pe profit, nu există nici un motiv 
pentru care dividendele să nu poată fi împărţite ori de câte ori este nevoie. 


$8. Unitatea de evaluare 


Impozitul pe dividende, în cazul persoanelor juridice, se percepe prin reţinere la 
sursă, cu aplicarea unei cote de 16% din suma acestora, potrivit art. 36 alin. (2) C. 
fisc. 


În cazul persoanelor fizice, veniturile sub formă de dividende 
distribuite se impun cu o cotă de 16% din suma acestora potrivit art. 
67 alin. (1) din Codul Fiscal. 


Prin convențiile de evitare a dublei impuneri încheiate de România cu diferite state 
se pot stabili şi alte cote de impozitare pentru dividendele obținute de persoanele 
fizice şi juridice rezidente ale statelor cu care România are încheiate convenţii, de la 
— societăţi — persoane juridice româneşti. 

Pentru aplicarea prevederilor convenției de evitare a dublei impuneri, nerezidentul 
are obligaţia de a prezenta plătitorului de venit certificatul de rezidenţă fiscală. 


În cazul persoanelor fizice române cu domiciliul în România, dacă sunt supuse, 
pentru acelaşi impozit şi în cursul aceleiaşi perioade impozabile, unui impozit pe 
dividende atât pe teritoriul României, cât şi în străinătate, acestea vor avea dreptul la 
deducerea din impozitul datorat în România a impozitului plătit în străinătate. 


$9. Perceperea şi termenele de plată 


Potrivit art. 36 şi 67 C. fisc. obligaţia calculării, reţinerii şi virării impozitului pe 
dividende (pe veniturile sub formă de dividende, în cazul persoanelor fizice) revine 
persoanelor juridice odată cu plata dividendelor către asociaţi sau acționari. Deci, 
este folosită metoda stopajului la sursă, asociaţilor sau acţionarilor fiindu-le 
distribuite dividendele în sumă netă. 

Atunci când plata dividendelor se face în valută, impozitul şi majorarile de întârziere 
se virează în lei proveniţi din schimb valutar la cursul de schimb în vigoare la data 
efectuării plăţii. 

În cazul în care impozitul pe dividende nu este plătit la termen — odată cu plata divi- 
dendelor sau până la 31 decembrie — persoana juridică este obligată la plata 
majorărilor de întârziere începând cu ziua următoare expirării termenului de plată şi 
cu data plăţii efective a impozitului, inclusiv. 

Potrivit art. 117 lit. h) C. fisc., după data aderarii României la Uniunea Europeană, 
dividendele plătite de o persoană juridică română unei persoane juridice din statele 
membre ale Comunităţii Europene sunt scutite de impozit, dacă beneficiarul 
dividendelor deţine minimum 25% din titlurile de participare la persoana juridică 
română, pe o perioadă neîntreruptă de cel puţin 2 ani, care se încheie la data plăţii 
dividendului. 


Capitolul XIII 
Impozitul pe reprezentanţe 


§1. Constituirea şi funcţionarea reprezentanţelor comerciale 


> Societăţile comerciale nerezidente (străine) pot înfiinţa în România reprezentanţe 
comerciale pe bază de autorizaţie eliberată de către Ministerul Economiei şi 
Comerţului. 

>  Reprezentanţele comerciale acţionează ca un împuternicit al societății comerciale 
străine pe teritoriul României, având dreptul la desfăşurarea exclusiv a activităţilor 
menţionate expres în autorizaţia eliberată de Ministerul Economiei şi Comerţului. 

> Reprezentanţa efectuează toate activităţile doar în numele societăţii comerciale sau al 
organizaţiei economice străine şi încheie numai acte juridice conforme cu obiectul de 
activitate stabilit prin autorizaţia de funcţionare. 

>  Reprezentanţele societăţilor comerciale străine nu au personalitate juridică şi nu sunt 
abilitate să efectueze fapte de comerţ. Mai mult, societăţile comerciale străine 
reprezentate răspund, în condiţiile legii, pentru actele şi activitatea reprezentanţelor lor 
în România. De asemenea, răspund solidar cu angajaţii! încadraţi în reprezentanțe 
pentru daunele rezultate din faptele ilicite comise de angajaţii lor în exercitarea 
activităţii sau în legătură cu exercitarea acesteia. 


$2. Formalităţi privind înfiinţarea reprezentanţelor: 


> Societatea comercială sau organizaţia economică străină care solicită eliberarea 
unei autorizaţii de reprezentanţă va menţiona în cererea adresată? Ministerului 
Economiei şi Comerţului următoarele: 
a) sediul social; 


! Personalul reprezentanţei poate fi format din cetăţeni români cu domiciliul în România sau în 
străinătate şi din cetățeni străini. 

Cetăţenii străini, ca şi cetăţenii români cu domiciliul în străinătate, pot fi angajaţi numai pe 
bază de permis de muncă eliberat de Ministerul Muncii şi Protecţiei Sociale. 

? La cererea de eliberare a autorizaţiei se vor anexa următoarele acte: 

a) o atestare, în original, din partea camerei de comerţ sau a altui organ competent din ţara în 
care îşi are sediul societatea comercială sau organizația economică străina care să confirme 
existenţa sa legală, obiectul activităţii şi capitalul său social; 

b) o confirmare asupra bonităţii din partea băncii prin care societatea sau organizaţia îşi 
desfăşoară principalele operaţiuni financiare; 

c) statutul sau alte acte dovedind forma de organizare şi modul de funcţionare a societăţii sau 
organizaţiei; 

d) împuternicirea autentificată privind reprezentanţii desemnaţi sa angajeze valabil societatea, 
respectiv organizaţia ce a solicitat autorizaţia. 


b) obiectul activităţii reprezentanţei, în concordanţă cu obiectul de activitate 
al societăţii comerciale sau organizaţiei economice solicitante; 

c) durata de funcţionare a reprezentantei; 

d) numărul şi funcţiile persoanelor propuse a se încadra la reprezentanţă, iar 
dacă sunt străini, numele, prenumele şi domiciliul lor în străinătate, cu 
menţionarea funcţiilor pe care le au la societatea comercială sau la 
organizaţia economică şi la reprezentanţă. 


> Ministerul Economiei şi Comerţului este obligat ca, în cel mult 30 de zile de la data 
înregistrării cererii, să emită autorizaţia! sau, motivat, să o respingă. 


> Prin autorizaţia pentru funcţionare se vor stabili obiectul, condiţiile de exercitare a 
activităţii, durata şi sediul reprezentanței. 


> În termen de cel mult 15 zile de la data eliberării autorizaţiei, reprezentanța se înre- 
gistrează la Camera de Comerţ şi Industrie a României şi la administraţia financiară 
în a cărei rază teritorială îşi are sediul. 


>  Reprezentanţele şi personalul acestora îşi desfăşoară activitatea cu respectarea 
dispoziţiilor legale din România. 


>  Autorizaţia de funcţionare poate fi retrasă de Ministerul Comerţului Exterior, 

înainte de expirarea valabilităţii, pentru următoarele motive: 
a. încălcarea de către personalul reprezentanţei a dispoziţiilor legale din 

România privind ordinea publică; 

depăşirea obiectului de activitate stabilit prin autorizaţie; 

nerespectarea obligaţiilor fiscale. 

d. Ministerul Comerţului Exterior va notifica societății comerciale sau 
organizaţiei economice străine şi reprezentanţei din România retragerea 
autorizaţiei, acordând un termen de 90 de zile pentru lichidarea activităţii. 

$3. Regimul fiscal aplicabil reprezentanţelor societăţilor 
comerciale străine în România 


> Pentru activitatea desfăşurată în România, o reprezentanţă autorizată potrivit legii are 
obligaţia de a plăti un impozit anual. 

> Impozitul pe reprezentanţă pentru un an fiscal este egal cu echivalentul în lei al 
sumei de 4000 Euro, stabilit la cursul de schimb al pieţei valutare, comunicat de 
Banca Naţională a României, din ziua precedentă celei în care se efectuează plata 
impozitului către bugetul de stat. 

> În cazul unei persoane juridice străine care, în cursul unui an fiscal, înființează sau 
desființează o reprezentanţă în România, impozitul datorat pentru acest an se calcu- 
lează proporţional cu numărul de luni de existenţă a reprezentanţei în anul fiscal 
respectiv. 


! Societăţile comerciale sau organizaţiile economice străine reprezentate în România au obliga- 
ţia să comunice Ministerului Economiei şi Comerţului în termen de cel mult 30 de zile, eventualele 
modificări intervenite în statutul lor juridic, în special în legătură cu obiectul de activitate, capitalul 
social sau sediul, şi să solicite modificarea autorizaţiei de funcţionare. Pe baza solicitării, după 
verificarea legalităţii, Ministerul Economiei şi Comerţului poate modifica autorizaţia de funcţionare. 


Orice persoană juridică străină are obligaţia de a plăti impozitul pe reprezentanţă la 
bugetul de stat, în două trange egale, până la datele de 20 iunie şi 20 decembrie. 
Orice persoană juridică străină care datorează impozitul pe reprezentanţă are 
obligaţia de a depune o declaraţie anuală la autoritatea fiscală competentă, până la 
data de 28, respectiv 29 februarie a anului de impunere. 

Orice persoană juridică străină, care înființează sau desființează o reprezentanţă în 
cursul anului fiscal, are obligaţia de a depune o declaraţie fiscală la autoritatea 
fiscală competentă, în termen de 30 de zile de la data la care reprezentanța a fost 
înfiinţată sau desfiinţată. 

Reprezentanţele sunt obligate să conducă evidenţa contabilă în partidă simplă 
conform Ordinului Ministerului Finanţelor nr.1040/2004 pentru aprobarea Normelor 
Metodologice privind organizarea şi conducerea evidenţei contabile în partidă 
simplă. 


Capitolul XIV 
Impozitarea microîntreprinderilor 


>  Microîntreprinderea este o persoană juridică română! care îndeplineşte cumulativ 
următoarele condiţii, la data de 31 decembrie a anului fiscal precedent: 

a) are înscris în obiectul de activitate producţia de bunuri materiale, prestarea 
de servicii şi /sau comerțul; 

b) aredelalpânăla9 salariaţi? inclusiv; 

c) a realizat venituri“ care nu au depăşit echivalentul în lei a 100.000 euro; 

d) capitalul social al persoanei juridice este deţinut de persoane fizice sau 
juridice? de drept privat. Microîntreprinderea nu poate avea asociați statul, 
autoritățile locale ori instituțiile publice. 


> Impozitul reglementat de Codul Fiscal la capitolul dedicat impozitării microîntre- 
prinderilor este un impozit opţional. Astfel, la înmatricularea unei societăți cu 
răspundere limitată, aceasta poate declara, în momentul completării vectorului fiscal, 
opţiunea de plată a impozitului pe microîntreprinderi, iar nu a impozitului pe profit. 


> O societate comercială care nu s-a declarat microîntreprindere plătitoare de impozit 
pe veniturile microîntreprinderilor de la înfiinţare poate, ulterior înființării, oricând, 
să opteze pentru plata impozitului pe veniturile microîntreprinderilor începând cu 
anul fiscal următor, dacă îndeplinesc condiţiile arătate mai sus. 


> Trebuie precizat însă că o societate care a fost plătitoare a impozitului pe 
microîntreprinderi şi, ulterior a devenit plătitoare de impozit pe profit, nu mai poate 
opta pentru a reveni la regimul de plătitor de impozit pe veniturile 
microîntreprinderilor. 


>  Microîntreprinderile plătitoare de impozit pe venitul microîntreprinderilor nu mai 
aplică acest sistem de impunere începând cu anul fiscal următor anului în care nu 
mai îndeplinesc una dintre condiţiile prevăzute mai sus. 


> Deşi este un sistem de impunere opţional pentru orice întreprindere îndeplineşte 
cumulativ condiţiile stabilite de codul fiscal, totuşi legiuitorul nu permite anumitor 


! O societate cu răspundere limitată în principiu. 

? Numărul de salariaţi reprezintă numărul de persoane angajate cu contract individual de 
muncă, potrivit dispoziţiilor Codului muncii, indiferent de durata timpului de muncă, înscrise lunar 
în statele de plată şi/sau în registrul general de evidenţă a salariaţilor. 

3 Persoana juridica se poate înregistra ca microîntreprindere, la înființare, şi fără a avea nici un 
salariat, sub condiţia angajării cel puţin a unui salariat în următoarele 60 de zile de la înregistrarea 
la Registrul Comerţului. Daca această condiţie nu este îndeplinită, persoana juridică va fi con- 
siderată ca fiind plătitoare de impozit pe profit încă de la înfiinţare. 

1 Prin venituri se înţelege cifra de afaceri, adică totalul veniturilor în bani sau în natură. 

$ Nu poate fi microîntreprindere persoana juridică română care are capitalul social deţinut de un 
acţionar sau asociat persoană juridică cu peste 250 de angajaţi. 


entităţi să opteze pentru acest sistem de impunere. Astfel de entităţi sunt: 
persoanele juridice romane care: 

a. desfăşoară activităţi în domeniul bancar; 

b. desfăşoară activităţi în domeniile asigurărilor şi reasigurărilor, al pieţei de 
capital, cu excepţia persoanelor juridice care desfăşoară activități de 
intermediere în aceste domenii; 

c. desfăşoară activităţi în domeniile jocurilor de noroc, pariurilor 
sportive, cazinourilor; 


Persoanele juridice care nu pot opta pentru acest sistem de impunere sunt: 

a) persoanele juridice care se organizează şi funcţionează potrivit legilor speciale de 

organizare şi funcţionare din domeniul bancar (băncile, casele de schimb valutar, 

societăţile de credit ipotecar, cooperativele de credit etc.); 

b) persoanele juridice care se organizează şi funcţionează potrivit legilor speciale de 
organizare şi funcţionare din domeniul asigurărilor (de exemplu: societăţile de 
asigurare-reasigurare), al pieţei de capital (de exemplu: burse de valori sau de 
mărfuri, societăţile de servicii de investiţii financiare, societăţile de registru, 
societățile de depozitare), cu excepția persoanelor juridice care desfăşoară 
activităţi de intermediere în aceste domenii (brokerii şi agenţii de asigurare); 

c) persoanele juridice care desfăşoară activităţi în domeniul jocurilor de noroc, al 
pariurilor sportive şi al cazinourilor. 


Anul fiscal al unei microîntreprinderi este anul calendaristic. 


În cazul unei persoane juridice care se înființează sau îşi încetează existenţa, anul 
fiscal este perioada din anul calendaristic în care persoana juridică a existat. 


În cazul lichidării unei microîntreprinderi într-un an fiscal, perioada impozabilă 
încetează odata cu data radierii din registrul unde a fost înregistrată înființarea 
acesteia. 


Baza impozabilă a impozitului pe veniturile microîntreprinderilor o constituie 
veniturile din orice sursă, din care se scad: 

a) veniturile din variaţia stocurilor; 

b) veniturile din producţia de imobilizări corporale şi necorporale; 

c) veniturile din exploatare, reprezentând cota-parte a subvenţiilor 
guvernamentale şi a altor resurse pentru finanțarea investițiilor; 

d) veniturile din provizioane; 

e) veniturile rezultate din anularea datoriilor şi a majorărilor datorate bugetului 
statului, care nu au fost cheltuieli deductibile la calculul profitului impozabil, 
conform reglementărilor legale; 

f) veniturile realizate din despăgubiri, de la societățile de asigurare, pentru 
pagubele produse la activele corporale proprii. 


Cota de impozit este de 3% şi se aplică asupra bazei impozabile. 


În cazul unei asocieri fără personalitate juridică dintre o microîntreprindere plătitoare 
de impozit, conform prezentului titlu, şi o persoană fizică, rezidentă sau nerezidentă, 
microîntreprinderea are obligaţia de a calcula, de a reţine şi de a vărsa la bugetul de 
stat impozitul datorat de persoana fizică, impozit calculat prin aplicarea cotei de 3% 
la veniturile ce revin acesteia din asociere.Persoana fizică rezidentă va definitiva 


impozitul pe venitul din asociere în conformitate cu prevederile referitoare la 
Impozitul pe venit ( Titlul MI C: fiscal). 


Capitolul XV 
Impozitarea persoanelor fizice 


Codul Fiscal reglementează în Titlul III impozitele aplicabile persoanelor fizice 
prin identificarea tuturor categoriilor de venituri obţinute pe teritoriul României de persoa- 
nele fizice rezidente! şi nerezidente, stabilirea atât a cotelor de impozit cât şi a modului de 
aşezare a masei impozabile. Impozitele aplicabile persoanelor fizice nerezidente vor fi 
analizate în capitolul referitor la «Convenţiile fiscale internaționale şi dubla impunere». 


Contribuabilii persoane fizice debitori ai impozitului pe venit sunt: 
- persoanele fizice rezidente; 


| O persoană fizică este rezidentă din punct de vedere fiscal atunci când este supusă impozitului 
într-un stat datorită domiciliului sau, ori a faptului că locuieşte mai mult de 183 de zile în orice 
perioadă de 12 luni a anului calendaristic ori centrul intereselor sale vitale se află în acel stat. 

- persoanele fizice nerezidente care desfăşoară o activitate independentă prin interme- 
diul unui sediu permanent în România; 
- persoanele fizice nerezidente care desfăşoară activităţi dependente în România; 


Impozitul pe venit, se aplică următoarelor categorii de venituri: 

- venituri obţinute de persoane fizice rezidente române, cu domiciliul în România, 
pentru veniturile obţinute din orice sursă, atât din România, cât şi din afara României; 

- venituri obţinute de persoane fizice rezidente, fără domiciliu în România, pentru 
veniturile obţinute din România; 

- venituri obţinute de persoane fizice nerezidente, care desfăşoară activitate indepen- 
dentă prin intermediul unui sediu permanent în România, pentru venitul net atribuibil 
sediului permanent; 

- venituri obţinute de persoane fizice nerezidente, care desfăşoară activitate depen- 
dentă în România, pentru venitul salarial net din această activitate dependentă; 


Venituri ce fac obiectul impozitării: 

b) venituri din salarii 

c) venituri din cedarea folosinţei bunurilor 

d) venituri din investiţii 

e) venituri din pensii 

f) venituri din activităţi agricole 

g) venituri din premii şi din jocuri de noroc 

h) venituri din transferul proprietăților imobiliare 

i) venituri din alte sursel, cum ar fi: 

- prime de asigurări suportate de o persoană fizică independentă sau de orice altă enti- 
tate, în cadrul unei activităţi pentru o persoană fizică în legătură cu care suportătorul nu 
are o relaţie generatoare de venituri din salarii; 

- câştiguri primite de la societăţile de asigurări, ca urmare a contractului de asigurare 
încheiat între părţi cu ocazia tragerilor de amortizare; 

- venituri primite de persoanele fizice pensionari, sub forma diferenţelor de preţ 
pentru anumite bunuri, servicii şi alte drepturi, foşti salariaţi, potrivit clauzelor 
contractului de muncă sau în baza unor legi speciale; 

- venituri primite de persoanele fizice reprezentând onorarii din activitatea de arbitraj 
comercial. 


Există o largă categorie de venituri considerate neimpozabile de 
către legiuitorul fiscal, în cazul persoanelor fizice. Acestea pot fi grupate 
în următoarele categorii: 

> Venituri având caracter de ajutor(ajutoarele, indemnizaţiile şi alte forme 

de sprijin cu destinaţie specială, pensiile pentru invalizii de război, orfanii, 
văduvele/văduvii de război, sumele fixe pentru îngrijirea pensionarilor care 
au fost încadraţi în gradul I de invaliditate, precum şi pensiile, altele decât 
pensiile plătite din fonduri constituite prin contribuţii obligatorii la un sistem 


! Veniturile din alte surse sunt, în general, orice venituri identificate ca fiind impozabile, prin 
normele elaborate de Ministerul Finanţelor Publice, altele decât veniturile care sunt neimpozabile 
în conformitate cu Codul Fiscal. 

de asigurări sociale, inclusiv cele din scheme facultative de pensii 
ocupaţionale şi cele finanțate de la bugetul de stat,bursele primite de 
persoanele care urmează orice formă de şcolarizare sau perfecţionare în 
cadru instituţionalizat; 

> Venituri reprezentând despăgubiri (sumele încasate din asigurări de orice 
fel reprezentând despăgubiri, sume asigurate, precum şi orice alte drepturi; 
despăgubirile în bani sau în natură primite de către o persoană fizică ca urmare a 
unui prejudiciu material suferit de aceasta, inclusiv despăgubirile reprezentând 
daunele morale etc.) 

> Venituri ale sportivilor(premiile obţinute de sportivii medaliaţi la 
campionatele mondiale, europene şi la jocurile olimpice; premiile, primele şi 
indemnizaţiile sportive acordate sportivilor, antrenorilor, tehnicienilor şi 
altor specialişti, prevăzuţi în legislaţia în materie, în vederea realizării obiec- 
tivelor de înaltă performanţă etc.) 

> Veniturile unor persoane nerezidente(veniturile primite de membrii 
misiunilor diplomatice şi ai posturilor consulare pentru activităţile 
desfăşurate în România în calitatea lor oficială, în condiţii de reciprocitate, în 
virtutea regulilor generale ale dreptului internaţional sau a prevederilor unor 
acorduri speciale la care România este parte etc.) 


Cota standard de impozitare de 16% este aplicabilă urmatoarelor 
venituri(care intră în sfera de aplicare impozitului pe venit), respectiv: 


- salarii; 
- cedarea folosinţei bunurilor; 
- pensii; 
- activităţi agricole; 
- premii; 
Fac excepţie cotele de impozit prevăzute în categoriile de venituri 
din investiţii, din jocuri de noroc şi din transferul proprietăţilor imobiliare. 


Perioada impozabilă este anul fiscal care corespunde anului 
calendaristic. 


Regimul fiscal aplicabil veniturilor persoanelor fizice considerate 
impozabile de către legiuitorul fiscal se împart în două mari categorii, în 
funcţie de modalitatea concretă de impozitare. Există venituri supuse 
impozitului pe venitul net anual impozabil şi venituri supuse unui 
impozit final: 


Veniturile supuse impozitului pe venitul net anual impozabil 
sunt: 


- veniturile din cedarea folosinţei bunurilor 
- venituri din activităţi agricole 

Veniturile supuse unui impozit final sunt: 
- veniturile din salarii 
- veniturile din investiţii 
- veniturile din pensii 
- veniturile din premii şi jocuri de noroc 
- venituri din transferul proprietăţilor imobiliare 


ŞI. Venituri supuse impozitului pe venitul net anual impozabil 


1.1. Venituri din activităţi independente 


Veniturile din activități independente cuprind veniturile 
comerciale’, veniturile din profesii libere? şi veniturile din drepturi de 
proprietate intelectuală”, realizate în mod individual şi/sau într-o formă de 
asociere, inclusiv din activități adiacente. 


Venitul (baza de impozitare) din activități independente se poate 
stabili atât în sistem real, adică pe baza datelor din contabilitate, cât şi pe 
baza normelor de venit. 


A. Stabilirea venitului (adică a bazei de impozitare) în sistem real 


Venitul net din activităţi independente se determină ca diferenţa 
între venitul brut şi cheltuielile aferente realizării venitului, deductibile, pe 


baza datelor din contabilitatea în partidă simplă. 

Venitul brut cuprinde: 

- sumele încasate şi echivalentul în lei al veniturilor în natură din desfăşurarea acti- 
vităţii; 

- veniturile sub formă de dobânzi din creanţe comerciale sau din alte creanţe utilizate 
în legătură cu o activitate independentă; 

- câştigurile din transferul activelor din patrimoniul afacerii, utilizate într-o activi- 
tate independentă, inclusiv contravaloarea bunurilor rămase după încetarea definitivă a 
activităţii; 

- veniturile din angajamentul de a nu desfăşura o activitate independentă sau de a nu 
concura cu o altă persoană; 

- veniturile din anularea sau scutirea unor datorii de plată apărute în legătură cu o 
activitate independentă. 


1 Sunt considerate venituri comerciale veniturile din fapte de comerţ ale contribuabililor, din 
prestări de servicii, precum şi din practicarea unei meserii. 

? Constituie venituri din profesii libere veniturile obţinute din exercitarea profesiilor medicale, 
de avocat, notar, auditor financiar, consultant fiscal, expert contabil, contabil autorizat, consultant 
de plasament în valori mobiliare, arhitect sau a altor profesii reglementate, desfăşurate în mod 
independent, în condiţiile legii. 

3 Veniturile din valorificarea sub orice formă a drepturilor de proprietate intelectuală provin din 
brevete de invenţie, desene şi modele, mostre, mărci de fabrică şi de comerţ, procedee tehnice, 
know-how, din drepturi de autor şi drepturi conexe dreptului de autor şi altele asemenea. 

Nu sunt considerate venituri brute: 

- aporturile în numerar sau echivalentul în lei al aporturilor în natură făcute la înce- 
perea unei activităţi sau în cursul desfăşurării acesteia; 

- sumele primite sub formă de credite bancare sau de împrumuturi de la persoane 
fizice sau juridice; 

- sumele primite ca despăgubiri; 

- sumele sau bunurile primite sub formă de sponsorizări, mecenat sau donaţii. 


Cheltuielile deductibile (integral) 

Condiţiile generale pe care trebuie să le îndeplinească cheltuielile aferente venitu- 
rilor, pentru a putea fi deduse, sunt: 

— să fie efectuate în cadrul activităţilor desfăşurate în scopul realizării venitului, justi- 
ficate prin documente; 

— să fie cuprinse în cheltuielile exerciţiului financiar al anului în cursul căruia au fost 
plătite; 

— să respecte regulile privind amortizarea, prevăzute în titlul II, după caz; 

— cheltuielile cu primele de asigurare să fie efectuate pentru: 

1. active corporale sau necorporale din patrimoniul afacerii; 

2. activele ce servesc ca garanţie bancară pentru creditele utilizate în desfăşurarea 
activităţii pentru care este autorizat contribuabilul; 

3. prime de asigurare pentru asigurarea de risc profesional; 

4. persoane care obţin venituri din salarii, potrivit prevederilor capitolului III din pre- 
zentul titlu, cu condiţia impozitării sumei reprezentând prima de asigurare, la beneficiarul 
acesteia, la momentul plăţii de către suportător. 


Cheltuielile deductibile limitat: 

— cheltuielile de sponsorizare şi mecenat efectuate conform legii, în limita unei cote 
de 5% din baza de calcul; 

— cheltuielile de protocol, în limita unei cote de 2% din baza de calcul; 

— suma cheltuielilor cu indemnizaţia plătită pe perioada delegării şi detaşării în altă 
localitate, în ţară şi în străinătate, în interesul serviciului, în limita a de 2,5 ori nivelul 
legal stabilit pentru instituţiile publice; 

— cheltuielile sociale, în limita sumei obţinute prin aplicarea unei cote de până la 2% 
la fondul de salarii realizat anual; 

— pierderile privind bunurile perisabile în limite legale (a se vedea capitolul cu «Impo- 
zitul pe profit») 

— cheltuielile reprezentând tichetele de masă acordate de angajatori, potrivit legii; 

— contribuţiile efectuate în numele angajaţilor la scheme facultative de pensii ocupa- 
tionale, în conformitate cu legislaţia în vigoare, în limita echivalentului în lei a 200 euro 
anual pentru o persoană; 

— prima de asigurare pentru asigurările private de sănătate, în limita echivalentului în 
lei a 200 euro anual pentru o persoană; 

— cheltuielile efectuate pentru activitatea independentă, cât şi în scopul personal al 
contribuabilului sau asociaţilor sunt deductibile numai pentru partea de cheltuială care 
este aferentă activităţii independente; 

— cheltuielile reprezentând contribuţii sociale obligatorii pentru salariaţi şi contribuabili, 
inclusiv cele pentru asigurarea de accidente de muncă şi boli profesionale, potrivit legii; 

— dobânzi aferente împrumuturilor de la persoane fizice şi juridice, utilizate în desfă- 
şurarea activităţii, pe baza contractului încheiat între părţi, în limita nivelului dobânzii de 
referinţă a Băncii Naţionale a României; 

— cheltuielile efectuate de utilizator, reprezentând chiria — rata de leasing — în cazul 
contractelor de leasing operaţional, respectiv cheltuielile cu amortizarea şi dobânzile 
pentru contractele de leasing financiar, stabilite în conformitate cu prevederile privind 
operaţiunile de leasing şi societăţile de leasing; 

— cotizaţii plătite la asociaţiile profesionale în limita a 2% din baza de calcul deter- 
minată conform alin. (6). 

— cheltuielile reprezentând contribuţiile profesionale obligatorii datorate, potrivit legii, 
organizaţiilor profesionale din care fac parte contribuabilii, în limita a 5% din venitul brut 
realizat. 


Nu sunt cheltuieli deductibile: 

— sumele sau bunurile utilizate de contribuabil pentru uzul personal sau al familiei sale; 

— cheltuielile corespunzătoare veniturilor neimpozabile ale căror surse se află pe teri- 
toriul României sau în străinătate; 

— impozitul pe venit datorat potrivit prezentului titlu, inclusiv impozitul pe venitul 
realizat în străinătate; 

— cheltuielile cu primele de asigurare, altele decât cele prevăzute pentru asigurarea 
activităţilor rezultate din activitatea autorizată; 

— amenzile, confiscările, dobânzile, penalităţile de întârziere şi penalităţile datorate 
autorităţilor române şi străine, potrivit prevederilor legale, altele decât cele plătite 
conform clauzelor din contractele comerciale; 

— ratele aferente creditelor angajate; 

— dobânzile aferente creditelor angajate pentru achiziționarea de imobilizări corporale 
de natura mijloacelor fixe, în cazul în care dobânda este cuprinsă în valoarea de intrare a 
imobilizării corporale, potrivit prevederilor legale; 

— cheltuielile de achiziţionare sau de fabricare a bunurilor şi a drepturilor amortizabile 
din Registrul-inventar; 

— cheltuielile privind bunurile constatate lipsa din gestiune sau degradate şi neimputa- 
bile, dacă inventarul nu este acoperit de o poliţă de asigurare; 

— sumele sau valoarea bunurilor confiscate ca urmare a încălcării dispoziţiilor legale 
în vigoare; 

— impozitul pe venit suportat de plătitorul venitului în contul beneficiarilor de venit; 


B. Stabilirea venitului net anual din activităţi independente pe baza normelor de venit 


Venitul net dintr-o activitate independentă, care este desfăşurată de 
către contribuabil, individual, fără salariaţi, se determină pe baza normelor 
de venit. 

Ministerul Finanţelor Publice elaborează normele care conţin 
nomenclatorul activităţilor! pentru care venitul net se stabileşte pe bază de 
norme de venit şi precizează regulile care se utilizează pentru stabilirea 
acestor norme de venit. 


! Nomenclatorul a fost publicat în Ordinul Ministerului Finanţelor Publice nr. 1847/2005. 

În cazul în care un contribuabil desfăşoară o activitate impozitată 
pe baza normelor de venit şi o altă activitate impozitată în sistem real, 
atunci venitul net din activităţile independente desfăşurate de contribuabil 


se determină pe baza contabilităţii în partidă simplă, adică în sistem real. 
Calcularea efectivă se face cu respectarea regulilor arătate mai sus, comune pentru 


1.2. Stabilirea venitului net anual impozabil 


Venitul net anual impozabil se stabileşte pe fiecare sursă din categoriile de venituri 
menţionate mai sus (activităţi independente, cedarea folosinţei bunurilor şi activităţi 
agricole) prin deducerea din venitul net anual a pierderilor fiscale reportate din anii 
precedenţi". 

Veniturile realizate într-o fracțiune de an sau în perioade diferite ce reprezintă 
fracțiuni ale aceluiaşi an, se consideră venit anual. 

Pierderea fiscală anuală înregistrată pe fiecare sursă din activități independente, 
cedarea folosinţei bunurilor şi din activități agricole se reportează şi se completează cu 
venituri obţinute din aceeaşi sursă de venit din următorii 5 ani fiscali. 


1.3. Declaraţii de venit estimat 


Contribuabilii care încep o activitate în cursul anului fiscal sunt obligați să 
depună la organul fiscal competent o declaraţie referitoare la veniturile şi cheltuielile 
estimate a se realiza pentru anul fiscal, în termen de 15 zile de la data producerii eveni- 
mentului?. Fac excepţie de la această regulă contribuabilii care realizează venituri pentru 
care impozitul se percepe prin reţinere la sursă’. 


! Regulile de reportare a pierderilor sunt următoarele: 

a) reportul se efectuează cronologic, în funcţie de vechimea pierderii, în următorii 5 ani conse- 
cutivi; 

b) dreptul la report este personal şi netransmisibil; 

c) pierderea reportată, necompensată după expirarea unei perioade de 5 ani, reprezintă pierdere 
definitivă a contribuabilului. 

? Contribuabilii care obțin venituri din cedarea folosinţei bunurilor din patrimoniul personal au 
obligația să depună o declaraţie privind venitul estimat, în termen de 15 zile de la încheierea 
contractului între părți. Declaraţia privind venitul estimat se depune o dată cu înregistrarea la 
organul fiscal a contractului încheiat între părți. 

3 Plătitorii următoarelor venituri au obligaţia de a calcula, de a reţine şi de a vira impozit prin 
reţinere la sursă, reprezentând plăţi anticipate, din veniturile plătite: 

a) venituri din drepturi de proprietate intelectuală; 

b) venituri din vânzarea bunurilor în regim de consignaţie; 

c) venituri din activităţi desfăşurate în baza contractelor de agent, comision sau mandat 
comercial; 

d) venituri din activităţi desfăşurate în baza contractelor/convenţiilor civile încheiate potrivit 
Codului civil; 

e) venituri din activitatea de expertiză contabilă şi tehnică, judiciară şi extrajudiciară; 

f) venitul obţinut de o persoană fizică dintr-o asociere cu o persoană juridică contribuabil, 
potrivit titlului IV din Codul fiscal, care nu generează o persoană juridică. 

(Impozitul ce trebuie reţinut se stabileşte după cum urmează: 

Contribuabilii care, în anul anterior, au realizat pierderi şi cei care au realizat 
venituri pe perioade mai mici decât anul fiscal, precum şi cei care, din motive obiective, 
estimează că vor realiza venituri care diferă cu cel puţin 20% faţă de anul fiscal anterior 
depun, o dată cu declaraţia specială, şi declaraţia estimativă de venit. 

Contribuabilii care determină venitul net pe bază de norme de venit, precum şi 
cei pentru care cheltuielile se determină în sistem forfetar şi au optat pentru determinarea 
venitului net în sistem real, declaraţia de venit se depune o dată cu cererea de opţiune 
pentru trecerea la stabilirea bazei impozabile în sistem real. 


1.4. Plăţi anticipate ale impozitului pe veniturile din activităţi independente 


Contribuabilii care obțin venituri din activități independente, cedarea folosinţei 
bunurilor ori din activităţi agricole, au obligaţia să efectueze plăţi anticipate în contul 
impozitului anual datorat la bugetul de stat. De la această regulă fac excepţie doar 
veniturile pentru care se plăteşte o parte din impozit prin reţinere la sursă, în cazul cărora 
plata anticipată se efectuează prin reţinere la sursă. 


Plăţile anticipate se stabilesc de organul fiscal competent, pe fiecare 
sursă de venit, luându-se ca bază de calcul venitul anual estimat sau venitul 
net realizat în anul precedent, după caz, prin emiterea unei decizii care se 
comunică contribuabililor potrivit legii. 

Plăţile anticipate se efectuează în 4 rate egale, până la data de 15 inclusiv a ultimei 
luni din fiecare trimestru. 
fiscal competent. 


1.5. Stabilirea şi plata impozitului pe venitul net anual impozabil 


Impozitul pe venitul net anual impozabil datorat este calculat de 
organul fiscal competent, pe baza declaraţiei de venit, prin aplicarea cotei 
de 16% asupra venitului net anual impozabil din anul fiscal respectiv. 
Declaraţia de venit se depune de către contribuabilii care realizează 
venituri din activităţi independente, cedarea folosinţei bunurilor şi din 
activităţi agricole. Conform art. 83 alin. (5) C. fisc., nu sunt obligaţi să 
depună declaraţii de venit contribuabilii care realizează doar venituri sub 
formă de salarii, investiţii, pensii, activităţi agricole, premii şi jocuri de 
noroc ori alte venituri a căror impunere este finală. 


Organul fiscal stabileşte impozitul anual datorat şi emite o decizie 
de impunere. Diferenţele de impozit rămase de achitat conform deciziei de 


a) în cazul veniturilor prevăzute la alin. (1) lit. a) — e), aplicând o cotă de impunere de 10% la 
venitul brut; 

b) în cazul veniturilor prevăzute la alin. (1) lit. f), aplicând cota de impunere prevăzută pentru 
impozitul pe veniturile microîntreprinderilor la veniturile ce revin persoanei fizice din asociere; 

(3) Impozitul ce trebuie reţinut se virează la bugetul de stat până la data de 25 inclusiv a lunii 
următoare celei în care a fost plătit venitul, cu excepţia impozitului aferent veniturilor prevăzute la 
alin. (1) lit. f), pentru care termenul de virare este trimestrial. 

impunere anuală se plătesc în termen de cel mult 60 de zile de la data 
comunicării deciziei de impunere, perioadă pentru care nu se calculează şi 
nu se datorează sumele stabilite potrivit reglementărilor în materie, privind 
colectarea creanţelor bugetare. 


§2. Veniturile din salarii 


Sunt considerate venituri din salarii toate veniturile în bani şi/sau 
în natură obţinute de o persoană fizică ce desfăşoară o activitate în baza 
unui contract individual de muncă sau a unui statut special prevăzut de 
lege, indiferent de perioada la care se referă, de denumirea veniturilor ori 
de forma sub care ele se acordă, inclusiv indemnizaţiile pentru 
incapacitate temporară de muncă. 


Din punct de vedere fiscal, în vederea impunerii, sunt asimilate 


salariilor: 

a) indemnizaţiile din activităţi desfăşurate ca urmare a unei funcţii de demnitate 
publică, stabilite potrivit legii; 

b) indemnizaţiile din activităţi desfăşurate ca urmare a unei funcţii alese în cadrul 
persoanelor juridice fără scop lucrativ; 

c) drepturile de soldă lunară, indemnizaţiile, primele, premiile, sporurile şi alte drep- 
turi ale personalului militar, acordate potrivit legii; 

d) indemnizaţia lunară brută, precum şi suma din profitul net, cuvenite administra- 
torilor la companii/societăţi naţionale, societăţi comerciale la care statul sau o autoritate a 
administraţiei publice locale este acţionar majoritar, precum şi la regiile autonome; 

e) sumele primite de membrii fondatori ai societăţilor comerciale constituite prin 
subscripţie publică; 

f) sumele primite de reprezentanţii în adunarea generală a acţionarilor, în consiliul de 
administraţie, în comitetul de direcţie şi în comisia de cenzori; 

g) sumele primite de reprezentanţii în organisme tripartite, potrivit legii; 

h) indemnizaţia lunară a asociatului unic, la nivelul valorii înscrise în declaraţia de 
asigurări sociale; 

i) sumele acordate de organizaţii nonprofit şi de alte entități neplătitoare de impozit pe 
profit, peste limita de 2,5 ori nivelul legal stabilit pentru indemnizaţia primită pe perioada 
delegării şi detaşării în altă localitate, în ţară şi în străinătate, în interesul serviciului, 
pentru salariaţii din instituţiile publice; 

j) indemnizaţia administratorilor, precum şi suma din profitul net cuvenite adminis- 
tratorilor societăţilor comerciale potrivit actului constitutiv sau stabilite de adunarea 
generală a acţionarilor; 

k) orice alte sume sau avantaje de natură salarială! ori asimilate salariilor. 


! Avantajele primite în legătură cu o activitate dependentă includ, însă nu sunt limitate la: 

Următoarele sume nu sunt incluse în veniturile salariale şi nu sunt impo- 
zabile, în înţelesul impozitului pe venit: 

— ajutoarele de înmormântare, ajutoarele pentru pierderi produse în gospodăriile 
proprii ca urmare a calamităţilor naturale, ajutoarele pentru bolile grave şi incurabile, 
ajutoarele pentru naştere, veniturile reprezentând cadouri pentru copiii minori ai salaria- 
ţilor, cadourile oferite salariatelor, contravaloarea transportului la şi de la locul de muncă 
al salariatului, costul prestaţiilor pentru tratament şi odihnă, inclusiv transportul pentru 
salariaţii proprii şi membrii de familie ai acestora, acordate de angajator pentru salariaţii 
proprii sau alte persoane, astfel cum este prevăzut în contractul de muncă. 

— cadourile oferite de angajatori în beneficiul copiilor minori ai angajaţilor, cu ocazia 
Paştelui, zilei de 1 Iunie, Crăciunului şi a sărbătorilor similare ale altor culte religioase, 
precum şi cadourile oferite angajatelor cu ocazia zilei de 8 martie sunt neimpozabile, în 
măsura în care valoarea cadoului oferit fiecărei persoane, cu orice ocazie din cele de mai 
sus, nu depăşeşte 1.500.000 lei. 

— tichetele de masă şi drepturile de hrană acordate de angajatori angajaţilor, în confor- 
mitate cu legislaţia în vigoare; 

— contravaloarea folosinţei locuinţei de serviciu sau a locuinţei din incinta unităţii, 
potrivit repartiţiei de serviciu, numirii conform legii sau specificităţii activităţii prin 
cadrul normativ specific domeniului de activitate, compensarea chiriei pentru personalul 
din sectorul de apărare naţională, ordine publică şi siguranţă naţională, precum şi com- 
pensarea diferenţei de chirie, suportată de persoana fizică, conform legilor speciale; 

— cazarea şi contravaloarea chiriei pentru locuinţele puse la dispoziţia oficialităților 
publice, a angajaţilor consulari şi diplomatici care lucrează în afara ţării, în conformitate 
cu legislaţia în vigoare; 

— contravaloarea echipamentelor tehnice, a echipamentului individual de protecţie şi 
de lucru, a alimentaţiei de protecţie, a medicamentelor şi materialelor igienico-sanitare, a 
altor drepturi de protecţie a muncii, precum şi a uniformelor obligatorii şi a drepturilor de 
echipament, ce se acordă potrivit legislaţiei în vigoare; 

— contravaloarea cheltuielilor de deplasare pentru transportul între localitatea în care 
angajaţii îşi au domiciliul şi localitatea unde se află locul de muncă al acestora, la nivelul 
unui abonament lunar, pentru situaţiile în care nu se asigură locuinţa sau nu se suporta 
contravaloarea chiriei, conform legii; 

— sumele primite de angajaţi pentru acoperirea cheltuielilor de transport şi cazare a 
indemnizaţiei primite pe perioada delegării şi detaşării în altă localitate, în ţară şi în 
străinătate, în interesul serviciului. Sunt exceptate de la aceste prevederi sumele acordate 
de persoanele juridice fără scop patrimonial şi de alte entităţi neplătitoare de impozit pe 
profit peste limita de 2,5 ori indemnizaţia acordată salariaţilor din instituţiile publice; 


- utilizarea oricărui bun, inclusiv a unui vehicul de orice tip, din patrimoniul afacerii, în scop 
personal, cu excepţia deplasării pe distanţa dus-întors de la domiciliu la locul de muncă; 

- cazare, hrană, îmbrăcăminte, personal pentru munci casnice, precum şi alte bunuri sau servicii 
oferite gratuit sau la un preţ mai mic decât preţul pieței; 

- împrumuturi nerambursabile; 

- anularea unei creanţe a angajatorului asupra angajatului; 

- abonamentele şi costul convorbirilor telefonice, inclusiv cartelele telefonice, în scop personal; 

- permise de călătorie pe orice mijloace de transport, folosite în scopul personal; 

- primele de asigurare plătite de către suportator pentru salariaţii proprii sau alt beneficiar de 
venituri din salarii, la momentul plăţii primei respective, altele decât cele obligatorii. 

— sumele primite, potrivit dispoziţiilor legale, pentru acoperirea cheltuielilor de 
mutare în interesul serviciului; 

— indemnizaţiile de instalare ce se acordă o singură dată, la încadrarea într-o unitate 
situată într-o altă localitate decât cea de domiciliu, în primul an de activitate după 
absolvirea studiilor, în limita unui salariu de bază la angajare, precum şi indemnizaţiile de 
instalare şi mutare acordate, potrivit legilor speciale, personalului din instituţiile publice 
şi celor care îşi stabilesc domiciliul în localităţi din zone defavorizate, stabilite potrivit 
legii, în care îşi au locul de muncă; 

— sumele reprezentând plăţile compensatorii, calculate pe baza salariilor medii nete pe 
unitate, primite de persoanele ale căror contracte individuale de muncă au fost desfăcute 
ca urmare a concedierilor colective, precum şi sumele reprezentând plăţile compensatorii, 
calculate pe baza salariului mediu net pe economie, primite de personalul civil din secto- 
rul de apărare naţională, ordine publică şi siguranţă naţională la încetarea raporturilor de 
muncă sau de serviciu, ca urmare a nevoilor de reducere şi de restructurare, acordate 
potrivit legii; 

— sumele reprezentând plăţile compensatorii, calculate pe baza soldelor lunare nete, 
acordate personalului militar trecut în rezervă sau al cărui contract încetează ca urmare a 
nevoilor de reducere şi de restructurare, precum şi ajutoarele stabilite în raport cu solda 
lunara neta, acordate acestuia la trecerea în rezerva sau direct în retragere cu drept de 
pensie sau celor care nu îndeplinesc condiţiile de pensie, precum şi ajutoare sau plăți 
compensatorii primite de poliţişti aflaţi în situaţii similare, al căror cuantum se determină 
în raport cu salariul de baza lunar net, acordate potrivit legislaţiei în materie; 

— veniturile din salarii realizate de către persoanele fizice cu handicap grav şi accen- 
tuat, încadrate cu contract individual de muncă; 

— veniturile din salarii, ca urmare a activităţii de creare de programe pentru calculator; 
sumele sau avantajele primite de persoane fizice din activităţi dependente desfăşurate 
într-un stat străin, indiferent de tratamentul fiscal din statul respectiv. Fac excepţie veni- 
turile salariale plătite de către sau în numele unui angajator care este rezident în România 
sau are sediul permanent în România, care sunt impozabile indiferent de perioada de 
desfăşurare a activităţii în străinătate; 

— cheltuielile efectuate de angajator pentru pregătirea profesională şi perfecţionarea 
angajatului legată de activitatea desfăşurată de acesta pentru angajator; 

— costul abonamentelor telefonice şi al convorbirilor telefonice, inclusiv cartelele 
telefonice, efectuate în vederea îndeplinirii sarcinilor de serviciu; 

De asemenea, nu se impozitează avantajele primite în bani şi în natură de la angajator 
dar imputate salariatului. 


Întrucât venitul din salarii nu presupune efectuarea unor cheltuieli 
specifice de către contribuabil, astfel că impozitul se aplică la o sumă 
brută, iar nu la o sumă rezultată din scăderea din venitul brut a unor 
cheltuieli deductibile, legiuitorul fiscal, pentru motive de echitate, a creat 
instituţia deducerilor personale, adică a unor cheltuieli recunoscute de 
către legiuitor în beneficiul contribuabilului care obţine venituri din salarii. 
Aceste cheltuieli sunt considerate deductibile în persoana unui 
contribuabil aflat într-o anumită situaţie expres prevăzută de legiuitor (de 
exemplu — un copil în întreţinere), urmând ca baza impozabilă la care se 

aplică impozitul pe salarii să fie stabilită prin deducerea din venitul net a 
cheltuielilor având caracter de deducere personală. 


Determinarea impozitului pe venitul din salarii 


Beneficiarii de venituri din salarii datorează un impozit lunar, final, care se calculează 
şi se reţine la sursă de către plătitorii de venituri. 

Impozitul lunar se determină astfel: 

a) la locul unde se află funcţia de bază, prin aplicarea cotei de 16% asupra bazei de 
calcul determinate ca diferenţa între venitul net din salarii, calculat prin deducerea din 
venitul brut a contribuţiilor obligatorii aferente unei luni, şi următoarele: 

— deducerea personală acordată pentru luna respectivă; 

— cotizaţia sindicală plătită în luna respectivă; 

— contribuţiile la schemele facultative de pensii ocupaţionale, astfel încât la nivelul 
anului să nu se depăşească echivalentul în lei a 200 euro; 

b) pentru veniturile obţinute în celelalte cazuri, prin aplicarea cotei de 16% asupra 
bazei de calcul determinate ca diferenţa între venitul brut şi contribuţiile obligatorii pe 
fiecare loc de realizare a acestora; 

Plătitorul este obligat să determine valoarea totală a impozitului anual pe veniturile 
din salarii, pentru fiecare contribuabil. 


Termen de plată a impozitului 


Plătitorii de salarii şi de venituri asimilate salariilor au obligaţia de a calcula şi de a 
reţine impozitul aferent veniturilor fiecărei luni la data efectuării plăţii acestor venituri, 
precum şi de a-l vira la bugetul de stat până la data de 25 inclusiv a lunii următoare celei 
pentru care se plătesc aceste venituri. 


Fişe fiscale 


Informaţiile referitoare la calculul impozitului pe veniturile din salarii se cuprind 
în fisele fiscale. 

Plătitorul de venituri are obligaţia să completeze fişele fiscale pe întreaga durată de 
efectuare a plăţii salariilor. Plătitorul este obligat să păstreze fişele fiscale pe întreaga 
durată a angajării şi să transmită organului fiscal competent o copie, pentru fiecare an, 
până în ultima zi a lunii februarie a anului curent, pentru anul fiscal expirat. 


$3. Veniturile din pensii 
Veniturile din pensii reprezintă sume primite ca pensii de la fondurile înfiinţate din 
contribuţiile sociale obligatorii, făcute către un sistem de asigurări sociale, inclusiv cele 


din schemele facultative de pensii ocupaţionale, şi cele finanţate de la bugetul de stat. 


Stabilirea venitului impozabil lunar din pensii 

Venitul impozabil lunar din pensii se stabileşte prin scăderea unei sume neimpozabile 
lunare de 9.000.000 lei din venitul din pensii. Practic sunt supuse impozitării toată sumele 
ce depăşesc 9.000.000 lei şi reprezintă venit din pensie. 


Reţinerea şi plata impozitului din venitul din pensii 


Orice plătitor de venituri din pensii are obligaţia de a calcula lunar impozitul aferent 
acestui venit, de a-l reţine şi de a-l vira la bugetul de stat, potrivit prevederilor 
art. 70 C. fisc. 

Impozitul se calculează prin aplicarea cotei de impunere de 16% asupra venitului 
impozabil lunar din pensii. 

Impozitul calculat se reţine la data efectuării plăţii pensiei şi se virează la bugetul de 
stat până la data de 25 inclusiv a lunii următoare celei pentru care se face plata pensiei. 

Impozitul reţinut este impozit final al contribuabilului pentru veniturile din pensii. 

În cazul unei pensii care nu este plătită lunar, impozitul ce trebuie reţinut se stabileşte 
prin împărţirea pensiei plătite la fiecare din lunile cărora le este aferentă pensia. 

Drepturile de pensie restante se defalchează pe lunile la care se referă, în vederea 
calculării impozitului datorat, reţinerii şi virării acestuia. 


$4. Venituri din transferul proprietăţilor imobiliare 


Sunt supuse impozitării veniturile realizate din transferul dreptului de proprietate 
asupra: 

- construcţiilor de orice fel şi terenul aferent acestora, care se înstrăinează în termen 
de până la 3 ani inclusiv de la data dobândirii; 

- terenurilor de orice fel, fără construcţii, dobândite după 1 ianuarie 1990. 


Venitul impozabil din transferul proprietăţilor imobiliare reprezintă 
diferența favorabilă dintre valoarea de înstrăinare' a proprietăţilor 
imobiliare, terenuri şi/sau construcţii, şi valoarea de bază? a acestora. 


! Valoarea de înstrăinare este: preţul de vânzare declarat de părți, în cazul înstrăinării imobilului 
prin contract de vânzare-cumpărare; valoarea stabilită de părţile contractante pe baza propriei 
aprecieri, în cazul transferului dreptului de proprietate prin alte acte încheiate în formă autentică: 
donaţie, întreţinere, rentă viageră, schimb, dare în plată etc. 

? Valoarea de bază a bunurilor imobile prevăzute la alin. (1), în funcţie de modalitatea de 
dobândire, se stabileşte avându-se în vedere: 

a) preţul de achiziţie pentru bunurile imobile dobândite prin cumpărare, majorat cu 5%; 

b) valoarea imobilului menţionată în act, dacă acesta a fost dobândit prin donaţie, schimb, rentă 
viageră, dare în plată, adjudecare, contract de întreţinere, hotărâre judecătorească etc., majorată 
cu 5%; 

c) pentru construcţiile noi, costul acestora la data realizării, dovedit prin raport de expertiză 
întocmit de un expert autorizat, în condiţiile legii, la care se adaugă valoarea terenului aferent, 
stabilită în condiţiile prezentei legi; 

d) valoarea rezultată din expertizele utilizate de către camerele notarilor publici, la data dobân- 
dirii imobilelor a căror valoare de bază nu se poate stabili prin modalităţile prevăzute la lit. a)-c); 

e) valoarea stabilită în funcţie de modul de dobândire, în condiţiile prevăzute la lit. a) şi b), 
pentru terenurile situate în intravilan şi extravilan, actualizată cu rata inflaţiei pe economie din 
ultima lună pentru care există date oficiale comunicate de către Institutul Naţional de Statistică, 

Sunt exceptate de la impozitare aportul în natură la capitalul social! 
al societăţilor comerciale, precum şi veniturile realizate din înstrăinarea 
construcţiilor de orice fel cu terenul aferent, terenurile fără construcții din 


intravilan şi extravilan dobândite de contribuabil prin: 
a) reconstituirea dreptului de proprietate; 
b) moştenire sau donaţie între rude până la gradul al patrulea inclusiv; 
c) schimb imobiliar. 


Pierderea din transferul proprietăţii imobiliare reprezintă pierdere 
definitivă a contribuabilului. 


5.1. Stabilirea şi plata impozitului pe veniturile din transferul proprietăţilor imo- 
biliare 


Impozitul se calculează prin aplicarea cotei de 16% asupra venitului 
impozabil. 

Notarii publici care autentifică actele între vii translative ale dreptului de proprietate 
au obligaţia de a calcula, de a încasa şi de a vira impozitul la bugetul de stat până la data 
de 25 inclusiv a lunii următoare celei în care a fost autentificat actul. 

În cazul în care transferul dreptului de proprietate asupra construcţiilor sau terenurilor 
se face prin altă procedură decât cea notarială, contribuabilul are obligaţia de a declara 
venitul obţinut, în maximum 5 zile de la data înstrăinării bunului, la organul fiscal în a 
cărui rază teritorială îşi are domiciliul fiscal. Contribuabilii care nu au domiciliul fiscal în 
România declară venitul obţinut la organul fiscal în a cărui rază teritorială este situat 
imobilul înstrăinat. 


dacă la data dobândirii nu erau întocmite expertize de către camerele notarilor publici. Pentru 
terenurile şi construcţiile de orice fel, dobândite de contribuabili într-o modalitate din care nu 
rezultă valoarea la care acestea au fost dobândite, valoarea de baza este valoarea minimă stabilită în 
prima expertiză utilizată de camera notarilor publici în circumscripţia căreia se află terenul; 

f) preţul de achiziţie pentru bunurile dobândite în condiţiile prevăzute la lit. a) sau valoarea 
menţionată pentru bunurile dobândite în condiţiile prevăzute la lit. b), la care se adaugă costul 
lucrărilor şi serviciilor de natură să crească valoarea imobilului, la data efectuării acestora, dovedite 
prin raport de expertiză întocmit de un expert autorizat, în condiţiile legii. 

1 Nu este supus impozitării aportul în natură la capitalul social al societăţilor comerciale indife- 
rent de forma de organizare a acestora. În situaţia constituirii ca aport la capitalul social, adus de 
către asociaţi, constând în construcţii de orice fel cu terenul aferent şi/sau terenuri fără construcții 
situate în intravilan ori extravilan, nu are relevanţa dată sau modul de dobândire a bunurilor imobile 
de natura celor de mai sus, care sunt aprobate la capitalul social al unei societăţi comerciale. 

Capitolul XVI 
Impozitele locale 


Impozite şi taxe locale enumerate de Codul fiscal sunt: 

a) impozitul pe clădiri; 

b) impozitul pe teren; 

c) taxa asupra mijloacelor de transport; 

d) taxa pentru eliberarea certificatelor, avizelor şi autorizaţiilor; 

e) taxa pentru folosirea mijloacelor de reclamă şi publicitate; 

f) impozitul pe spectacole; 

g) taxa hotelieră; 

h) taxe speciale; 

Toate impozitele şi taxele locale enumerate de Codul Fiscal, amenzile 
şi penalităţile aferente impozitelor şi taxelor locale precum şi majorările 
pentru plata cu întârziere a impozitelor şi taxelor locale, reprezintă integral 
venituri proprii ale bugetelor locale ale comunelor, oraşelor, municipiilor, 
sectoarelor municipiului Bucureşti sau judeţelor, după caz. 


Prezentul capitol nu va aborda decât problematica legată de impozitul 
pe clădiri, impozitul pe teren, taxa asupra mijloacelor de transport, 
impozitul pe spectacole. Restul veniturilor percepute de către 
administraţiile locale sunt de natura taxelor, nefăcând ca atare obiectul de 
preocupare a dreptului fiscal!. 


$1. Impozitul pe clădiri 


1.1. Subiectele impunerii 


Debitor al impozitului pe clădiri este orice persoană fizică sau juridică care are în 
proprietate o clădire situată în România. Subiectul impozabil datorează anual impozit 
pentru acea clădire’. 


1 Mai multe aspecte în legătura cu totalitatea veniturilor bugetelor locale pot fi găsite în 
D.D. Şaguna, D. Şova, Drept financiar public, Cap. V şi VI, Ed. All Beck, 2005 

? Contribuabili, în cazul impozitului pe clădiri, sunt proprietarii acestora, indiferent de clădire şi 
de locul unde sunt situate în România. Contribuabilii datorează impozitul pe clădiri şi în situaţia în 
care clădirea este administrată sau folosită de alte persoane decât titularul dreptului de proprietate şi 
pentru care locatarul sau concesionarul datorează chirie ori redevenţă în baza unui contract de 
închiriere, locaţiune sau concesiune, după caz. 

Pentru clădirile proprietate publică sau privată a statului ori a 
unităţilor administrativ-teritoriale, concesionate, închiriate, date în 
administrare ori în folosință, după caz, impozitul pe clădiri nu reprezintă 
sarcina fiscală a proprietarului, ci sarcina fiscală a concesionarilor, 
locatarilor, titularilor dreptului de administrare sau de folosinţă, după caz. 


În cazul în care o clădire se află în proprietatea comună a două sau 
mai multe persoane, fiecare dintre proprietarii comuni ai clădirii datorează 
impozitul pentru spaţiile situate în partea din clădire aflată în proprietatea 
sa. În cazul indiviziunii, coindivizarii datorează, în comun, câte o parte 
egală din impozitul pentru clădirea respectivă’. 


1.2. Obiectul sau materia impozabilă 


Obiectul impunerii îl constituie valoarea clădirilor’. În înţelesul codului fiscal, 
clădire este orice construcție care serveşte la adăpostirea de oameni, de animale, de 
obiecte, de produse, de materiale, de instalaţii şi de altele asemenea. 


Codul fiscal prevede o serie de scutiri de la plata impozitului pe clădiri, 
care pot fi clasificate astfel: 


A. Scutiri prin raportare la obiectul impunerii: 


Nu sunt supuse impozitului: 
1. clădirile proprietate a statului, a unităţilor administrativ-teritoriale sau a oricăror 
instituţii publice, cu excepţia incintelor care sunt folosite pentru activităţi economice’; 


! Pentru situația proprietății comune pe cote-părți sau în indiviziune, se pot identifica următoa- 
rele situații: 

a) clădire aflată în proprietate comună, dar fiecare dintre contribuabili au determinate cotele- 
părți din clădire, caz în care impozitul pe clădiri se datorează de fiecare contribuabil proporțional cu 
partea din clădire corespunzătoare cotelor-părți respective; 

b) clădire aflată în proprietate comună, dar fără să aibă stabilite cotele-părți din clădire pe 
fiecare contribuabil, caz în care impozitul pe clădiri se împarte la numărul de coproprietari, fiecare 
dintre aceştia datorând în mod egal partea din impozit rezultată în urma împărțirii. 

? În categoria clădirilor supuse impozitului pe clădiri datorat de persoanele fizice se cuprind: 

a) construcţiile utilizate ca locuinţă, respectiv unităţile construite formate din una sau mai multe 
camere de locuit, indiferent unde sunt situate, la acelaşi nivel sau la niveluri diferite, inclusiv la 
subsol sau la mezanin, prevăzute, după caz, cu dependinţe şi/sau alte spaţii de deservire; 

b) construcţiile menţionate la lit. a), dezafectate şi utilizate pentru desfăşurarea de profesii libere; 

c) construcţiile-anexe situate în afara corpului principal de clădire, cum sunt: bucătăriile, 
cămările, pivnițele, grajdurile, magaziile, garajele şi altele asemenea; 

d) construcţiile gospodăreşti, cum sunt: pătulele, hambarele pentru cereale, şurele, fânăriile, 
remizele, şoproanele şi altele asemenea; 

e) orice alte construcţii proprietatea contribuabililor, neprevăzute la lit. a)-d), care au elemen- 
tele constitutive ale clădirii. 

3 Pentru modul de impunere a suprafeţelor folosite pentru activităţi economice a se vedea mai 
jos „Stabilirea şi perceperea impozitului pe clădiri”. 

2. clădirile care, potrivit legislaţiei în vigoare, sunt considerate monumente istorice, 
de arhitectură sau arheologice, muzee ori case memoriale, cu excepţia incintelor care sunt 
folosite pentru activităţi economice; 

3. clădirile care, prin destinaţie, constituie lăcaşuri de cult, aparținând cultelor reli- 
gioase recunoscute de lege şi părţile lor componente locale, cu excepţia incintelor care 
sunt folosite pentru activităţi economice; 

4. clădirile instituțiilor de învățământ preuniversitar sau universitar, autorizate provi- 
zoriu sau acreditate, cu excepţia incintelor care sunt folosite pentru activităţi economice; 

5. clădirile unităţilor sanitare de interes naţional care nu au trecut în patrimoniul 
autorităţilor locale; 

6. clădirile aflate în domeniul public al statului şi în administrarea Regiei Autonome 
„Administraţia Patrimoniului Protocolului de Stat”, cu excepţia incintelor care sunt 
folosite pentru activităţi economice; 

7. clădirile aflate în domeniul privat al statului şi în administrarea Regiei Autonome 
„Administraţia Patrimoniului Protocolului de Stat”, atribuite conform legii etc. 


B. Scutiri prin raportare la subiectele impunerii 


Scutiri acordate persoanelor fizice. Aceste scutiri sunt de două 
categorii: scutiri legale şi scutiri administrative. 

Scutiri legale 

Persoanele fizice debitoare ale impozitului pe clădiri nu datorează impozit pe 
clădiri în următoarele ipoteze: 

a) clădirea este o locuinţă nouă realizată în condiţiile Legii locuinţei nr. 114/1996, 
republicată, cu modificările şi completările ulterioare; sau 

b) clădirea este realizată pe bază de credite, în conformitate cu Ordonanţa Guvernului 
nr. 19/1994 privind stimularea investiţiilor pentru realizarea unor lucrări publice şi 
construcţii de locuinţe, aprobată şi modificată prin Legea nr. 82/1995, cu modificările şi 
completările ulterioare 2 

c) debitorul este veteran de război etc. 


In cazul unei proprietăți deținute în comun de soți, scutirea se aplică 


integral pentru acea proprietate; 
Scutirea de la plata impozitului pe clădiri se aplică doar clădirii folosite ca domiciliu 
de persoanele fizice arătate mai sus. 


Impozitul pe clădiri se reduce cu 50% pentru debitorii care 
domiciliază sau lucrează în unele localități din Munţii Apuseni şi în 
Rezervația Biosferei „Delta Dunării”. 


Stabilirea şi perceperea impozitului pe clădiri 


Stabilirea şi perceperea impozitului pe clădiri se realizează, în mod 
concret, în raport de mai multe criterii şi mai mulţi factori. 


! Scutirea de impozit se aplică pentru o clădire timp de 10 ani de la data dobândirii acesteia. În 
cazul înstrăinării clădirii dobândite în condiţiile Legii nr. 114/1996 sau O.G. 19/1994, scutirea de 
impozit nu se aplică noului proprietar al clădirii. 

Stabilirea impozitului pentru persoane fizice 


În cazul persoanelor fizice, impozitul pe clădiri se calculează prin 
aplicarea cotei de impozitare la valoarea impozabilă a clădirii. 

Cota de impozitare este de 0,2% pentru clădirile situate în mediul 
urban şi de 0,1% pentru clădirile din mediul rural. 


Valoarea impozabilă a unei clădiri se determină pe baza unui calcul 
matematic, prin înmulţirea suprafeţei construite desfăşurate a clădirii, 
exprimată în metri pătraţi, cu o valoare corespunzătoare dintr-un tabel 
desfăşurat actualizat periodic prin act normativ. 


În cazul persoanelor fizice ce deţin mai multe clădiri utilizate ca 
locuinţă, impozitul se majorează astfel: 

a) cu 15% pentru prima clădire în afara celei de la adresa de domiciliu; 

b) cu 50% pentru cea de-a doua clădire în afara celei de la adresa de domiciliu; 

c) cu 75% pentru cea de-a treia clădire în afara celei de la adresa de domiciliu; 

d) cu 100% pentru cea de-a patra clădire şi următoarele în afara celei de la adresa de 
domiciliu. 

În cazul deţinerii a două sau mai multe clădiri în afara celei de la 
adresa de domiciliu, impozitul majorat se determină în funcție de ordinea 
în care proprietăţile au fost dobândite, aşa cum rezultă din documentele ce 
atestă calitatea de proprietar. 


Persoanele fizice au obligaţia să depună o declaraţie specială la 
compartimentele de specialitate ale autorităţilor administraţiei publice 
locale în raza cărora îşi au domiciliul, precum şi la cele în raza cărora sunt 
situate celelalte clădiri ale acestora. Modelul declaraţiei speciale va fi cel 
prevăzut prin norme metodologice aprobate prin Hotărâre a Guvernului. 


Ordinea în care proprietăţile au fost dobândite se determină în 
funcţie de anul dobândirii clădirii, indiferent sub ce formă, rezultat din 
documentele care atestă calitatea de proprietar. 

În cazul în care în același an se dobândesc mai multe clădiri utilizate ca locuinţă, 
ordinea este determinată de data dobândirii. 

În cazul în care la aceeaşi dată se dobândesc mai multe clădiri utilizate ca locuinţă, 
ordinea este cea pe care o declară contribuabilul respectiv. 

În cazul persoanei fizice care deţine în proprietate mai multe clădiri utilizate ca locuinţă, 
iar domiciliul sau reşedinţa sa nu corespunde cu adresa niciuneia dintre aceste clădiri, prima 
clădire dobândită în ordinea stabilită este asimilată clădirii de la adresa de domiciliu. 

GClădirile distincte utilizate ca locuinţă, situate la aceeaşi adresă, proprietatea 
aceleiaşi persoane fizice, nu intră sub incidența prevederilor referitoare la majorarea 
impozitului pe clădiri pentru persoanele fizice. 


Stabilirea impozitului pe clădiri pentru persoane juridice 

Principiul de bază în materia impozitului pe clădiri este că impozitul se 
aplică pentru orice clădire aflată în funcţiune, în rezervă sau în conservare, 
chiar dacă valoarea sa a fost recuperată integral pe calea amortizării!. 


În cazul persoanelor juridice, impozitul pe clădiri se calculează prin 


aplicarea unei cote de impozitare asupra valorii de inventar a clădirii”. 
Cota de impozit se stabileşte prin hotărâre a consiliului local şi poate fi cuprinsă între 
0,5% şi 1%, inclusiv. 


În cazul unei clădiri ce face obiectul unui contract de leasing financiar 
se aplică următoarele reguli: 

a) impozitul pe clădire se datorează de proprietar; 

b) valoarea care se ia în considerare la calculul impozitului pe clădiri este valoarea 
clădirii înregistrată în contractul de leasing financiar. 


1.3. Depunerea declaraţiilor fiscale 


Atât persoanele fizice, cât şi persoanele juridice, inclusiv instituţiile publice, pentru 
clădirile pe care le deţin în proprietate, au obligaţia să depună declaraţii fiscale la com- 
partimentele de specialitate ale autorităţilor administraţiei publice locale ale comunelor, 
oraşelor, municipiilor sau sectoarelor municipiului Bucureşti, în a căror rază se află 
clădirile, chiar dacă, potrivit prevederilor din Codul fiscal, pentru acestea nu datorează 
impozit pe clădiri sau sunt scutite de la plata acestui impozit. 


! În cazul unei clădiri a cărei valoare a fost recuperată integral pe calea amortizării, valoarea 
impozabilă se reduce cu 15%. 

? Prin sintagma valoarea de inventar a clădirii, în scopul determinării impozitului pe clădiri, se 
înțelege valoarea de intrare a clădirii în patrimoniu, înregistrată în contabilitatea proprietarului 
clădirii, şi care, după caz, poate fi: 

a) costul de achiziţie, pentru clădirile dobândite cu titlu oneros; 

b) costul de producţie, pentru clădirile construite de persoana juridică; 

c) valoarea actuală, estimată la înscrierea lor în activ, ţinându-se seama de valoarea clădirilor cu 
caracteristici tehnice şi economice similare sau apropiate, pentru clădirile obținute cu titlu gratuit; 

d) valoarea de aport pentru clădirile intrate în patrimoniu în cazul asocierii/fuziunii, determinată 
prin expertiză, potrivit legii; 

e) valoarea rezultată în urma reevaluării, pentru clădirile reevaluate în baza unei dispoziţii legale. 

La determinarea valorii de inventar a clădirii se are în vedere însumarea valorilor tuturor ele- 
mentelor şi instalaţiilor funcţionale ale acesteia, cum sunt: terasele, scările, ascensoarele, instalaţiile 
de iluminat, instalaţiile sanitare, instalaţiile de încălzire, instalaţiile de telecomunicaţii prin fir şi 
altele asemenea; aparatele individuale de climatizare nu fac parte din categoria elementelor şi insta- 
laţiilor funcţionale ale clădirii. În cazul unei clădiri care a fost reevaluată conform prevederilor 
legale în vigoare, valoarea de inventar a clădirii este valoarea înregistrată în contabilitatea 
proprietarului imediat după reevaluare. 

În cazul unei clădiri care nu a fost reevaluată în ultimii 3 ani anteriori anului fiscal de referință, 
cota impozitului pe clădiri se stabileşte de consiliul local/Consiliul General al Municipiului 
Bucureşti între 5% şi 10% şi se aplică la valoarea de inventar a clădirii înregistrată în contabilitatea 
persoanelor juridice, până la sfârşitul lunii în care s-a efectuat prima reevaluare. 

Declaraţiile fiscale se depun o singură dată pe durata existenţei clădirii, până când 
intervine orice modificare de natura celor care privesc situaţia clădirii ori situaţia 
persoanei fizice sau juridice proprietar. 


1.4. Plata impozitului pe clădiri 


Impozitul pe clădiri se datorează către bugetul local al unităţii administrativ-teri- 
toriale în care este amplasată clădirea. 

Impozitul pe clădiri se plăteşte anual, în patru rate egale, până la datele de 15 martie, 
15 iunie, 15 septembrie şi 15 noiembrie, inclusiv. 

Pentru plata cu anticipație a impozitului pe clădiri, datorat pentru întregul an de către 
persoanele fizice, până la data de 15 martie a anului respectiv, se acordă o bonificaţie de 
până la 10%, stabilită prin hotărâre a consiliului local. 

Calculul impozitului pe clădiri datorat pentru perioade mai mici de un an fiscal 
se face după cum urmează: 

a) impozitul anual determinat se împarte la 12, respectiv la numărul de luni dintr-un 
an fiscal; 

b) suma rezultată în urma împărțirii se înmulţeşte cu numărul de luni pentru care se 
datorează impozitul pe clădiri. 

Pentru clădirile dobândite în cursul anului, impozitul pe clădiri, datorat de la data de 
întâi a lunii următoare celei în care aceasta a fost dobândită şi până la sfârşitul anului 
respectiv, se repartizează la termenele de plată ramase, iar ratele scadente sunt în funcţie 
de ratele trimestriale determinate pentru impozitul anual, proporţional cu numărul de luni 
pentru care se datorează impozitul pe clădiri. 


$2. Impozitul pe teren 


2.1. Subiectele impunerii 


Orice persoană, fizică sau juridică, care are în proprietate un teren situat în România 
datorează pentru acesta un impozit anual!. 

Pentru terenurile concesionate, închiriate, date în administrare ori în folosință, după 
caz, impozitul pe teren se datorează astfel: 

În situaţia terenurilor proprietate publică sau privată a statului ori a unităţilor admi- 
nistrativ-teritoriale, impozitul pe teren reprezintă sarcina fiscală a concesionarilor, locata- 
rilor, titularilor dreptului de administrare sau de folosinţă”. 

În situaţia terenurilor proprietate privată a persoanelor fizice sau juridice de drept 
privat, impozitul pe teren se datorează de proprietarul său. 


! Contribuabili, în cazul impozitului pe teren, sunt proprietarii terenurilor, oriunde ar fi situate 
acestea în România şi indiferent de categoria de folosinţă a lor, atât pentru cele din intravilan, cât şi 
pentru cele din extravilan. 

? Contribuabilii vor anexa la declaraţia fiscală, în fotocopie semnată pentru conformitate cu 
originalul, actul privind concesionarea, închirierea, darea în administrare sau în folosinţă a clădirii 
respective. În situaţia în care în act nu sunt înscrise suprafaţa terenului, categoria de folosinţă şi 
suprafaţa construită la sol a clădirilor, acolo unde sunt amplasate clădiri, la act se anexează, în mod 
obligatoriu, un certificat emis de către persoana juridică care a transmis aceste date, prin care se 
confirmă realitatea menţiunilor respective. 

În cazul terenului care este deţinut în comun de două sau mai multe 
persoane, fiecare proprietar datorează impozit pentru partea din teren 
aflată în proprietatea sa. În cazul indiviziunii, fiecare coindivizar datorează 
o parte egală din impozitul pentru terenul respectiv. 


2.2. Obiectul sau materia impozabilă 


Obiectul impunerii îl reprezintă valoarea terenului deţinut în proprietate. În principiu, 
conform Codului fiscal, pentru orice teren deţinut, proprietarul datorează impozit. 


Codul fiscal prevede în material impozitului pe clădiri, o serie de 
scutiri. Acestea pot fi clasificate astfel: 


Scutiri în raport de obiectul impunerii 


Impozitul pe teren nu se datorează pentru: 

— orice teren degradat sau poluat, inclus în perimetrul de ameliorare, pentru perioada 
cât durează ameliorarea acestuia; 

— terenul aferent unei clădiri!, pentru suprafaţa de teren care este acoperită de o clădire; 

— terenurile care prin natura lor şi nu prin destinaţia dată sunt improprii pentru agri- 
cultură sau silvicultură, orice terenuri ocupate de iazuri, bălți, lacuri de acumulare sau căi 
navigabile, cele folosite pentru activităţile de apărare împotriva inundaţiilor, gospodărirea 
apelor, hidrometeorologie, cele care contribuie la exploatarea resurselor de apa, cele folo- 
site ca zone de protecţie definite în lege, precum şi terenurile utilizate pentru exploatările 
din subsol, încadrate astfel printr-o hotărâre a consiliului local, în măsura în care nu 
afectează folosirea suprafeţei solului; 

— terenurile legate de sistemele hidrotehnice, terenurile de navigaţie, terenurile afe- 
rente infrastructurii portuare, canalelor navigabile, inclusiv ecluzele şi staţiile de pompare 
aferente acestora, precum şi terenurile aferente lucrărilor de îmbunătăţiri funciare, pe 
baza avizului privind categoria de folosinţă a terenului, emis de oficiul judeţean de 
cadastru şi publicitate imobiliară; 

— terenurile ocupate de autostrăzi, drumuri europene, drumuri naționale, drumuri prin- 
cipale administrate de Compania Naţională de Autostrăzi şi Drumuri Naţionale din 
România — S.A., zonele de siguranţă a acestora, precum şi terenurile din jurul pistelor 
reprezentând zone de siguranţă; 

— terenurile parcurilor industriale, ştiinţifice şi tehnologice, potrivit legii; 

— orice teren al unui cimitir, crematoriu; 


Scutiri în raport de subiectul impunerii 


177. (1) Prin sintagma «suprafaţa de teren care este acoperită de o clădire», prevăzută la 
art. 257 lit. a) din Codul fiscal, se înţelege suprafaţa construită la sol a clădirilor. 

(1^1) În cazul terenurilor pe care sunt amplasate clădiri, pentru stabilirea impozitului pe teren, 
din suprafaţa înregistrată în registrul agricol la categoria de folosinţă „terenuri cu construcţii” se 
scade suprafaţa construită la sol a clădirilor respective. 

(142) În cazul terenurilor pe care sunt amplasate orice alte construcţii care nu sunt de natura 
clădirilor, pentru stabilirea impozitului pe teren, din suprafaţa înregistrată în registrul agricol la 
categoria de folosinţă „terenuri cu construcţii” nu se scade suprafaţa ocupată de construcţiile 
respective. 

Scutiri acordate persoanelor fizice. Aceste scutiri sunt de două feluri. Scutiri legale 
şi scutiri administrative. 

Scutiri legale 

c) debitorul este veteran de război; 

b) debitorul este cetăţean român, care în perioada regimurilor instaurate cu începere 
de la 6 septembrie 1940 până la 6 martie 1945 a avut de suferit persecuții din motive 
etnice, după cum urmează: 

1. a fost deportată în ghetouri şi lagăre de concentrare din străinătate; 

. a fost privată de libertate în locuri de detenţie sau în lagăre de concentrare; 
„a fost strămutată în altă localitate decât cea de domiciliu; 

. a făcut parte din detaşamentele de muncă forțată; 

. a fost supraviețuitoare a trenului morţii; 

6. este soţul/soţia persoanei asasinate sau executate din motive etnice, dacă ulterior nu 
s-a recăsătorit; 

c) persoana care, după data de 6 martie 1945, pe motive politice: 

l. a executat o pedeapsă privativă de libertate în baza unei hotărâri judecătoreşti 
rămase definitivă sau a fost lipsită de libertate în baza unui mandat de arestare preventivă 
pentru infracţiuni politice; 

2. a fost privată de libertate în locuri de deţinere în baza unor măsuri administrative 
sau pentru cercetări de către organele de represiune; 

3. a fost internată în spitale de psihiatrie; 

4. a avut stabilit domiciliu obligatoriu; 

5. a fost strămutată într-o altă localitate; 

d) soţul/soţia celui decedat, din categoria celor dispăruţi sau exterminați în timpul 
detenţiei, internaţi abuziv în spitale de psihiatrie, strămutați, deportaţi în străinătate sau 
prizonieri, dacă ulterior nu s-a recăsătorit; 

e) soţul/soţia celui decedat după ieşirea din închisoare, din spitalul de psihiatrie, după 
întoarcerea din strămutare, din deportare sau din prizonierat, dacă ulterior nu s-a recăsătorit; 

f) soţul/soţia celui decedat în condiţiile prevăzute la alineatele precedente şi care, din 
motive de supravieţuire, a fost nevoit sa divorțeze de cel închis, internat abuziv în spitale 
de psihiatrie, deportat, prizonier sau strămutat, dacă nu s-a recăsătorit şi dacă poate face 
dovada că a convieţuit cu victima până la decesul acesteia; 

g) persoana care a fost deportată în străinătate după 23 august 1944; 

h) persoana care a fost constituită în prizonier de către partea sovietica după data de 
23 august 1944 ori, fiind constituită ca atare, înainte de această dată, a fost reţinută în 
captivitate după încheierea armistițiului. 

i) debitorul este persoana care are calitatea de luptător în rezistenţa anticomunistă, 
precum şi în rezistenţa armată care a participat la acţiuni de împotrivire cu arma şi de răs- 
turnare prin forţă a regimului comunist, conform Ordonanţei de urgenţă a Guvernului 
nr. 214/1999 privind acordarea calităţii de luptător în rezistenţa anticomunistă persoa- 
nelor condamnate pentru infracţiuni săvârşite din motive politice, persoanelor împo- 
triva cărora au fost dispuse, din motive politice, măsuri administrative abuzive, precum 
şi persoanelor care au participat la acţiuni de împotrivire cu arme şi de răsturnare prin 
forţă a regimului comunist instaurat în România, aprobată cu modificări prin Legea 
nr. 568/2001; 

]) debitorul este văduvă de război sau văduvă a unui veteran de război care nu s-au 
recăsătorit; 


AUN 

k) debitorul este persoană cu handicap grav sau accentuat ori persoană încadrată în 
gradul I sau II de invaliditate; 


În cazul unei proprietăţi deţinute în comun de soţi, scutirea se aplica 


integral pentru acea proprietate; 
Scutirea de la plata impozitului pe terenuri se aplică doar terenului aferent clădirii 
folosite ca domiciliu de persoanele fizice arătate mai sus. 


Impozitul pe terenuri se reduce cu 50% pentru debitorii care 
domiciliază sau lucrează în unele localităţi din Munţii Apuseni şi în 
Rezervaţia Biosferei „Delta Dunării”. 


Scutiri administrative 


Potrivit Codului fiscal (art.286) Consiliul local poate acorda scutire de 
la plata impozitului pe terenuri sau o reducere a acestuia pentru 
terenul aferent clădirii folosită ca domiciliu de persoana fizică ce 
datorează acest impozit. Criteriile de acordare a acestor scutiri sau 
reduceri pot fi: debitorii realizează venituri lunare mai mici decât salariul 
minim brut pe ţară ori veniturile debitorului constau, în exclusivitate, din 
indemnizaţie de şomaj ori ajutor social; debitorul a fost victima unei 
calamităţi naturale. Acordarea de scutiri poate fi dată în orice alte condiţii 
şi pentru orice alte considerente, sub condiţia prezentării de către solicitant 
a unor documente justificative. 


Scutiri acordate persoanelor juridice. 


Persoanele juridice sunt scutite complet de plata impozitului pe clădiri 


în următoarele situaţii: 

— orice teren al unui cult religios recunoscut de lege şi al unei unităţi locale a acestuia, 
cu personalitate juridică; 

— orice teren al unei instituţii de învățământ preuniversitar şi universitar, autorizata 
provizoriu sau acreditată; 

— orice teren al unei unităţi sanitare de interes naţional care nu a trecut în patrimoniul 
autorităţilor locale; 

— orice teren deţinut, administrat sau folosit de către o instituţie publică, cu excepţia 
suprafeţelor folosite pentru activităţi economice; 

— orice teren proprietate a statului, a unităţilor administrativ-teritoriale sau a altor 
instituţii publice, aferent unei clădiri al cărui titular este oricare din aceste categorii de 
proprietari, exceptând suprafeţele acestuia folosite pentru activităţi economice; 

— terenurile trecute în proprietatea statului sau a unităţilor administrativ-teritoriale în 
lipsă de moştenitori legali sau testamentari; 

— terenurile aferente clădirilor aflate în patrimoniul public sau privat al statului şi date 
în administrarea Regiei Autonome „Administraţia Patrimoniului Protocolului de Stat”, cu 
excepţia celor folosite pentru activităţi economice. 

— debitorul este instituţie sau unitate care funcţionează sub coordonarea Ministerului 
Educaţiei, Cercetării şi Tineretului, cu excepţia incintelor folosite pentru activităţi 
economice; 

— debitorul este fundaţie testamentară constituită conform legii, cu scopul de a între- 
ţine, dezvoltă şi ajută instituţii de cultură naţională, precum şi de a susţine acţiuni cu 
caracter umanitar, social şi cultural; 

— debitorul este organizaţie umanitară care are ca unică activitate întreţinerea şi funcţio- 
narea căminelor de bătrâni şi a caselor pentru ocrotirea copiilor orfani şi a copiilor străzii. 

— debitorii care au în patrimoniu elemente ale infrastructurii feroviare publice, numai 
pentru impozitul pe clădiri aferent acestor elemente de infrastructură. 


Persoanele juridice vor plăti un impozit pe terenuri redus cu 50% 
pentru acele clădiri care sunt utilizate exclusiv pentru prestarea de servicii 
turistice pe o perioadă de maximum 5 luni pe durata unui an calendaristic. 


2.3. Stabilirea şi perceperea impozitului 


Impozitul pe teren se stabileşte în funcţie de următoarele criterii: 

— numărul de metri pătraţi de teren; 

— rangul localităţii în care este amplasat terenul; 

— zona şi/sau categoria de folosinţă a terenului, conform încadrării făcute de consiliul 
local. 

Impozitul pe teren este rezultatul unui calcul matematic ce ia în considerare elemen- 
tele arătate mai sus şi o serie de valori care se actualizează anual prin hotărâre de guvern. 

Impozitul pe teren se stabileşte anual în sumă fixă, în lei pe metru pătrat de teren, în 
mod diferențiat, în funcţie de locul situării, intravilanul sau extravilanul localităţilor 


Pentru calculul impozitului aferent terenurilor situate în intravilanul 
localităţilor, atât în cazul persoanelor fizice, cât şi în cel al persoanelor 


juridice, sunt necesare următoarele date: 

a) rangul! localităţii unde se află situat terenul; 

b) zona în cadrul localităţii; 

c) categoria de folosinţă; 

d) suprafaţa terenului; 

e) în cazul terenului încadrat la categoria de folosinţă „terenuri cu construcţii”, supra- 
faţa construită la sol a clădirilor; 


! Terarhizarea funcţională a localităţilor urbane şi rurale, potrivit prevederilor Legii nr. 351/2001, este 
următoarea: 

a) rangul 0 — Capitala României, municipiu de importanţă europeană; 

b) rangul I — municipii de importanţă naţională, cu influenţă potenţială la nivel european; 

c) rangul II — municipii de importanţă interjudeţeană, judeţeană sau cu rol de echilibru în 
reţeaua de localităţi; 

d) rangul III — oraşe; 

e) rangul IV — sate reşedinţă de comune; 

f) rangul V — sate componente ale comunelor şi sate aparţinând municipiilor şi oraşelor. 

Pentru calculul impozitului pentru terenurile situate în extravilanul 
localităţilor, atât în cazul persoanelor fizice, cat şi în cel al persoanelor 
juridice, sunt necesare următoarele date: 

a) suprafaţa terenului; 

b) în cazul terenului încadrat la categoria de folosinţă „terenuri cu construcţii”, supra- 
faţa construită la sol a clădirilor; 


2.4. Plata impozitului pe terenuri 


Impozitul pe teren se plăteşte la bugetul local al unității administrativ-teritoriale în 
raza căreia este situat terenul. 

Impozitul pe teren se plăteşte anual, în patru rate egale, până la datele de 15 martie, 
15 iunie, 15 septembrie şi 15 noiembrie, inclusiv. 

Pentru plata cu anticipație a impozitului pe teren, datorat pentru întregul an de către 
persoanele fizice, până la data de 15 martie a anului respectiv, se acordă o bonificaţie de 
până la 10%, stabilită prin hotărâre a consiliului local. 


$3. Taxa asupra mijloacelor de transport 


3.1. Subiectele impunerii 


Orice persoană care are în proprietate un mijloc de transport care trebuie înmatriculat 
în România datorează o taxă anuală pentru mijlocul de transport!. 

În cazul unui mijloc de transport care face obiectul unui contract de leasing financiar, 
taxa asupra mijlocului de transport se datorează de locator. 


Obiectul sau materia impozabilă 


Obiectul impunerii îl reprezintă valoarea mijlocului de transport stabilită conform legii. 
Valoarea se stabileşte în funcție de capacitatea cilindrică şi o cifră variabilă care se 
actualizează în fiecare an prin Hotărâre a Guvernului României. 


Taxa asupra mijloacelor de transport nu se aplică pentru: 

a) autoturismele, motocicletele cu ataş şi mototriciclurile care aparţin persoanelor cu 
handicap locomotor şi care sunt adaptate handicapului acestora; 

b) navele fluviale de pasageri, bărcile şi luntrele folosite pentru transportul persoanelor 
fizice cu domiciliul în Delta Dunării, Insula Mare a Brăilei şi Insula Balta Ialomiţei”; 

c) mijloacele de transport ale instituţiilor publice; 


! În cazul în care proprietarii, persoane fizice sau juridice străine, solicită înmatricularea tempo- 
rară a mijloacelor de transport în România, aceştia au obligaţia să achite integral taxa datorată, 
pentru întreaga perioadă pentru care solicită înmatricularea, la data luării în evidenţă de către 
compartimentele de specialitate ale autorității administraţiei publice locale. 

? Intră sub incidenţa acestor facilităţi atât persoanele fizice, cât şi persoanele juridice proprietare 
ale navelor fluviale de pasageri, bărcilor şi luntrelor folosite pentru transportul persoanelor fizice cu 
domiciliul în unităţile administrativ-teritoriale din Delta Dunării, Insula Mare a Brăilei şi Insula 
Balta Ialomiţei. 

d) mijloacele de transport ale persoanelor juridice, care sunt utilizate pentru servicii de 
transport public de pasageri în regim urban sau suburban, inclusiv transportul de pasageri în 
afara unei localităţi, dacă tariful de transport este stabilit în condiţii de transport public. 

Scutirea de la plata taxei asupra mijloacelor de transport se face începând cu data de 
întâi a lunii următoare celei în care contribuabilii interesaţi prezintă compartimentelor de 
specialitate ale administraţiei publice locale documentele prin care atestă situaţiile, 
prevăzute de lege, pentru care sunt scutiţi. 


3.3. Stabilirea şi perceperea impozitului 


Taxa asupra mijloacelor de transport se calculează în funcţie de tipul 
mijlocului de transport. 

În cazul oricăruia dintre următoarele mijloace de transport cu tracţiune 
mecanică, taxa asupra mijlocului de transport se calculează în funcţie de 
capacitatea cilindrică! a acestora, prin înmulţirea fiecărui 500 cmc sau 
fracțiune dintr-o sumă corespunzătoare dintr-un tabel existent în Codul 
fiscal şi actualizat în fiecare an prin Hotărâre de Guvern. 

În cazul unui ataş, taxa pe mijlocul de transport este de 50% din taxa 
pentru motocicletele, motoretele şi scuterele respective. 

În cazul unui autovehicul de transport marfă cu masa totală autorizată 
de peste 12 tone, taxa asupra mijlocului de transport este egală cu suma 
corespunzătoare din tabelul următor: 

În cazul unei combinaţii de autovehicule (un autovehicul articulat sau 
tren rutier) de transport marfă cu masa totală maximă autorizată de peste 
12 tone, taxa asupra mijlocului de transport este egală cu suma 
corespunzătoare din tabelul următor: 

În cazul unei remorci, al unei semiremorci sau rulote care nu face parte 
dintr-o combinaţie de autovehicule din cele prevăzute mai sus, taxa asupra 
mijlocului de transport este egală cu o suma corespunzătoare dintr-un tabel 
existent în Codul fiscal şi actualizat în fiecare an prin Hotărâre de Guvern. 


În cazul unui mijloc de transport dobândit de o persoană în cursul 
unui an, taxa asupra mijlocului de transport se datorează de persoana de la 
data de întâi a lunii următoare celei în care mijlocul de transport a fost 
dobândit. 


În cazul unui mijloc de transport care este înstrăinat de o persoană 
în cursul unui an sau este radiat din evidenţa fiscală a compartimentului de 
specialitate al autorităţii de administraţie publică locală, taxa asupra 


! În înţelesul prezentului articol, capacitatea cilindrică sau masa totală maximă autorizată a unui 
mijloc de transport se stabileşte prin cartea de identitate a mijlocului de transport, prin factura de 
achiziţie sau un alt document similar. 

mijlocului de transport încetează să se mai datoreze de acea persoană 
începând cu data de întâi a lunii următoare celei în care mijlocul de 
transport a fost înstrăinat sau radiat din evidenţa fiscală. 


În cazurile prevăzute mai sus, taxa asupra mijloacelor de transport se recalculează 
pentru a reflecta perioada din an în care impozitul se aplică acelei persoane. 


Orice persoană care dobândeşte/transferă un mijloc de transport sau îşi 
schimbă domiciliul/sediul/punctul de lucru are obligaţia de a depune o 
declaraţie cu privire la mijlocul de transport la compartimentul de 
specialitate al autorităţii administraţiei publice locale pe a cărei rază 
teritorială îşi are domiciliul/sediul/punctul de lucru în termen de 30 de zile 
inclusiv, de la modificarea survenită. 


În situaţiile în care contribuabilii — persoane fizice sau persoane 
juridice — dobândesc în străinătate dreptul de proprietate asupra 
mijloacelor de transport, data dobândirii se consideră data emiterii de către 
autoritatea vamală română a primului document în care se face referire la 
mijlocul de transport în cauză. 


3.4. Plata taxei asupra mijloacelor de transport 


Taxa asupra mijloacelor de transport, se plăteşte la bugetul local al unităţii adminis- 
trativ-teritoriale unde persoana îşi are domiciliul, sediul sau punctul de lucru, după caz. 

Taxa asupra mijlocului de transport se plăteşte anual, în patru rate egale, până la 
datele de 15 martie, 15 iunie, 15 septembrie şi 15 noiembrie, inclusiv. 

Pentru plata cu anticipație a taxei auto, datorată pentru întregul an de către persoanele 
fizice, până la data de 15 martie a anului respectiv, se acordă o bonificaţie de până la 
10%, stabilită prin hotărâre a consiliului local. 


În cazul unui mijloc de transport deţinut de un nerezident, taxa 
asupra mijlocului de transport se plăteşte integral în momentul înregistrării 
mijlocului de transport la compartimentul de specialitate al autorității de 


administraţie publică locală. 

Deţinătorii, persoane fizice sau juridice străine, care solicită înmatricularea 
temporară a mijloacelor de transport în România au obligaţia să achite integral, la data 
solicitării, taxa datorată pentru perioada cuprinsă între data de întâi a lunii următoare celei 
în care se înmatriculează şi până la sfârşitul anului fiscal respectiv. 

În situaţia în care înmatricularea priveşte o perioadă care depăşeşte data de 31 decem- 
brie a anului fiscal în care s-a solicitat înmatricularea, au obligaţia să achite integral taxa 
asupra mijloacelor de transport până la data de 31 ianuarie a fiecărui an, astfel: 

a) în cazul în care înmatricularea priveşte un an fiscal, taxă anuală; 

b) în cazul în care înmatricularea priveşte o perioadă care se sfârşeşte înainte de data 
de 1 decembrie a aceluiaşi an, taxa aferentă perioadei cuprinse între data de 1 ianuarie şi 
data de întâi a lunii următoare celei în care expiră înmatricularea. 

§4. Impozitul pe spectacole 


4.1. Subiectele impunerii 


Orice persoană care organizează o manifestare artistică, o competiţie sportivă sau altă 
activitate distractivă în România are obligaţia de a plăti impozit pe spectacole. 


4.2. Obiectul sau materia impozabilă 


Impozitul pe spectacole se calculează prin aplicarea cotei de impozit la suma încasată 
din vânzarea biletelor de intrare şi a abonamentelor. 


Scutiri 


Impozitul pe spectacole nu se aplică spectacolelor organizate în scopuri 


umanitare. 

Contractele încheiate între contribuabilii organizatori de spectacole şi beneficiarii 
sumelor cedate în scopuri umanitare se vor înregistra la compartimentele de specialitate 
ale autorităţilor administraţiei publice locale în a căror raza teritorială se desfăşoară 
spectacolul, prealabil organizării acestuia. Pentru aceste sume nu se datorează impozit pe 
spectacol. 


4.3. Stabilirea şi perceperea impozitului pe spectacole 


Persoanele fizice şi persoanele juridice care organizează manifestări artistice, compe- 
tiţii sportive sau orice altă activitate distractivă, cu caracter permanent sau ocazional, 
datorează impozitul pe spectacole. Impozitul pe spectacole se calculează fie în cote 
procentuale asupra încasărilor din vânzarea abonamentelor şi biletelor de intrare, fie în 
sumă fixă, în funcţie de suprafaţa incintei, în cazul videotecilor şi discotecilor. 


Cota de impozit se determină după cum urmează: 

a) în cazul unui spectacol de teatru, ca de exemplu o piesă de teatru, balet, operă, 
operetă, concert filarmonic sau altă manifestare muzicală, prezentarea unui film la cine- 
matograf, un spectacol de circ sau orice competiţie sportivă internă sau internaţională, 
cota de impozit este egală cu 2%; 

b) în cazul oricărei alte manifestări, cum ar fi festivaluri, concursuri, cenacluri, 
serate, recitaluri sau alte asemenea manifestări artistice ori distractive care au un caracter 
ocazional, cota de impozit este egală cu 5%. 

Persoanele care datorează impozitul pe spectacole au mai multe obligaţii: 

a) de a înregistra biletele de intrare şi/sau abonamentele la compartimentul de specia- 
litate al autorităţii administraţiei publice locale care îşi exercită autoritatea asupra locului 
unde are loc spectacolul; 

b) de a anunţa tarifele pentru spectacol în locul unde este programat să aibă loc 
spectacolul, precum şi în orice alt loc în care se vând bilete de intrare şi/sau abonamente; 

c) de a preciza tarifele pe biletele de intrare şi/sau abonamente şi de a nu încasa sume 
care depăşesc tarifele precizate pe biletele de intrare şi/sau abonamente; 

d) de a emite un bilet de intrare şi/sau abonament pentru toate sumele primite de la 
spectatori; 

e) de a asigura, la cererea compartimentului de specialitate al autorităţii administraţiei 
publice locale, documentele justificative privind calculul şi plata impozitului pe spectacole; 

f) de a se conforma oricăror alte cerinţe privind tipărirea, înregistrarea, avizarea, evi- 
denţa şi inventarul biletelor de intrare şi al abonamentelor, care sunt precizate în normele 
elaborate în comun de Ministerul Finanţelor Publice şi Ministerul Administraţiei şi Inter- 
nelor, contrasemnate de Ministerul Culturii şi Cultelor şi Agenţia Naţională pentru Sport. 


În cazul în care contribuabilii organizează spectacole în raza teritorială 
de competenţă a altor autorităţi ale administraţiei publice locale decât cele 
de la domiciliul sau sediul lor, după caz, acestora le revine obligaţia de a 
viza abonamentele şi biletele de intrare la compartimentele de specialitate 
ale autorităţilor administraţiei publice locale în a căror rază teritorială se 
desfăşoară spectacolele. 


4.4. Reguli speciale pentru videoteci şi discoteci 


În cazul unei manifestări artistice sau al unei activităţi distractive care are loc într-o 
videotecă! sau discotecă”, impozitul pe spectacole se calculează pe baza suprafeţei 
incintei prevăzute în art. 275 alin. (1) C. fisc. 

Impozitul pe spectacole se stabileşte pentru fiecare zi de manifestare artistică sau de 
activitate distractivă, prin înmulţirea numărului de metri pătraţi ai suprafeţei incintei 
videotecii sau discotecii cu suma stabilită de consiliul local, astfel: 

a) în cazul videotecilor, suma este de până la 1.000; 

b) în cazul discotecilor, suma este de până la 2.000 lei. 

Persoanele care datorează impozitul pe spectacole în cazul videotecilor şi discotecilor 
au obligaţia de a depune o declaraţie la compartimentul de specialitate al autorității admi- 
nistraţiei publice locale privind spectacolele programate pe durata unei luni calenda- 
ristice. Declaraţia se depune până la data de 15, inclusiv, a lunii precedente celei în care 
sunt programate spectacolele respective. 


În cazul videotecilor şi discotecilor nu este necesară tipărirea, 
înregistrarea, avizarea, evidentă şi inventarul biletelor de intrare şi al 
abonamentelor, întrucât impozitarea se face în funcţie de suprafaţa 
incintei. 


! Prin videotecă, în sensul Codului fiscal, se înţelege activitatea artistică şi distractivă desfă- 
şurată într-o incintă prevăzută cu instalaţii electronice speciale de redare şi vizionare de filme; nu 
este de natura videotecii activitatea care intră sub incidenţa clasei 9213 din CAEN-rev.1. 

? Prin discotecă, în sensul Codului fiscal se înţelege activitatea artistică şi distractivă desfă- 
şurată într-o incintă prevăzută cu instalaţii electronice speciale de lumini, precum şi de redare şi 
audiție de muzică, unde se dansează, indiferent cum este denumită ori de felul cum este organizată 
ca activitate, respectiv: 

a) integrată sau conexă activităţilor comerciale de natura celor ce intră sub incidenţa diviziunii 
55 sau a activităţilor de spectacole specifice grupei 923 din CAEN-rev.1; 

b) integrată sau conexă oricăror alte activităţi nemenţionate la lit. a); 

c) individuală; 

d) cu sau fără disc-jockey. 

Nu sunt de natura discotecilor activităţile prilejuite de organizarea de nunţi, de botezuri şi de 
revelioane. 

Pentru determinarea impozitului pe spectacole, în cazul videotecilor şi discotecilor, 
prin incintă se înţelege spaţiul închis în interiorul unei clădiri, suprafaţa teraselor sau 
suprafaţa de teren afectată pentru organizarea acestor activităţi artistice şi distractive. 

Pentru dimensionarea suprafeţei incintei în funcţie de care se stabileşte impozitul pe 
spectacole se însumează suprafeţele utile afectate acestor activităţi, precum şi, acolo unde 
este cazul, suprafaţa utilă a incintelor în care se consumă băuturi alcoolice, băuturi 
răcoritoare sau cafea, indiferent dacă participanţii stau în picioare sau pe scaune, precum 
şi suprafaţa utilă a oricăror alte incinte în care se desfăşoară o activitate distractivă 
conexă programelor de videotecă sau discotecă. 

Prin zi de funcţionare, pentru determinarea impozitului pe spectacole, se înţelege 
intervalul de timp de 24 de ore, precum şi orice fracțiune din acesta înăuntrul căruia se 
desfăşoară activitatea de videotecă sau discotecă, chiar dacă programul respectiv 
cuprinde timpi din două zile calendaristice consecutive. 


4.5. Plata impozitului pe spectacole 


Impozitul pe spectacole se plăteşte lunar, până la data de 15, inclusiv, a lunii urmă- 
toare celei în care a avut loc spectacolul la bugetul local al unităţii administrativ-teri- 
toriale în raza căreia are loc manifestarea artistică, competiţia sportivă sau altă activitate 
distractivă. La nivelul municipiului Bucureşti, impozitul pe spectacole se face venit la 
bugetul local al sectoarelor în a căror rază de competentă se desfăşoară spectacolele. 


Persoanele care datorează impozitul pe spectacole răspund pentru calculul corect al 
impozitului, depunerea la timp a declaraţiei şi plata la timp a impozitului. 


Capitolul XVII 
Convenții fiscale internaţionale şi dubla impunere 


$1. Fenomenul de dublă impunere internaţională 


Fenomenul de dublă impunere internaţională poate fi definit ca o impu- 
nere la impozite comparabile în două sau mai multe state a veniturilor sau 
elementelor de avere ale aceluiaşi contribuabil, pentru o perioadă de timp 
limitată! 


În literatura juridică fiscală internaţională”, fenomenul de dublă 
impunere este supus unei analize atente, fiind definit în mod diferit. 

B. Spitz?, spre exemplu, consideră că dubla (sau multipla) impunere internaţională se 
produce atunci când autorităţile fiscale a două sau mai multe state încasează concomitent 
impozit având aceeaşi bază sau aceeaşi incidenţă, în asemenea mod încât o persoană 
suportă o obligaţie fiscală mai grea decât dacă ar fi fost supusă unei singure autorităţi 
fiscale. Se utilizează frecvent distincţia între dubla impunere economică şi dubla 
impunere juridică“, ca forme de manifestare a dublei impuneri. 


La originea fenomenului de dublă impunere se află acţiunea a două sau 
mai multe suveranităţi fiscale sau concurenţa între două sau mai multe 
competenţe fiscale. Analiza noastră se mărginește numai la dubla 
impozitare internațională, care comportă un element de extraneitate. Pe 
plan naţional (intern), un fenomen asemănător se poate produce între 
două sau mai multe autorităţi fiscale din acelaşi stat, caz în care este vorba 
despre un fenomen de dublă impunere internă. În legătură cu 
suveranitatea fiscală, G. Tixier şi 
J. Kerogues arată? că o entitate teritorială determinată, beneficiind sau nu 


1 A se vedea Z. Condor, Evitarea dublei impozitări internaţionale, editor “R.A. Monitorul 
Oficial”, Bucureşti, 1999, p. 35 şi urm. 

2 A se vedea Ph. Baker, Double Taxation Agreements and International Tax Law, Sweet and 
Maxwell, London 1991, p. 5 şi urm. 

3 International Tax Planning (Sistemul de impozitare internaţională), London. Butterworths, 
1972, p. 24. 

4 A se vedea M. Hanzekavic, Caiete de drept fiscal internaţionale, Ed. Academiei Române, 
1956, p. 46-49; C. Leicu, Eliminarea dublei impuneri în relaţiile financiar -comerciale, Ed. Lumina 
Lex, Bucureşti, 1995 p. 11-12 şi autorii citați. 

5 În Droit fiscal international. Pratique francaise (Drept fiscal international. Practică franceză), 
Paris, 1974. În acelaşi sens: K. Vogel, Double taxation conventions, Kluwer Law and Taxation 
Publishers Deventer Boston, 1994. 

de suveranitate politică, este considerată a se bucura de suveranitate 
fiscală în măsura în care ea dispune de un sistem fiscal cu anumite 
caracteristici. 


$2. Degrevarea unilaterală de dublă impunere internaţională 
(instrumente juridice interne) 


Un instrument juridic intern de evitare sau limitare a dublei impuneri internaţionale îl 
reprezintă înseşi unele prevederi ale legislaţiei fiscale". Astfel, în legislaţia fiscală din 
România s-au adoptat şi se aplică principiile teritorialităţii şi cetăţeniei în ce priveşte 
aşezarea impozitelor şi taxelor. 

În aplicarea criteriului teritorialităţii (competenţa ratione loci), 
impozitele şi taxele se aplică asupra veniturilor obţinute şi bunurilor 
dobândite pe teritoriul statului român, indiferent dacă beneficiarul sau 
dobânditorul este cetăţean român sau străin. Ca o excepţie de la această 
regulă sunt stabilite scutiri pentru anumite venituri realizate de cetăţenii 
români şi unii cetățeni străini. Astfel, spre exemplu, dintre veniturile 
cetăţenilor străini sunt exceptate de la impunere salariile corespondenţilor 
de presă străini primite pe teritoriul României în această calitate, dar 
numai cu condiţia reciprocităţii. 


În conformitate cu criteriul cetăţeniei (competenţa ratione personae), 
impozitele şi taxele din România se aplică cetăţenilor români pentru 
veniturile şi bunurile obţinute atât în ţară cât şi în străinătate. Pentru 
veniturile şi bunurile dobândite în străinătate, perceperea impozitelor şi 
taxelor prevăzute de legislaţia din România se poate considera justificată 
numai dacă pentru aceleaşi venituri sau bunuri nu s-au plătit impozite sau 
taxe în statul pe teritoriul căruia au fost obţinute sau dobândite, ori 
eventual numai pentru diferență dintre impozitele şi taxele plătite în 
străinătate şi cele datorate pe teritoriul statului român, dacă acestea din 
urmă ar fi mai mari. În privinţa unor asemenea venituri, legislaţia română 
prevede scutirea de taxe vamale a unora dintre bunurile dobândite în 


străinătate de către cetăţenii români la întoarcerea lor în ţară. 
Prin reglementările legale ce se aplică concret pe baza acestor două principii de impu- 
nere se asigură realizarea unor măsuri legislative unilaterale de eliminare a dublei impuneri. 


În ultimii ani, s-a instituit mecanismul creditului fiscal prin acte 
normative?. 


! A se vedea Z. Văcărel, op. cit., p. 49 -50. 
? Codul Fiscal, in art.31 defineşte noţiunea de «credit fiscal»: 

$3. Convenții internaţionale pentru evitarea dublei impuneri 
(instrumente juridice internaţionale) 


Conform Codului fiscal (Legea nr. 571/2003), prevederile convențiilor 
de evitare a dublei impuneri şi, în general, prevederile oricărui act 
internaţional care conţine reglementări în materie fiscală prevalează asupra 
legislaţiei fiscale interne. 

De foarte multe ori, măsurile unilaterale de evitare a dublei impuneri nu 
au corespondent de reciprocitate în legislaţia ţărilor cu care România 
întreține relaţii comerciale şi de cooperare economică, deoarece 
reglementările legale diferă de la un stat la altul. Există, astfel, pericolul ca 
legislația română să evite dubla impunere internaţională, în timp ce 
legislaţia altor ţări partenere să nu conţină măsuri legale asemănătoare sau 
echivalente. 

În acelaşi timp, un stat, în dorinţa de a stimula relaţiile economice cu 
anumite state, le acordă acestora facilităţi fiscale mai largi. Astfel de 
facilităţi se stabilesc prin înţelegeri directe între statele respective. 


În aceste condiţii, România a încheiat convenţii pentru evitarea dublei 
impuneri asupra veniturilor şi averii cu parteneri externi din peste 60 de 
ţări. În acelaşi timp, se continuă acţiunea de încheiere de astfel de 
convenţii cu noi state. 


Principalele trăsături ale convențiilor pentru evitarea dublei 
impuneri internaţionale 


„Dacă o persoană juridică română obţine venituri dintr-un stat străin prin intermediul unui sediu 
permanent sau venituri supuse impozitului cu reţinere la sursă şi veniturile sunt impozitate atât în 
România cât şi în statul străin, atunci impozitul plătit către statul străin, fie direct, fie indirect prin 
reținerea şi virarea de o altă persoană, se deduce din impozitul pe profit ce se determină potrivit 
prevederilor prezentului titlu. 

Deducerea pentru impozitele plătite către un stat străin într-un an fiscal nu poate depăşi impo- 
zitul pe profit, calculat prin aplicarea cotei de impozit pe profit prevăzute la art. 17 alin. (1) la 
profitul impozabil obţinut în statul străin, determinat în conformitate cu regulile prevăzute in 
prezentul titlu sau la venitul obţinut din statul străin. 

Impozitul plătit unui stat străin este dedus, numai dacă persoana juridică română prezintă 
documentaţia corespunzătoare, conform prevederilor legale, din care să rezulte faptul că impozitul 
a fost plătit statului străin.” 

Proiectul de convenţie — model O.E.C.D... La baza încheierii 
convențiilor bilaterale la care România este parte contractantă, a stat — în 
principal — Proiectul de convenţie-model elaborat în anul 1963 de 
Comitetul fiscal al Organizaţiei pentru Cooperare şi Dezvoltare 
Economică (modificat în anul 1977 şi 1992), ţinând seama că prin 
aplicarea lui s-a contribuit la stabilirea unor principii unitare în materia 
dreptului fiscal internaţional”. 

Convenţiile au fost însă definitivate prin adaptarea textelor Proiectului 
model la specificul relaţiilor dintre România şi statele partenere şi naturii 
economiilor acestora. 

În acest context, în convențiile bilaterale sunt aplicate principii 
uniforme, iar criteriile şi soluţiile concrete, detaliate în articole distincte, 
nu diferă esențialmente. Prin aceste convenţii sunt stabilite reguli care 
prevăd modul de impozitare a diferitelor categorii de venit şi avere în 
statele contractante. Întrucât aceste reguli nu rezolvă în totalitate, prin ele 
însele, problema evitării dublei impuneri, convențiile prevăd metodele 
(procedee) ce se folosesc în statul care, potrivit convenției, va rămâne 
îndreptăţit să impună venitul unui rezident, în vederea evitării reale a 
dublei impozitări. 


Metode de evitare a dublei impuneri” 


În practica convenţională internaţională, evitarea dublei impuneri se asigură prin 
aplicarea a două metode şi anume: metoda scutirii (exonerării) (exemption method) şi 
metoda creditării (imputării) (credit method). 


În cadrul metodei scutirii, statul de rezidență a beneficiarului unui 
anumit venit nu impozitează veniturile care, potrivit prevederilor 
convențiilor fiscale, sunt impuse în celălalt stat, adică în statul de sursă sau 


! Draft convention for the avoidance of a double taxation with respect to taxes on income and 
capital, adoptat în iulie 1958. A se vedea Draft double taxation on income and capital (Proiectul de 
convenţie tinzând la evitarea dublei impuneri pe venit şi avere), O.E.C.D. — Publications, Paris, 
1963. Proiectul a fost reeditat în 1977, cu modificările ce i-au fost aduse pe parcurs, iar în urma 
revizuirii, O.E.C.D. a publicat, în 1992, „Tratatul Model de Eliminare a Dublei Impuneri”. Pentru 
detalii istorice privind încheierea de convenţii pentru evitarea dublei impuneri a se vedea C. Leicu, 
op. cit., p. 19-28. 

? Pentru detalii a se vedea : Ph. Baker, Double Taxation Agreements and International Tax law 
(A Manual of the O.E.C.D. Model Double Taxation Convention 1977), London Sweet and 
Maxwell, 1991, p. 5 şi urm; K. Vogel, op. cit. ; Taxes Encyclopedia — 1992 text of the O.E.C.D. 
Model Agreement and Commentary, London, vol. F, p. 770 şi urm. 

3 Pentru detalii, a se vedea: 7. Văcărel, op. cit. p. 128 şi urm.; K. Vogel, op. cit., p. 955 şi urm. 
C. Leicu, op. cit., p. 58 şi urm. 

în cel în care se află averea impozabilă, un sediu permanent sau o bază 
fixă. Această metodă are două variante şi anume: 

- metoda scutirii totale, conform căreia statul de rezidenţă a beneficiarului veni- 
tului, la determinarea venitului impozabil al unui rezident al său nu va lua în considerare 
venitul impozabil al acestuia în statul de sursă şi nici venitul aferent unui sediu permanent 
ori unei baze fixe din celălalt stat contractant. Astfel, el va lua în calcul numai restul 
venitului impozabil. În acest fel, practic prin neluarea în considerarea a unui anumit venit 
se acordă o scutire de impozit; 

- metoda scutirii progresive, ceea ce înseamnă că venitul impozabil în celălalt 
stat contractant (care este statul de sursă a venitului, cel în care se află sediul permanent 
sau baza fixă) nu se impune în statul de rezidenţă a beneficiarului acelui stat. În schimb, 
acest din urmă stat îşi păstrează dreptul de a lua în considerare acest venit, atunci când 
determină impozitul aferent restului venitului. In acelaşi mod se procedează şi în cazul 
impozitării averii. 

Conform metodei creditării, statul de rezidenţă calculează impozitul 
datorat de un rezident al său pe baza volumului total al veniturilor acestui 
subiect impozabil. Aceasta înseamnă că în venitul impozabil statul de 
rezidenţă include şi venitul impozabil din statul de sursă sau în statul în 
care se află averea producătoare de venit impozabil, ca şi venitul 
impozabil în statul în care se află sediul permanent sau baza fixă. El nu va 
lua în calcul, fireşte, venitul şi, respectiv, averea care nu sunt impozabile 
decât în celălalt stat contractant. Metoda aceasta cunoaşte, la rândul ei, 
două variante: 

a) metoda creditării totale, potrivit căreia statul de rezidență deduce 
din impozitul aferent totalului veniturilor (averii) impozabile ale 
contribuabilului suma totală a impozitului plătit de acesta în celălalt stat 
contractant; 

b) metoda creditării ordinare, în baza căreia statul de rezidență 
deduce, cu titlu de impozit plătit în celălalt stat contractant, o sumă care 
poate să fie egală sau mai mică decât cea efectiv plătită statului de sursă. 

Cele două metode practicate frecvent asigură o limitare rezonabilă a 
fiscalității, ceea ce favorizează schimbul internațional de valori şi nu 
influențează esențial echilibrul surselor de venituri bugetare ale statelor 
contractante. 

Țara noastră a încheiat convenții pentru evitarea dublei impuneri pe 
venit şi pe avere cu un număr de peste 70 de state. 


Capitolul XVIII 
Taxa pe valoarea adăugată 


ŞI. Introducere 


Începând cu 1 ianuarie 1970, T.V.A. a fost adoptată de către ţările 
membre ale Pieței Comune, urmărindu-se eliminarea impunerii în cascadă 
(impuneri repetate), care se practică prin impozitul pe cifra de afaceri. 

În 1977, s-a realizat armonizarea definitivă a T.V.A. în ţările membre 
ale Uniunii Europene!. 


Taxa pe valoarea adăugată este un impozit indirect, deci un impozit 
stabilit nu pe averea, posesiunile ori venitul unui contribuabil, ci asupra 
vânzării bunurilor ori prestării serviciilor. 


Taxa pe valoarea adăugată este un impozit asupra consumului, 
întrucât nu este stabilită asupra averii (privită calitativ), ci asupra gradului 
de consumare a acesteia. În asemenea condiţii însă, fireşte, justiţia socială, 
din punct de vedere fiscal, nu este realizată. Taxa pe valoarea adăugată nu 
pune în valoare principiul egalităţii prin impozit (potrivit căruia în 
politica fiscală, în cadrul sistemului de impunere trebuie să se aibă în 
vedere ca fiecare contribuabil să participe la formarea fondurilor băneşti 
generale ale societăţii proporțional cu situaţia sa materială), ci din contră, 
principiul egalităţii în faţa impozitului (potrivit căruia impunerea se face 
în acelaşi mod pentru toate persoanele fizice sau juridice, fără deosebire de 
tratament fiscal şi deci neţinând seama de situaţia personală, concretă a 
fiecărui contribuabil). 


Un impozit indirect aşa cum este taxa pe valoarea adăugată prezintă 


numeroase avantaje pentru stat, întrucât: 

1) acesta are întotdeauna un randament fiscal ridicat, adică: 

- este plătit, în mod obligatoriu de către toţi beneficiarii operaţiunilor supuse impo- 
zitării; 

- nu reclamă cheltuieli mari de percepere; 

- nu este susceptibil de evaziuni fiscale decât în foarte puţine situaţii; 

2) este stabil, nefiind supus fluctuaţiilor determinate de conjunctura economică; 


! B. Terra, J. Kajus, A Guide to the European VAT Directives: Commentary on the Value 
Added Tax of the European Community. 

3) este elastic, întrucât poate fi majorat sau micşorat (prin modificarea cotei de 
impozitare) în funcţie de nevoile concrete ale bugetului de stat. 


Trebuie precizat însă că acestea sunt doar avantaje pentru stat, iar nu şi 
pentru contribuabil. Fireşte toate impozitele au drept rezultat scăderea 
nivelului de trai, dar în condiţiile impozitelor indirecte, care sunt venituri 
ale statului impuse asupra gradului de consumare a averii (şi nu asupra 
mărimii acesteia), rezultatul acestora este scăderea puterii de cumpărare a 
contribuabililor, cu precizarea că, în mod inechitabil, greutatea sistemului 
fiscal este suportată de cei cu venituri mici, de salariaţi în general. Aceasta 
pentru că impozitele indirecte având cote fixe şi reflectându-se în preţuri şi 
tarife, iar preţurile mărfurilor şi tarifele serviciilor fiind aceleaşi pentru 
toată populaţia, în mod normal, cu cât venitul periodic al unei persoane 
este mai mic, cu atât sarcina fiscală este mai apăsătoare. 

Deşi, aşa cum arătam, impozitele indirecte prezintă multiple neajunsuri pentru con- 
tribuabili, ele au fost adoptate de statele dezvoltate economic, datorită faptului că pre- 


zintă, incontestabil, o siguranţă mult mai mare şi venituri sigure, nesusceptibile de 
evaziune fiscală. 


Între impozitele indirecte, taxa pe valoarea adăugată ocupă un loc 
principal fiind considerată drept cea mai modernă formă de impunere şi 
fiind adoptată de un mare număr de state, inclusiv de statele Uniunii 
Europene, ea reprezentând o cerinţă esenţială şi o obligaţie în acelaşi timp 
pentru ţările membre UE. 


Ținând seama de cele prezentate mai sus putem încerca formularea 
unei definiţii. Astfel, putem spune că taxa pe valoarea adăugată este un 
impozit indirect, unic dar cu plată fracționată, având o cotă fixă, stabilit 
asupra valorii adăugate în fiecare stadiu al circuitului economic. 


În literatura de specialitate au fost subliniate o serie de caracteristici 
ale taxei pe valoarea adăugată. Câteva dintre acestea le vom sublinia şi 
noi: 

— transparenţa — taxa pe valoarea adăugată asigură fiecărui subiect impozabil posibili- 
tatea de a cunoaşte exact care este mărimea impozitului şi a obligaţiei de plată ce-i revine. 

— unicitatea — taxa pe valoarea adăugată nu este independentă de întinderea circui- 
tului economic. Oricâte verigi are de străbătut produsul până la consumatorul final, 
nivelul cotei şi mărimea taxei este aceeaşi. 

— taxa pe valoarea adăugată este suportată întotdeauna de către beneficiar. 

— este un impozit neutru, eliminând inegalităţile fiscale între circuitele de desfacere a 
produselor. 


§2. Sfera de aplicare a T.V.A. 

În sfera de aplicare a T.V.A. se cuprind: 

Operațiunile efectuate în România!, care îndeplinesc cumulativ 
următoarele condiții (denumite operațiuni impozabile): 

— constituie o livrare de bunuri sau o prestare de servicii efectuate cu 
plată’; 

e locul de livrare a bunurilor? sau de prestare a serviciilor“ este 
considerat a fi în România; 

e livrarea bunurilor sau prestarea serviciilor este realizată de o persoană 
impozabilă; 

e livrarea bunurilor“ sau prestarea serviciilor” să rezulte din una dintre 
următoarele activităţi economice [stabilite de art. 127 alin. (2) Cod fiscal]: 

- activităţile producătorilor 

- activitățile comercianților 

- activităţile prestatorilor de servicii 

- activitățile extractive 

- activităţile agricole 


! Sunt considerate operaţiuni efectuate în România: 

— livrările de bunuri şi prestările de servicii pentru care locul livrării respectivei prestări este 
considerat a fi România; 

— operaţiunile desfăşurate în interiorul zonelor libere; 

— livrările de bunuri efectuate din teritoriul vamal al României pentru firme din zonele libere; 

— prestările de servicii efectuate din teritoriul vamal al României pentru firme din zonele libere; 

— livrările de bunuri efectuate de firme din zonele libere pentru firme din teritoriul vamal al 
României. 

— prestările de servicii efectuate de firme din zonele libere pentru firme din teritoriul vamal al 
României. 

? În cazul vânzării de bunuri şi prestări de servicii, se consideră a fi efectuate cu plată, chiar 
dacă preţul operaţiunilor: 

— nu reflectă valoarea normală a operaţiunii; 

— este achitat sub formă de abonamente, servicii sau bunuri; 

— ia forma unei sume calificate drept rabat; 

— nu este plătit de beneficiar, ci de un terţ. 

* Art.132 C. fisc. 

* Art.133 C. fisc. 

5 Persoana impozabilă este orice persoană care desfăşoară, de o manieră independentă şi indi- 
ferent de loc, activităţi economice de natura celor prevăzute de legea T.V.A., oricare ar fi scopul 
sau rezultatul acestei activităţi. Activităţile economice prevăzute de legislaţia T.V.A. cuprind acti- 
vităţile producătorilor, comercianților sau prestatorilor de servicii, inclusiv activităţile extractive, 
agricole şi activităţile profesiilor libere sau asimilate acestora. De asemenea, constituie activitate 
economică exploatarea bunurilor corporale sau necorporale, în scopul obţinerii de venituri cu 
caracter de continuitate. 

ê Prin livrare de bunuri se înţelege orice transfer al dreptului de proprietate asupra bunurilor de 
la proprietar către o altă persoană, direct sau prin persoane care acţionează în numele acestuia. 
(art. 128 C. fisc.). 

7 Se consideră prestare de servicii orice operaţiune care nu constituie livrare de bunuri (art. 129 
Cod Fiscal). 

- activităţile profesiilor libere 

- exploatarea bunurilor corporale sau necorporale, în scopul obţinerii 
de venituri cu caracter de continuitate 

O operaţiune economică, pentru a fi impozabilă din punctul de vedere 
al T.V.A. trebuie să îndeplinească, în acelaşi timp, toate condiţiile mai 
sus-arătate, legiuitorul stabilind expres condiţia cumulului tuturor acestor 
condiţii. 


$3. Mecanismul T.V.A. 


Taxa pe valoarea adăugată este un impozit care se calculează pe bază 
lunară, ca diferenţă între T.V.A. aferentă operaţiunilor impozabile şi taxa 
pe valoarea adăugată aferentă achiziției de bunuri şi servicii de către 
plătitorul de T.V.A. 

T.V.A. aferentă operaţiunilor impozabile se numeşte T.V.A. colectată, 
iar T.V.A. aferentă achiziţiei de bunuri şi servicii se numeşte T.V.A. 
deductibilă. 

Pentru a putea fi luată în considerare la calculul T.V.A. de plată, orice 
sumă aferentă T.V.A colectată sau deductibilă trebuie să fie înscrisă pe o 
factură fiscală pentru plătitori de T.V.A. (art. 155 Cod Fiscal). 


Aşa cum am arătat, perioada fiscală a T.V.A. este luna calendaristică. 

Documentul pe baza căruia se calculează T.V.A. de plată este decontul 
de T.V.A. Astfel, până la data de 25 inclusiv a lunii următoare celei pentru 
care se calculează T.V.A., persoanele înregistrate ca plătitori de T.V.A. 
trebuie să întocmească şi să depună la organul fiscal competent, decontul 
de T.V.A. unde sunt evidenţiate, pe două coloane separate, T.V.A. 
colectată şi T.V.A. deductibilă. 

Rezultatul operaţiunii matematice a scăderii din T.V.A. colectată a 
T.V.A. deductibilă, poate fi: 

— pozitiv şi atunci va rezulta T.V.A. de plată pentru perioada fiscală de 
raportare 
[art. 148 alin. (2) C. fisc.] 

— negativ şi atunci va rezulta o sumă negativă a T.V.A. 

În cazul existenţei unei sume negative de T.V.A persoanele impozabile 
pot solicita rambursarea! soldului sumei negative de taxă, cu condiţia ca 
acest sold să fie de minim 50 milioane ROL. [art.149 alin. (5) Cod Fiscal] 


$4. Elementele esenţiale ale T.V.A. 


4.1. Faptul generator şi exigibilitatea T.V.A. 


„Evenimentul” care generează obligaţia de plată a T.V.A. se produce în 
momentul realizării operaţiunii impozabile, respectiv livrarea bunurilor 
şi/sau prestarea serviciilor. 

Principiul legal este că faptul generator al taxei intervine şi taxa devine 
exigibilă la data livrării de bunuri sau la data prestării de servicii. Faptul 
generator şi exigibilitatea sunt concomitente. De la această regulă există 
două excepţii importante reglementate de Codul fiscal: exigibilitatea 
anticipată faptului generator şi exigibilitatea determinată de alte elemente 
decât faptul generator, exigibilitate care poate fi anterioară sau ulterioară 
acestuia. 


Exigibilitatea anticipată a faptului generator intervine în 
următoarele situaţii: 

a) factura fiscală este emisă înaintea efectuării livrării bunurilor sau 
prestării serviciilor; 

b) contravaloarea bunurilor sau serviciilor se încasează înaintea 
efectuării livrării bunurilor sau prestării serviciilor; 

c) se încasează avansuri, cu excepţia avansurilor acordate pentru: 


! Rambursarea se poate solicita numai după ce persoana impozabilă a efectuat, în prealabil, 
următoarele operaţiuni prevăzute de art. 149 alin. (2)-(4) C. fisc.: 

— se determină suma negativă a taxei pe valoarea adăugată cumulată, prin adăugarea la suma 
negativă a taxei pe valoarea adăugată, rezultată în perioada fiscală de raportare, a soldului sumei 
negative a taxei pe valoarea adăugată reportat din decontul perioadei fiscale precedente, dacă nu a 
fost solicitat a fi rambursat. 

—se determină taxa pe valoarea adăugată de plată cumulată, în perioada fiscală de raportare, prin 
adăugarea la taxa pe valoarea adăugată de plată din perioada fiscală de raportare a sumelor 
neachitate la bugetul de stat până la data depunerii decontului de taxă pe valoarea adăugată din 
soldul taxei pe valoarea adăugată de plată al perioadei fiscale anterioare. 

— prin decontul de taxă pe valoarea adăugată, persoanele impozabile trebuie să determine 
diferenţele dintre sumele prevăzute la alin. (2) şi (3), care reprezintă regularizările de taxă şi 
stabilirea soldului taxei pe valoarea adăugată de plată sau a soldului sumei negative a taxei pe 
valoarea adăugată. Dacă taxa pe valoarea adăugată de plată cumulată este mai mare decât suma 
negativă a taxei pe valoarea adăugată cumulată, rezultă un sold de taxa pe valoarea adăugată de 
plată în perioada fiscală de raportare. Dacă suma negativă a taxei pe valoarea adăugată cumulată 
este mai mare decât taxa pe valoarea adăugată de plată cumulată, rezultă un sold al sumei negative 
a taxei pe valoarea adăugată, în perioada fiscală de raportare. 

— plata importurilor şi a datoriei vamale; 

— realizarea producţiei destinate exportului; 

— efectuarea de plăţi în contul clientului; 

— livrări de bunuri şi prestări de servicii scutite de T.V.A. 


Exigibilitatea determinată de alte elemente decât faptul generator 
intervine în următoarele situaţii, elementul care determină exigibilitatea 
nefiind livrarea bunului sau prestarea serviciului ci unul din următoarele 


elemente: 

a) data primirii declaraţiei vamale, pentru bunurile din import; 

b) data primirii facturii interne pentru serviciile contractate de persoane impozabile 
din România cu prestatorii din străinătate, locul prestării fiind România; 

c) data plăţii prestatorului extern, în cazul plăţilor efectuate fără factură, pentru 
serviciile contractate de persoane impozabile din România cu prestatori cu sediul sau 
domiciliul în străinătate; 

d) data la care bunurile aflate într-un regim vamal suspensiv sunt plasate în regim 
de import; 

e) data stabilirii debitului pe bază de factură pentru prestările de servicii care dau 
loc la decontări sau plăţi succesive, considerându-se efectuate în momentul expirării 
perioadelor aferente acestor decontări sau plăţi; 

f) data vânzării bunurilor către beneficiari, în cazul operaţiunilor efectuate prin 
intermediari şi consignaţie; 

g) data emiterii documentelor care consemnează preluarea de către persoane impo- 
zabile a unor bunuri achiziţionate sau fabricate de către acestea, pentru a fi utilizate în 
scopuri care nu au legătură cu activitatea desfăşurată de acestea sau pentru a fi puse la 
dispoziţie altor persoane fizice sau juridice în mod gratuit; 

h) data documentelor care confirmă prestarea de către persoane impozabile a unor 
servicii în scopuri care nu au legătură cu activitatea desfăşurată de acestea sau pentru alte 
persoane fizice sau juridice în mod gratuit; 

i) data colectării monedelor din maşină pentru mărfurile vândute prin maşini 
automate; 

j) termenele de plată a ratelor prevăzute în contractele de leasing; 

k) data la care bunurile exportate care s-au revândut sunt valorificate la intern; 

1) data livrării pentru lucrările imobiliare care se finalizează într-un bun imobil. 


4.2. Cotele de T.V.A. 


Cota standard a taxei pe valoarea adăugată este de 19% şi se aplică 
asupra bazei de impozitare pentru orice operaţiune impozabilă care nu este 
scutită de taxa pe valoarea adăugată sau care nu este supusă cotei reduse a 
taxei pe valoarea adăugată. 


Cota redusă a taxei pe valoarea adăugată este de 9% şi se aplică asupra 
bazei de impozitare, pentru următoarele prestări de servicii şi/sau livrări de 
bunuri: 

— dreptul de intrare la castele, muzee, case memoriale, monumente 
istorice, monumente de arhitectura şi arheologice, grădini zoologice şi 
botanice, târguri, expoziţii, cinematografe; 

— livrarea de manuale şcolare, cărţi, ziare şi reviste, cu excepţia celor 
destinate exclusiv publicităţii; 

— livrările de proteze de orice fel şi accesoriile acestora, cu excepția 
protezelor dentare; 

— livrările de produse ortopedice; 

— medicamente de uz uman şi veterinar; 

— cazarea în cadrul sectorului hotelier sau al sectoarelor cu funcţie 
similară, inclusiv închirierea terenurilor amenajate pentru camping. 


Cota de taxă pe valoarea adăugată aplicabilă este cea în vigoare la data 
la care intervine faptul generator al taxei pe valoarea adăugată, cu excepţia 
operaţiunilor prevăzute la art. 134 alin. (5) şi art. 135 alin. (2)-(5), pentru 


care se aplică cota în vigoare la data exigibilităţii taxei. 
Cota aplicabilă pentru un import de bunuri este cea aplicată în interiorul ţării pentru 
livrarea aceluiaşi bun. 


4.3. Termenul de plată a T.V.A. 


Potrivit prevederilor art. 157 alin. (1) C. fiscal, T.V.A. se datorează 
odată cu depunerea decontului lunar de T.V.A., adică până la data de 25 
inclusiv a lunii următoare celei pentru care s-a calculat T.V.A. de plată. Ca 
excepţie, în cazul importurilor de bunuri, T.V.A. se plăteşte la organul 
vamal, odată cu plata drepturilor de import. 


4.4. Locul operaţiunilor impozabile 


T.V.A. este guvernată de principiul teritorialităţii impunerii, în 
sensul în care este aplicabil regimul legal al T.V.A. din statul pe al cărui 
teritoriu este considerată a fi fost efectuata operațiunea impozabilă. De 
aceea, reglementarea legală în materie stabileşte criteriile de determinare a 
locului efectuării operaţiunii impozabile în raport de tipul operaţiunii 
impozabile. 


§5. Obiectul sau materia impozabilă 


5.1. Baza de impozitare la operaţiunile interne 

Pentru operaţiunile interne!, baza de impozitare a T.V.A. se constituie 
din: 

a) tot ceea ce constituie contrapartida obţinută sau urmează a fi 
obţinută de furnizor ori prestator de la cumpărător, beneficiar sau terţ, 
inclusiv subvenţiile direct legate de preţul acestor operaţiuni, exclusiv 
T.V.A., din alte livrări de bunuri şi prestări de servicii; 

b) prețurile de achiziţii sau preţul de cost aferente: 

- bunurile achiziționate sau fabricate de persoanele impozabile, utilizate 
în alte scopuri decât cele legate de activitatea desfăşurată sau acordate 
gratuit peste limitele legale, dacă s-a dedus total sau parţial T.V.A.; 

- utilizării bunurilor persoanei impozabile în alte scopuri decât 
activitatea desfăşurată sau în vederea utilizării în mod gratuit, peste 
limitele legale, dacă T.V.A. a fost dedusă total sau parțial; 

- prestărilor de servicii efectuate în mod gratuit de persoana impozabilă, 
în alte scopuri decât activitatea desfăşurată, pentru uzul personal al 
angajaţilor săi sau al altor persoane peste limitele legale, dacă T.V.A. a 
fost dedusă total sau parţial. 

c)  compensaţia pentru bunurile trecute din patrimoniul persoanelor 
impozabile în patrimoniul domeniului public; 

d)  compensaţia pentru efectuarea unor servicii, potrivit unui ordin 
emis de/sau în numele unei autorităţi publice; 

e) diverse impozite şi taxe, conform legii; 

f) cheltuielile accesorii, cum ar fi: 

- comisioanele; 

- cheltuieli de ambalare, transport şi asigurarea clientului. 

g) contravaloarea bunurilor livrate sau a serviciilor prestate contractate 
în valută şi decontate în lei, la cursul de schimb valutar din ziua plăţii, 
pentru care se întocmeşte, concomitent, factura fiscală în lei şi în valută; 

h) diferenţa de preţ rezultată ca urmare a modificării cursului pieţei 
valutare în vigoare la data încasării facturii faţă de cel utilizat la data 
facturării. Furnizorul, respectiv prestatorul, este obligat să emită factura 
fiscală în negru sau în roşu, după caz; 

i) valoarea integrală a bunurilor livrate, chiar dacă prin contract se 
prevede plata în rate; 

j) suma convenită prin contractul încheiat între părţi în cazul locației de 
gestiune; 

k) contravaloarea echipamentului de lucru şi/sau de protecţie suportate 
de salariaţi; 


IG. Ioniţă şi colab., Consultanţa fiscală, Ed. Irecson 2003. 

1) suma obţinută din vânzarea bunurilor încredințate de plătitorul de 
T.V.A., în situaţia bunurilor vândute în regim de consignaţie. Pentru 
bunurile încredințate, plătitorii de T.V.A. sunt obligaţi să emită facturi 
fiscale cel mai târziu în ultima zi a lunii în care s-a efectuat vânzarea; 

m) suma reprezentând comisionul aplicat asupra vânzărilor de bunuri 
aparţinând neplătitorilor de T.V.A. sau scutiţi de T.V.A..; 

n) tarifele sau preţurile negociate cu beneficiarii serviciilor turistice, 
pentru persoanele impozabile care prestează servicii de turism; 

o) valoarea obţinută din vânzarea bunurilor devenite proprietate, ca 
urmare a nerestituirii împrumutului, în cazul caselor de amanet; 

p) preţul de achiziţie pentru bunurile care devin proprietatea caselor de 
amanet şi sunt utilizate în alte scopuri ce nu au legătură cu activitatea 
desfăşurată sau pentru a li se pune la dispoziţie în mod gratuit altor persoane 
fizice sau juridice peste limitele prevăzute de lege; 


5.2. Elementele excluse din baza de impozitare 


Se exclud din baza de impozitare: 

a)  rabaturile, remizele şi alte reduceri de preţ cu respectarea cumulată 
a următoarelor condiţii: 

— să fie efective şi în sume exacte, în beneficiul clientului; 

— să nu constituie, în fapt, remunerarea unui serviciu sau o 
contrapartidă pentru o prestație oarecare; 

— să fie reflectate în facturi fiscale sau alte documente legale. 

b) penalizările şi sumele percepute peste preţurile sau tarifele 
negociate, stabilite prin hotărâri judecătoreşti rămase definitive, solicitate 
pentru neîndeplinirea parţială sau totală a obligaţiei contractuale; 

c) dobânzile percepute pentru: 

— plăţi cu întârziere; 

— vânzări cu plata în rate; 

— operaţiuni de leasing. 

d) ambalajele de circulaţie (navete, butelii, sticle etc.) oferite la 
schimb între furnizorii de mărfuri şi beneficiari; 

e) ambalajele de circulație pentru care furnizorii primesc de la 
beneficiari garanţii băneşti în schimbul ambalajelor livrate. 


5.3. Baza de impozitare pentru operaţiunile de import 


779. Baza de impozitare pentru un import de bunuri este constituită din 
valoarea în vamă a bunurilor, stabilită conform legislaţiei vamale în 

vigoare, la care se adaugă taxele vamale, comisionul vamal, accizele şi 
alte taxe, exclusiv taxa pe valoarea adăugată, datorate pentru importul de 
bunuri. 

Se cuprind, de asemenea, în baza de impozitare cheltuielile accesorii 
precum comisioanele, cheltuielile de ambalare, transport şi asigurare care 
intervin până la primul loc de destinaţie a bunurilor în România. Primul 
loc de destinaţie a bunurilor îl reprezintă destinaţia stipulată în documentul 
de transport sau orice alt document însoțitor al bunurilor, când acestea 
intră în România. 

Baza de impozitare pentru importul de bunuri va exclude din calcul 
aceleaşi elemente care sunt excluse şi în cazul operaţiunilor interne 

Dacă suma folosită la stabilirea bazei de impozitare pentru un import de 
bunuri este exprimată în valută, aceasta se converteşte în moneda 
naţională a României, în conformitate cu metodologia folosită, pentru a 
stabili valoarea în vamă a bunurilor importate. 


$6. Subiectele impozabile 


Subiect impozabil este orice persoană care desfăşoară, de o manieră 
independentă şi indiferent de loc, activităţi economice de natura celor 
definite de lege, respectiv activităţile producătorilor, comercianților sau 
prestatorilor de servicii, inclusiv activităţile extractive, agricole şi activităţile 
profesiilor libere sau asimilate acestora, exploatarea bunurilor corporale sau 
necorporale, în scopul obţinerii de venituri cu caracter de continuitate. 


Acţiunea independentă este esenţială pentru caracterul impozabil al 
unei operaţiuni economice. Nu acţionează de o manieră independentă 
angajaţii sau orice alte persoane legate de angajator printr-un contract 
individual de muncă sau prin orice alte instrumente juridice care creează 
un raport angajator/angajat în ceea ce priveşte condiţiile de muncă, 
remunerarea sau alte obligaţii ale angajatorului. 


De asemenea, instituţiile publice nu sunt persoane impozabile pentru 
activităţile care sunt desfăşurate în calitate de autorităţi publice, chiar dacă 
pentru desfăşurarea acestor activități se percep cotizaţii, onorarii, 


redevenţe, taxe sau alte plăți. 

Per a contrario instituţiile publice sunt persoane impozabile pentru activităţile desfă- 
şurate în calitate de autorităţi publice, dacă tratarea lor ca persoane neimpozabile ar 
produce distorsiuni concurenţiale. 

Instituţiile publice sunt persoane impozabile pentru activităţile desfăşurate în aceleaşi 
condiţii legale ca şi cele aplicabile operatorilor economici, chiar dacă sunt prestate în 
calitate de autoritate publică, precum şi pentru activităţile următoare: 

a) telecomunicaţii; 

b) furnizarea de apă, gaze, energie electrică, energie termică, agent frigorific şi altele 
de aceeaşi natură; 

c) transport de bunuri şi de persoane; 

d) servicii prestate de porturi şi aeroporturi; 

e) livrarea de bunuri noi, produse pentru vânzare; 

f) activitatea târgurilor şi expozițiilor comerciale; 

g) depozitarea; 

h) activităţile organelor de publicitate comercială; 

i) activităţile agenţiilor de călătorie; 

j) activităţile magazinelor pentru personal, cantine, restaurante şi alte localuri asemă- 
nătoare. 


Sunt asimilate instituţiilor publice, în ceea ce priveşte regulile 
aplicabile din punct de vedere al taxei pe valoarea adăugată, orice entităţi 
a căror înfiinţare este reglementată prin legi sau hotărâri ale Guvernului, 
pentru activităţile prevăzute prin actul normativ de înfiinţare, care nu 
creează distorsiuni concurenţiale, nefiind desfăşurate şi de alte persoane 
impozabile. 


$7. Obligaţiile subiectelor impozabile (plătitorilor de T.V.A.) 


Persoanele impozabile care realizează operaţiuni taxabile sau scutite cu drept de 
deducere au obligaţii cu privire la: 


7.L.Înregistrarea la organele fiscale 


Orice persoană impozabilă care realizează operaţiuni taxabile şi/sau scutite de taxa pe 
valoarea adăugată cu drept de deducere trebuie să solicite înregistrarea ca plătitor de taxă 
pe valoarea adăugată la organul fiscal competent din subordinea Agenţiei Naţionale de 
Administrare Fiscală în următoarele situaţii: 

a) la înfiinţare, în mod obligatoriu, dacă declară că urmează să realizeze o cifră de 
afaceri peste plafonul de scutire prevăzut de dispoziţiile Codului fiscal referitoare la taxa 
pe valoarea adăugată; 

b) la înființare, dacă declară că urmează să realizeze o cifră de afaceri sub plafonul de 
scutire prevăzut de dispoziţiile Codului fiscal referitoare la taxa pe valoarea adăugată, dar 
optează pentru aplicarea regimului normal de taxă pe valoarea adăugată; 

c) după înfiinţare, în mod obligatoriu, dacă depăşeşte plafonul de scutire prevăzut de 
dispoziţiile Codului fiscal referitoare la taxa pe valoarea adăugată, în termen de 10 zile de 
la sfârşitul lunii în care a depăşit acest plafon; 

d) după înfiinţare, dacă cifra de afaceri realizată este sub plafonul de scutire prevăzut 
de dispoziţiile Codului fiscal referitoare la taxa pe valoarea adăugată, dar doreşte să 
opteze pentru aplicarea regimului normal de taxă pe valoarea adăugată. 


Persoanele care realizează în exclusivitate operaţiuni scutite de taxa pe 
valoarea adăugată, iar potrivit Codului fiscal îşi exercită dreptul de opţiune 

pentru taxarea acestora fie voluntar înainte de atingerea plafonului de 2 
miliarde ROL cifra de afaceri, fie obligatoriu după atingerea acestui 
plafon, trebuie să solicite înregistrarea ca plătitori de taxă pe valoarea 
adăugată. 

In cazul persoanelor înregistrate ca plătitori de taxă pe valoarea adăugată, codul de 
identificare fiscală este precedat de litera "R". 


Data înregistrării ca plătitor de taxă pe valoarea adăugată este: 

— data comunicării certificatului de înregistrare, ca regulă; 

— data de întâi a lunii următoare pentru operaţiunile impozabile prin opţiune; 

— data de întâi a lunii următoare celei în care persoana impozabilă solicită luarea în 
evidenţă ca plătitor de taxă pe valoarea adăugată; 


Orice persoană impozabilă înregistrată ca plătitor de taxă pe valoarea 
adăugată, care, ulterior înregistrării, realizează exclusiv operaţiuni care nu 
dau drept de deducere, trebuie să solicite scoaterea din evidenţă ca 
plătitor de taxă pe valoarea adăugată, în termen de 10 zile de la sfârşitul 
lunii în care realizează exclusiv astfel de operaţiuni. Scoaterea din 
evidenţă ca plătitor de taxă pe valoarea adăugată se va face începând cu 
data de întâi a lunii următoare celei în care persoana impozabilă are 
obligaţia să solicite această scoatere din evidenţă. 


7.2. Evidenţa operaţiunilor impozabile şi depunerea decontului 


Persoanele impozabile, înregistrate ca plătitori de taxă pe valoarea 
adăugată, au următoarele obligaţii din punct de vedere al evidenţei 
operaţiunilor impozabile: 

— să ţină evidenţa contabilă potrivit legii, astfel încât să poată determina 
baza de impozitare şi taxa pe valoarea adăugată colectată pentru livrările 
de bunuri şi/sau prestările de servicii efectuate, precum şi cea deductibilă 
aferentă achiziţiilor; 

— să asigure condiţiile necesare pentru emiterea documentelor, 
prelucrarea informațiilor şi conducerea evidențelor prevăzute de 
reglementările în domeniul taxei pe valoarea adăugată; 

— să furnizeze organelor fiscale toate justificările necesare în vederea 
stabilirii operațiunilor realizate atât la sediul principal, cât şi la subunități; 

— să contabilizeze distinct veniturile şi cheltuielile rezultate din 
operațiunile asocierilor în participațiune. Drepturile şi obligațiile legale 
privind taxa pe valoarea adăugată revin asociatului care contabilizează 
veniturile şi cheltuielile, potrivit contractului încheiat între părți. La 
sfârşitul perioadei de raportare, veniturile şi cheltuielile, înregistrate pe 
naturi, se transmit pe bază de decont fiecărui asociat, în vederea 
înregistrării acestora în contabilitatea proprie. Sumele decontate între părți 

fără respectarea acestor prevederi se supun taxei pe valoarea adăugată, în 
cotele prevăzute de lege. 


Persoanele înregistrate ca plătitori de taxă pe valoarea adăugată trebuie 
să întocmească şi să depună la organul fiscal competent, pentru fiecare 
perioadă fiscală, până la data de 25 a lunii următoare perioadei fiscale 
inclusiv, decontul de taxă pe valoarea adăugată, potrivit modelului 
stabilit de Ministerul Finanţelor Publice. 


7.3. Calculul şi plata T.V.A. 


Orice persoană obligată la plata taxei pe valoarea adăugată poartă 
răspunderea pentru calcularea corectă şi plata la termenul legal a taxei pe 
valoarea adăugată către bugetul de stat şi pentru depunerea la termenul 
legal a deconturilor de taxă pe valoarea adăugată la organul fiscal 
competent. 

Persoanele obligate la plata taxei trebuie să achite taxa pe valoarea 
adăugată datorată, stabilită prin decontul întocmit pentru fiecare perioadă 
fiscală la trezoreria în raza căreia îşi are sediul sau domiciliul fiscal. 


Taxa pe valoarea adăugată pentru importuri de bunuri, cu excepţia celor 
scutite de taxa pe valoarea adăugată, se plăteşte la organul vamal, în 
conformitate cu regulile în vigoare privind plata drepturilor de import. 


7.4. Reprezentantul fiscal 


În cazul în care persoana care realizează operaţiuni taxabile nu are 
sediul sau domiciliul stabil în România, aceasta este obligată să 
desemneze un reprezentant fiscal domiciliat în România, care trebuie să 
îndeplinească obligațiile ce îi revin ca plătitor 
de T. V.A. 

Pentru ansamblul operațiunilor taxabile sau scutite cu drept de deducere 
desfăşurate de persoana străină în România se admite doar un singur 
reprezentant fiscal. 


Poate fi desemnată ca reprezentant fiscal orice persoană impozabilă 
înregistrată ca plătitoare de T.V.A. în România. 

Desemnarea reprezentantului fiscal se face pe bază de cerere depusă de 
persoana străină, la organul fiscal unde reprezentantul propus este 
înregistrat ca plătitor de impozite şi taxe. 

În cazul acceptării cererii, concomitent cu transmiterea deciziei de 
aprobare, se indică şi codul fiscal atribuit reprezentantului fiscal. Codul 


Taxa pe valoarea adăugată 181 


fiscal atribuit în calitate de reprezentant fiscal trebuie să fie diferit de 
codul fiscal atribuit pentru activitatea proprie pentru care a fost autorizat. 

După acceptarea de către organul fiscal competent, reprezentantul fiscal 
este angajat pentru toate operaţiunilor efectuate în România de persoana 
străină pe întreaga durată a mandatului său. 

Obligaţiile reprezentantului fiscal privind aplicarea T.V.A. aferentă 
operaţiunilor efectuate în România de către persoana străină sunt cele 
prevăzute de legislaţia română pentru plătitorii de T.V.A. cu sediul în 
România. 


Capitolul XIX 
Taxele vamale 


§1. Politica vamală, componentă a politicii fiscal-comerciale 


1.1. Conceptul de politică vamală 


Politica vamală reprezintă o componentă importantă a politicii 
comerciale. 

Politica comercială cuprinde ansamblul normelor adoptate de stat ca 
atribut al suveranităţii sale, pentru reglementarea comportamentului 
persoanelor autorizate în raporturile lor comerciale internaţionale. Politica 
comercială determină modul de conexare a economiei naţionale la 
economia mondială prin norme de ordin administrativ, fiscal, vamal şi 
valutar. 

De asemenea, mai putem sublinia faptul că politica comercială a 
oricărui stat face parte integrantă din politica sa economică generală, 
îndeplinind, în condiţiile economiei mondiale contemporane, o funcţie 
majoră în mecanismul interdependenţelor economice internaţionale. 


Politica vamală reprezintă deci o parte importantă a politicii 
comerciale care cuprinde totalitatea reglementărilor şi normelor emise de 
stat prin instituţiile abilitate care vizează intrarea sau ieşirea în şi din ţară 
a mărfurilor care implică: 

— controlul mărfurilor şi mijloacelor de transport, cu ocazia trecerii frontierei vamale; 

— îndeplinirea formalităţilor vamale; 

— impunerea vamală prin plata creanţelor vamale; 

— alte formalităţi specifice, reglementate prin acte normative. Prin politica comer- 
cială pe care o practică, statul urmăreşte să realizeze un anumit grad de permeabili- 
tate a frontierei vamale faţă de mărfurile de origine străină, corespunzător necesită- 
ţilor de protecţie a producţiei indigene. De asemenea, prin politica comercială, statul 
urmăreşte să orienteze şi să stimuleze dezvoltarea producţiei pentru export. 


România practică o politică vamală preferenţială cu caracter tarifar. 
Acest lucru presupune acceptarea de reduceri sau chiar eliminarea taxelor 
vamale la unele importuri din state sau uniuni vamale cu care sunt 


încheiate anumite acorduri. 
De asemenea, negocierile convențiilor comerciale reprezintă modalitatea principală 
de stabilire a concesiilor tarifare şi netarifare pe care statele înţeleg să şi le acorde. 

Tariful vamal reprezintă principalul mijloc de negociere, dar el este caracterizat 
şi de rolul pe care îl are în protecţia economiei naţionale. 


Pe lângă documentele interne există şi o serie de documente externe cu 
implicaţii absolute în politica vamală a României şi anume: 

- Protocolul de Aderare la Acordul General pentru Tarife şi Comerţ; 

- Acordul European de asociere dintre România şi Comunitățile Europene şi statele 
membre ale Comunităţii Europene, pe de altă parte; 

- Acordul intre statele Asociaţiei Europene a Liberului Schimb şi România. 


Tot aici putem vorbi şi de sistemul vamal. 

Acesta poate fi definit ca fiind acea structură complexă care cuprinde pârghiile utilizate 
de stat pentru influențarea activităţii vamale, metodele administrative şi de conducere, 
cadrul instituţional alcătuit din instituţii şi organe cu atribuţii în domeniul vamal, 
cadrul juridic (format din legi, decrete, hotărâri) şi alte reglementări cu caracter nor- 
mativ în domeniul activităţii vamale. 


Obiectivele principale, la nivel de economie naţională, pe care le are 


sistemul vamal sunt: 
- apărarea intereselor economice ale statului; 
- întocmirea de statistici în activitatea de comerţ exterior; 
- înfăptuirea politicii fiscale a statului; 
- încurajarea activităţilor de export prin diferite forme şi mijloace. 


Spaţiul în care acţionează sistemul vamal poartă denumirea de teritoriu 
vamal. 

Teritoriul vamal este teritoriul în interiorul căruia este în vigoare un anumit regim 
vamal, o anumită legislaţie vamală. 

De regulă, teritoriul vamal corespunde teritoriului naţional al statului. Dar, în perioada 
postbelică, statele au convenit instituirea unor regimuri teritoriale vamale speciale prin 
extinderea sau restrângerea teritoriilor vamale. 

Extinderea teritoriului vamal se realizează atunci când două sau mai multe state 
convin să formeze o uniune vamală. 


Uniunea vamală este definită în art. XXIV al GATT, ca fiind 
înlocuirea printr-un singur teritoriu vamal a mai multor teritorii vamale. 
Uniunea vamală este caracterizată de faptul că ţările participante 
desfiinţează baremele tarifare între ele, iar în relaţiile cu terţii aplică o 
politică comercială comună, bazată pe un tarif vamal unic. 


O altă formă de extindere a teritoriului vamal este reprezentată de 


zonele de liber schimb. 

Asemenea zone grupează două sau mai multe teritorii vamale între care s-au eliminat 
taxele vamale şi reglementările comerciale restrictive. Ţările componente ale zonelor de 
liber schimb îşi păstrează independenţa în materie de politică comercială. Deci, 
extinderea teritoriului vamal se manifestă numai în ceea ce priveşte schimburile 
comerciale reciproce. 

911. Restrângerea teritoriului vamal se realizează prin exceptarea de la 
regimul vamal în vigoare a unei porțiuni dintr-un stat. În acest caz, 
graniţele vamale nu mai coincid cu cele ale statului. Aceste zone poartă 
denumirea de zone libere. 


1.2. Impunerea — instrument principal în aplicarea politicii vamale 


Prin impunere, în general, se înţelege un complex de măsuri şi 
operaţii efectuate în baza legii, care au drept scop stabilirea unei cote de 
impozit. 

În componenţa sa există două laturi: una de natură politică şi alta de 
ordin tehnic. 

În activitatea de comerţ exterior, impunerea presupune, din punct de 
vedere al politicii practicate de un stat la un anumit moment, aplicarea 
unor principii de politică economică de încurajare a dezvoltării unei ramuri 
sau subramuri economice şi/sau extinderea relaţiilor economice cu 
străinătatea. 


Ca instrument de bază cu care operează politica vamală, impunerea 


îndeplineşte trei funcţii deosebit de importante: 
1. funcţia fiscală — importantă sursă de venituri pentru bugetul statului; 
2. funcţia protecţionistă — ocroteşte economia naţională împotriva concurenţei străine; 
3. funcţia de negociere — prin care se negociază concesiile vamale — sau 
multilaterale în sensul stimulării schimburilor comerciale. 


Obiectul impunerii îl constituie mărfurile care îmbracă una din 
formele activităţii de comerţ exterior (importul, exportul sau tranzitul 
vamal), subiectul impozitului fiind persoana fizică sau juridică obligată 
prin lege la plata acestuia. 

Stabilirea obiectului impunerii se realizează pe baza declaraţiei vamale 
în detaliu, care este actul juridic prin care sunt furnizate informaţiile 
necesare realizării obligaţiilor fiscale. 

Termenul de plată îl reprezintă momentul validării declaraţiei vamale 
care coincide cu liberul de vamă. 


Cu ocazia liberalizării activităţii de comerţ exterior, după anul 1990, 
politica de impunere vamală cunoaşte în România a nouă dimensiune, 
având în vedere extinderea taxelor şi drepturilor către bugetul de stat, pe 
care organele vamale le stabilesc şi încasează cu ocazia desfăşurării 
activităţilor de comerţ exterior. Administraţia vamală gestionează peste 
zece tipuri de venituri, dintre acestea cele mai importante fiind: taxele 
vamale, taxa pe valoarea adăugată, accizele, amenzile. 


1.3. Măsuri de politică vamală 

În cadrul importului ne întâlnim cu o serie de măsuri de politică 
vamală deosebit de semnificative şi revelatoare. Acestea sunt 
următoarele: 

I.  Instituirea prin Convenții interguvernamentale a clauzei naţiunii 
celei mai favorizate şi a regimului juridic naţional. 

Aplicarea acestor două principii de politică comercială stimulează 
importul, pe calea reducerii sau eliminării unor taxe vamale, 
corespunzător cu tratamentul aplicat naţiunii celei mai favorizate. 

Pe plan intern, mărfurilor străine li se aplică acelaşi regim de impunere 
şi taxe care se aplică mărfurilor indigene, lucru care, de asemenea, 
stimulează exportul. 


II. Instituirea sistemului drawback, corespunzător căruia 
importatorilor de materii prime şi materiale li se restituie taxele vamale. 
Când dovedesc că produsele importate au fost încorporate într-un 
produs finit destinat exportului sau sunt destinate reexportului. 


III. Practicarea sistemului „admisiune temporară” — care constă în 
scutirea de plata taxelor vamale a produselor intrate temporar pe 
teritoriul național: mostre, exponate, produse importate pentru încercări 
şi demonstrații etc. 


IV. Importul în zone libere sau porturi libere. Produsele în cauză sunt 
scutite de taxe vamale câtă vreme rămân în zonele respective pentru 
conservare sau prelucrare. 


Principiul libertăţii comerţului 


Când spunem 1990 spunem „schimbare pentru România” pe toate 
planurile. Astfel că în domeniul comerţului şi, implicit, în cel vamal 
asistăm la o serie de modificări radicale. 

Constituţia din 1991 a consacrat principiul libertăţii comerţului [asigurarea lui fiind 
considerată o obligaţie a statului — art. 134 alin. (2)] 

Conform acestui principiu, comerțul nu mai constituie monopol de stat. 


Principiul libertăţii comerțului a determinat recunoaşterea 
capacităţii persoanelor fizice şi juridice române de a fi subiecte ale 
dreptului comerţului internaţional. 

Operațiunile de export şi import se pot efectua numai de agenţii economici care au 
prevăzut în obiectul lor de activitate efectuarea unor astfel de operaţiuni. 

Principiul libertăţii comerţului este un principiu general, din el decurgând principiul 
liberalizării importurilor şi exporturilor. 

Începând de la 1 mai 1992, exportul şi importul mărfurilor din şi în teritoriul vamal al 
României sunt liberalizate, nefiind supuse licenţelor de export sau import. 

Există o serie de cazuri în care licenţele se cer, acestea fiind cazuri de excepţie, expres 
prevăzute de lege. 

Actualmente, cu toate că se tinde către limitarea amestecului statului în activitatea 
agenţilor economici, totuşi, s-a menţinut posibilitatea folosirii de către aceştia a unor 
pârghii de control asupra operaţiunilor de import-export. 


Guvernul României poate institui o serie de restricţii cantitative 
(contingente), controlul sau interdicţia la import sau export. Contingentele 
se aprobă prin Hotărâre de Guvern. 


$2. Conceptul de taxă vamală 


Pentru a se realiza o analiză în detaliu şi completă a regimului vamal 
românesc trebuie pornit de la elementul care stă la baza acestuia şi anume 
taxele vamale. De asemenea, acestea sunt şi instrumentele cu ajutorul 
cărora este conturat regimul vamal. 

Taxele vamale sunt definite ca fiind acele prelevări băneşti, percepute 
de către stat în momentul în care lucrurile trec graniţele ţării, respectiv în 
vederea importului, exportului sau tranzitului. 

Depăşind politica fiscală, ele s-au dovedit a fi instrumente eficiente şi 
în alte domenii. 

În condiţiile economiei noastre, taxele vamale constituie un mijloc de 
stimulare a exportului, de lărgire a cooperării economice cu alte state. 

Prin taxele vamale se asigură folosirea avantajelor participării 
României la diviziunea internaţională a muncii, intensificarea pe baze 
reciproc avantajoase a schimburilor economice şi tehnico-ştiinţifice cu alte 
țări. 

Taxele vamale au un rol activ în asigurarea cu materii prime şi alte 
produse deficitare. Astfel, pentru produsele exportate nu se datorează taxe 
vamale, iar sistemul vamal este astfel conceput încât să stimuleze 
importurile, cu precădere spre materii prime şi materiale necesare 
economiei naţionale. 


Ținând seama de poziţia sa geografică şi de interesele pentru 
dezvoltarea exportului, România utilizează numai taxele vamale de 
import. 

Aceste taxe sunt stabilite şi percepute în conformitate cu Tariful vamal 
de import. 

Taxele vamale sunt prevăzute în Tariful vamal de import al României şi 
sunt exprimate în procente, diferenţiate pe mărfuri sau grupe de mărfuri. 

Mărfurile sunt grupate pe secţiuni şi capitole, potrivit Nomenclatorului 
Sistemului Armonizat — care se foloseşte în relaţii reciproce dintre statele 
membre ale Acordului General pentru Tarife şi Comerţ (GATT). Cele mai 
frecvente sunt cuprinse între 10 — 30%. 

Se aplică taxa vamală în vigoare, adică taxa vamală care se aplică 
efectiv, în momentul vămuirii mărfii din coloană. 


De asemenea, trăsătura esenţială a acesteia este aceea că ele fac parte 
din sistemul veniturilor bugetare. 

Sistemul veniturilor bugetare reprezintă totalitatea resurselor băneşti 
instituite prin lege, care contribuie la constituirea fondurilor băneşti ale 
statului. De asemenea, el presupune o varietate de forme şi metode pentru 
atragerea la bugetul statului a mijloacelor băneşti, necesare finanțării şi 
îndeplinirii funcţiilor sale. 

Din punct de vedere juridic, veniturile bugetare reprezintă obligaţii 
băneşti stabilite în mod unilateral prin acte normative, în sarcina 
persoanelor fizice şi juridice ce realizează venituri sau bunuri impozabile 
taxabile. 


De asemenea, putem spune că nivelul taxelor vamale, precum şi 
durata în timp a perceperii acestora sunt probleme de o deosebită 
importanţă în teoria şi practica politicii comerciale. 

Nivelul taxei vamale depinde de nevoia de protecţie, taxa fiind cu atât 
mai ridicată, cu cât condiţiile de producţie pe piaţa internă sunt mai 
defavorabile, faţă de cele ale exportatorilor străini. 

La stabilirea nivelului taxei vamale se are în vedere, ca elemente de 
bază, diferenţele dintre preţurile externe şi cele interne. 

În concluzie, putem spune că taxele vamale exprimă, prin structura şi 
nivelul lor, interesele specifice de politică comercială ale fiecărei ţări. 


$3. Natura juridică, funcţiile, efectele taxelor vamale 


Referitor la natura juridică a taxei vamale putem spune că a fost 
precizată cu ajutorul trăsăturilor generale pe care le prezintă această formă 
a veniturilor. Ele permit încadrarea lor în categoria impozitelor. 

Articolul 66 alin. (2) C. vam. prevede că „taxa vamală este exprimată în 
procente şi se aplică la valoarea în vamă a mărfurilor exprimate în lei”. 

Taxele vamale formează o a doua categorie de venituri bugetare şi 
reprezintă, mai pe scurt, plata efectuată de persoanele fizice şi juridice 
pentru serviciile prestate acestora de instituţiile publice. 

Trăsăturile taxelor vamale reies din definiția de mai sus: 

- taxele reprezintă plată neechivalentă pentru servicii sau lucrări 
efectuate de diverse organe sau instituţii publice; 

- taxele au rolul de a acoperi cheltuielile necesare serviciilor solicitate; 
aceste servicii sau lucrări sunt efectuate în mod direct şi imediat 
persoanelor solicitante de către organele sau instituțiile de stat 
specializate; 

- subiectul plăţilor este precis determinat din momentul când acesta 
solicită efectuarea activităţii de către organul sau instituţia de stat. 

Taxele vamale fiind reglementare în virtutea necesităţii fondului bănesc 
al statului sunt, din punct de vedere juridic, obligaţii financiar bugetare. 

Caracterul obligatoriu al taxelor vamale este prevăzut în formulare 
expresă. 


Obligaţia de a plăti taxele vamale este o obligaţie juridică pentru că 
este prevăzută de normele juridice în vigoare şi, potrivit acestora, 
neîndeplinirea obligaţiei respective atrage răspunderea juridică şi silită de 
a plăti taxele neachitate integral sau la termen legal. 

Această obligaţie apare în cadrul raporturilor juridico-financiare de 
venituri bugetare. 

Forma de concretizare a acestei obligaţii este forma băncască şi se 
individualizează printr-un titlu de creanţă financiar bugetară. Acesta este 
actul juridic individual prin care se constată şi se stabileşte obligaţia faţă 
de bugetul statului a persoanelor fizice sau juridice. 

Noţiunea taxelor vamale este strict legată cu principiul constituţional 
cuprins în art. 139, care prevede că toate taxele, veniturile bugetare se 
stabilesc numai prin lege. Acest principiu este reluat prin Legea finanţelor 
publice nr. 500/2002 care precizează că Parlamentul aprobă prin lege 
impozitele, taxele şi alte venituri ale statului. 


Funcţiile îndeplinite de taxele vamale sunt de: 

A. instrument fiscal; 

B. instrument de politică comercială. 

A. Funcţia taxei vamale ca instrument fiscal. Taxa vamală apare 
iniţial sub forma unui instrument simplu de politică fiscală în scopul 
formării veniturilor statului. 

Astăzi, acest caracter este mult atenuat, dar taxa vamală a rămas un 
important instrument fiscal. 

Din punct de vedere al politicii fiscale, taxa vamală este acordată în 
special în calitatea sa de impozit perceput asupra tranzacţiilor cu produse 
care trec frontiera (export, import sau tranzit), calitate în care, perceperea 

acestuia este avantajoasă pentru un stat, întrucât, ca impozit fiscal, taxa 
vamală majorează veniturile bugetare. 

B. Funcţia taxei vamale ca instrument de politică comercială. 
Noţiunea de politică comercială include ansamblul măsurilor cu caracter 


administrativ, politic, juridic, fiscal, valutar şi de altă natură, prin intermediul cărora 
statele promovează relaţiile comerciale internaţionale, interesele naționale fundamentale, 
de perspectivă sau de scurtă durată. 


În cadrul negocierilor comerciale, statele îşi acordă concesii ce 
constau în reducerea reciprocă a nivelului taxelor vamale la importul 
anumitor produse care intră în negocieri. 

Stabilirea taxelor vamale este necesară în lumea contemporană pentru 
ca ţările să aibă posibilități de negocieri comerciale reciproce. 

Caracterul de protecţie al tarifului vamal este relevat de importanţa care 
se acordă unuia din cele două scopuri: fie pentru protecţie (prin reducerea 
importurilor), fie obținerea unor venituri pentru bugetul statului 
importator. 


Taxele vamale percepute asupra importului produselor produc efecte 
complexe care se înscriu în sfera financiară, economică şi comercială. 

În principal, efectele taxelor vamale sunt următoarele: 

a. efect asupra venitului bugetar de formare a veniturilor statului; 

b. efect asupra consumului intern; 

c. efect de redistribuire a veniturilor dintre diferite categorii de 
participanţi la activitatea economică; 

d. efect asupra raportului de schimb al țării; 

e. efect de protejare a economiei naţionale sau producției interne; 

f. efecte de competitivitate; 

g. efecte asupra veniturilor diferitelor categorii sociale; 

h. efecte asupra balanței de plăţi; 

i. efecte asupra costurilor. 


$4. Clasificarea taxelor vamale 


Taxele vamale cunosc mai multe clasificări în funcţie de criteriul 
folosit. 

După scopul urmărit de către stat: 

- taxe vamale fiscale; 

- taxe vamale protecționiste. 

După obiectul impunerii: 

- taxe vamale de import; 

- taxe vamale de export; 

- taxe vamale de tranzit. 
După modul de fixare: 

- taxe vamale autonome; 

- taxe vamale convenţionale; 
- taxe vamale preferenţiale; 
- taxe vamale de retorsiune. 
După modul de percepere: 
- taxe vamale ad valorem; 

- taxe vamale specifice; 

- taxe vamale mixte. 


Taxele vamale fiscale — au ca singur obiectiv procurarea de venituri 
statului. Acest tip de taxe a fost folosit de state până la începuturile 
dezvoltării industriale. 

Taxele vamale protecţioniste (prohibitive) au ca principal scop crearea unei bariere 
pentru mărfurile străine, barieră prin intermediul căreia se urmăreşte eliminarea concu- 
renţei străine pe piaţa ţării respective în înfăptuirea expansiunii pe pieţele externe. 


Taxele vamale de import de plătesc de importatori, pentru toate 
produsele care fac obiectul importurilor şi sunt incluse în preţurile de 
desfacere pe piaţa "internă. 

Tot din această categorie de taxe fac parte şi suprataxele vamale. Acestea pot fi 
introduse în cazuri justificate, de exemplu, situaţiile de dezechilibru din balanţa de plăţi. 

Taxele vamale de export se percep asupra mărfurilor indigene la exportul acestora. 
Aceste taxe sunt stabilite în cazuri speciale, când se urmăreşte restrângerea raporturilor. 

Taxele vamale de tranzit se percep asupra mărfurilor străine aflate în trecere pe teri- 
toriul vamal al statului. Acest tip de taxe nu sunt folosite pentru că statele obţin avantaje 
mai mari din încasările pentru transportul mărfurilor în tranzit decât ce obţine din aceste 
taxe. 


Taxele vamale autonome sau generale sunt stabilite de stat în mod 
independent. Aceste taxe se percep asupra mărfurilor care provin din ţările 
cu care statul importator nu are încheiate convenţii şi nu se aplică clauza 
naţiunii celei mai favorizate. 

Taxele vamale convenţionale sau contractuale, al căror nivel vamal a fost convenit 
de stat prin înţelegere cu alte state prin acordurile comerciale încheiate. Pe întreaga 
valabilitate a acordului comercial, statul stabileşte, pentru anumite mărfuri, taxe vamale 
mai reduse în comparaţie cu cele autonome. 

Taxele vamale preferenţiale pot fi aplicate de un stat în cazurile importurilor din 
state ce se bucură de un regim comercial preferenţial mai favorabil decât cel aplicat 
ţărilor care beneficiază de clauza naţiunii celei mai favorizate. Acest tip de taxe pot fi 
unilaterale sau reciproce. 

Taxele vamale de retorsiune sau de răspuns sunt aplicate ca ripostă la utilizarea de 
către statele partenere de politici discriminatorii faţă de produsele exportate pe pieţele 
respective. Acest tip de taxe sunt taxele antidumping şi taxele compensatorii. 

Taxele antidumping au rolul de a anihila dumpingul practicat de unele ţări. 

Taxele compensatorii se percep asupra produselor provenind din ţările care subven- 
ţionează anumite produse. 


Taxele vamale ad valorem se prelevă unui procent determinat asupra 
valorii mărfii importate. Avantajul acestor taxe este dat de faptul că acestea 
nu necesită un tarif vamal detaliat. Totuşi acestui sistem i se aduce o 
modificare ce vizează modul de stabilire a valorii mărfii importate, deoarece 


aceasta se face pe baza facturii prezentate de importator. 

Taxele vamale specifice — în acest caz este presupusă existenţa unui tarif vamal care 
să cuprindă o descriere detaliată a mărfurilor. În această situaţie, măsura valorii este 
înlocuită cu unități de măsură fizică. 

Taxele vamale mixte se percep în special ca adaos la celelalte două categorii. 


$5. Exceptări şi reduceri de plata taxelor vamale 


Unele mărfuri sau categorii de mărfuri, în funcţie de prevederile unor acorduri sau 
convenţii pe care România le-a încheiat cu alte ţări sau grupuri de ţări, pot beneficia de 
tratamente tarifare favorabile faţă de nivelul taxelor vamale de bază prevăzute în 
Tariful vamal de import al României. 

În aceste situaţii, pentru importurile de astfel de mărfuri care provin din ţările respec- 
tive, nu se aplică taxele vamale de bază ci taxele vamale reduse sau exceptări de la plata 
taxelor vamale, ca urmare a aplicării acordurilor sau convențiilor încheiate. 

Reducerile sau exceptările de la taxele vamale care se aplică ca urmare a acordurilor 
sau convențiilor internaţionale pot fi aplicate, în cursul unei anumite perioade, precum şi 
pentru anumite cantități sau contingente importate determinate în acordurile sau conven- 
tiile respective. 

În situaţiile în care se importă mărfuri în cantităţi peste limitele stabilite, pentru dife- 
renţa dintre cantitatea prevăzută în acord şi cea efectiv importată, se aplică taxa vamală 
de bază. 


Acordurile care influenţează taxele vamale de import sunt încheiate 
cu: 

- Uniunea Europeană ratificat prin Legea nr. 20/1993; 

- ţările A.E.L.S. ratificat prin Legea nr. 19/1993; 

- Republica Moldova ratificat prin Legea nr. 94/1994; 

- ţările CEFTA ratificat prin Legea nr. 90/1997; 

- Acordul global de preferinţe comerciale între ţările în curs de dezvoltare ratificat 
prin Decretul nr. 383/1983; 

- Protocolul celor 16 ratificat prin Decretul nr.255/1978. 


Legea stabileşte o serie de cazuri în care, „din motive şi împrejurări 
speciale, se acordă scutiri de drepturi la importuri”. 
Astfel de scutiri sunt acordate, de exemplu, prin: 

- Ordonanţa nr. 26/1993 privind tariful vamal de import al României; 

- Legea nr. 101/1998 privind statutul BNR; 

- Legea nr. 23/1996 privind ratificarea Acordului dintre statele părţi ale Tratatului 
Atlanticului de Nord şi celelalte state participante ale Parteneriatului pentru Pace cu 
privire la statutul forţelor lor şi a Protocolului adiţional încheiat la Bruxelles, în 1995; 

- Ordonanţa nr. 26/1993, care a suferit o serie de modificări, în primul rând prin noul 
Cod vamal au fost abrogate art. 2, 3, 4, 8-36, iar articolele 5 şi 7 au fost modificate prin 
Ordonanţa de urgenţă nr. 30/1990 şi Legea nr. 129/1999. 


Astfel este scutit de taxe vamale importul următoarelor categorii de 
bunuri: 

a. ajutoare şi donaţii cu caracter social, umanitar, cultural, sportiv, didactic, primite de 
organizaţii, fundaţii sau asociaţii non profit cu caracter umanitar sau cultural, ministere şi 
alte organe ale administraţiei publice centrale şi locale, sindicate şi partide politice, 
organizaţii de cult, federaţii, asociaţii sau cluburi sportive, unităţi şi instituţii şcolare de 
stat şi particulare, cabinete medicale şi unități sanitare, fără a fi destinate sau folosite 
pentru activităţi ce pot constitui ameninţări la siguranţa naţională. (Ordonanţa Guvernului 
nr. 26/1993, modificată prin Legea nr. 129/1999). 

Totuşi, fac excepţie de la cele prezentate mai sus următoarele categorii de bunuri: 

a. alcool şi produse alcoolice, tutun şi produse din tutun, cafea; 

b. mostrele fără valoare comercială, materialele publicitare de reclamă şi documentare; 

c. bunurile străine care devin, potrivit legii, proprietatea statului; 

d. alte bunuri ce sunt prevăzute în alte legi speciale; 

e. bunurile din import provenite sau finanţate direct din ajutoare, împrumuturi neram- 
bursabile, precum şi din programe de cooperare ştiinţifică şi tehnică, culturală, sportivă şi 
didactică, acordate României de guverne străine, de organisme internaţionale şi de orga- 
nizaţii non profit şi de caritate, destinate unor activităţi non profit. (art. 5 din Ordonanţa 
Guvernului 26/1993). 


Pentru a beneficia de aceste scutiri de taxe vamale, bunurile enumerate 


trebuie să îndeplinească o serie de condiţii: 

- să fie trimise de expeditor către destinatar fără nici o obligaţie de plată; 

- să nu facă obiectul unei comercializări ulterioare; 

- să nu fie utilizate pentru prestații de către terţi, aducătoare de venituri; 

- să fie cuprinse în patrimoniul persoanei juridice şi înregistrate în evidenţa contabilă 
proprie. 

Scutirea de taxe vamale îl obligă pe importator să folosească bunurile numai în 
scopurile pentru care au fost importate. 

Destinația bunurilor poate şi schimbată, dar importatorul se obligă să îndeplinească 
formalitățile vamale de import şi să achite taxele vamale. Valoarea în vamă a bunurilor se 
stabileşte la cursul valabil în ziua constatării schimbării destinaţiei lor. 

Taxele astfel datorate se stabilesc şi se urmăresc pe o perioadă de 5 ani de la data 
intrării în ţară a bunurilor. 


Mai există şi alte categorii de bunuri scutite de taxe vamale la import: 

a. bunurile de origine română; 

b. bunurile reparate în străinătate sau bunurile care le înlocuiesc pe cele 
necorespunzătoare calitativ, returnate partenerilor externi în perioada de garanţie; 

c. bunurile care se înapoiază în ţară ca urmare a unor expedieri eronate; 

d. echipamentele pentru protecţia mediului, stabilite de Guvern, la propunerea 
Ministerului Apelor, Pădurilor şi Protecţiei Mediului Ministerului Industriei şi 
Comerţului şi Ministerului Finanţelor. (art. 7 din Ordonanţa Guvernului nr. 26/1993). 

Pentru alte categorii de bunuri sunt stabilite scutiri sau exceptări de la plata taxelor 
vamale prin dispoziţiile Regulamentului vamal. 


Articolul 137 din Regulamentul vamal prevede că „pot fi introduse 
sau scoase din ţară, fără plata taxelor vamale, în condiţiile stabilite prin 
convențiile internaţionale la care România este parte şi pe bază de 
reciprocitate: 

a. bunurile destinate uzului oficial al misiunilor diplomatice şi oficiilor consulare; 

b. bunurile destinate folosinţei personale a membrilor cu statut diplomatic al 
misiunilor diplomatice şi oficiilor consulare, precum şi a membrilor familiilor lor; 

c. bunurile destinate folosinţei personale a membrilor personalului administrativ 
tehnic şi de serviciu al misiunilor diplomatice şi oficiilor consulare, precum şi a mem- 
brilor familiilor lor cu ocazia instalării. 

Introducerea temporară în ţară, cu scutire de la plata taxelor vamale, de autovehicule, 
pentru uzul oficial al misiunilor diplomatice şi oficiilor consulare, precum şi pentru folo- 
sinţa membrilor personalului acestora şi a familiilor lor, este permisă în limitele avizate 
de Ministerul Afacerilor Externe, pe bază de reciprocitate sau în condiţiile stabilite prin 
înţelegeri internaţionale. 

„Pentru bunurile introduse sau scoase din ţară fără plata taxelor vamale se depune la 
Biroul vamal o declaraţie în formă simplificată — potrivit modelului stabilit de Direcţia 
Generală a Vămilor”. 


Alături de aceste reglementări există o prevedere cu caracter de 
principiu care statuează că Guvernul, la propunerea Ministerului 
Comerţului, poate aproba pentru unele mărfuri ori contingente de mărfuri, 
taxe reduse sau exceptări de taxe, cu caracter temporar. În astfel de 
condiţii pot fi instituite suprataxe vamale cu caracter temporar, în cazul în 
care anumite importuri, prin cantitate sau condiţii de realizare, produc sau 
ameninţă cu producerea unui prejudiciu grav producătorilor interni. Aceste 
măsuri pot fi luate numai cu respectarea obligaţiilor ce revin României 
conform tratatelor internaţionale la care este parte. 

Scutirile de taxe vamale au caracter special, aplicându-se anumitor categorii de bunuri 
expres prevăzute în reglementările referitoare la taxele vamale şi impunând existenţa 
unor condiţii în absenţa cărora s-ar recurge la impunerea vamală obişnuită. 

Scutirile de taxe vamale au caracter special, aplicându-se anumitor categorii de bunuri 
expres prevăzute în reglementările referitoare la taxele vamale şi impunând existenţa 
unor condiţii în absenţa cărora s-ar recurge la impunerea vamală obişnuită. 

Scutirile sunt permanente sau temporare (cele prevăzute prin acte normative pentru 
perioade de timp limitate). 


Spre deosebire de scutirile de la plata taxelor vamale, „exceptările au 
un caracter general”, ele aplicându-se tuturor mărfurilor şi mijloacelor de 
transport din toate ţările cu care România are relaţii economice. Fac 

excepţie, potrivit art. 4 din Legea 
nr. 84/1992, privind regimul zonelor libere, mărfurile şi alte bunuri al 
căror importator este prohibit potrivit legii sau convențiilor internaţionale. 
Deci, sunt exceptate de la impunerile vamale importul franco şi zonele 
libere. 


$6. Tariful vamal de import al României 


6.1. Taritul vamal — principal instrument de politică comercială 


Practica comerțului internaţional a consacrat tariful vamal ca principal instrument 
pentru reglementarea schimburilor comerciale externe, potrivit intereselor economice 
naţionale ale statelor. Această practică a fost legiferată în art. XI al Acordului General 
asupra Tarifelor Vamale şi Comerţului (GATT) prin care se stabileşte că părţile con- 
tractante la acest acord nu vor institui şi nu vor susţine alte restricţii la import în afara 
taxelor vamale. 

Totalitatea taxelor vamale într-un stat sunt cuprinse în tariful vamal. 

Astfel spus, taxele vamale de import se determină pe baza tarifului vamal de import al 
României, care se aprobă prin lege. 

Deci putem spune că tariful vamal de import este principalul instrument de politică 
comercială. 


Actualul Tarif vamal de import al României este aprobat prin 
Ordonanţa Guvernului nr. 26/1993!, aprobată prin Legea nr. 102/ 19947. 


La elaborarea Tarifului vamal de import se are în vedere că taxele vamale să fie mai 
mici sau cel mult egale cu nivelul specificat în anexele Acordului de la Marrakech 
privind constituirea Organizaţiei Mondiale de Comerţ, a Acordului internaţional privind 
carnea de bovină şi a Acordului internaţional privind produsele lactate. Acestea au fost 
încheiate la Marrakech, la 15 aprilie 1994, aprobat prin Legea nr. 133/1994F. 

Deci, tariful vamal este actul normativ prin care statul reglementează taxele vamale de 
import. Înțelegerea şi aplicarea corectă a tarifului vamal necesită clasificarea mărfurilor, 
taxelor vamale precum şi definirea valorii în vamă, originii mărfurilor şi teritoriului vamal. 

Tariful vamal este un catalog care cuprinde nomenclatorul produselor supuse 
impunerii vamale şi taxa vamală percepută asupra fiecărui produs sau grupe de produse. 

Taxa vamală este exprimată în procente şi se aplică la valoarea în vamă a mărfurilor 
exprimate în lei. 


Nomenclatura combinată de denumire şi codificare a mărfurilor, 
utilizată pentru elaborarea Tarifului vamal de import al României, este 
detalierea codurilor de 6 cifre ale Nomenclaturii Sistemului Armonizat în 
coduri formate de 8 cifre. 


| M. Of. nr. 213 din 31 august 1993. 
? M. Of nr. 321 din 8 noiembrie 1994. 
3M. Of. nr. 360 din 27 decembrie 1994. 

Adoptarea Nomenclaturii Combinate, ca variantă a Nomenclaturii Sistemului Armo- 
nizat la elaborarea tarifului vamal de import al României constituie o aliniere la legislaţia 
comunitară. Aceasta îşi găseşte temeiul în prevederile art. 8 alin. (2) din Acordul 
European, instituind o asociere între România, pe de o parte, Comunitățile Europene şi 
statele membre ale acestora, pe de altă parte, ratificat prin Legea nr. 20/1993]. 

Nomenclatura Sistemului Armonizat alcătuieşte baza de codificare a mărfurilor la 
nivel de 6 cifre. Acesta alcătuieşte obiectul Convenţiei Internaţionale privind Sistemul 
Armonizat de denumire şi codificare a mărfurilor încheiată la Bruxelles, la 14 iunie 1993. 
La aceasta, țara noastră a aderat prin Legea nr. 91/1996?. 

Taxele vamale sunt exprimate în procente şi sunt fixate pentru fiecare fel de marfă 
menţionat în Nomenclatura Combinată. 


Pentru determinarea sumei de plată, taxele vamale se aplică la 
valoarea în vamă declarată pentru fiecare fel de marfă. 


Taxele vamale aplicabile sunt cele prevăzute în Tariful vamal de import al României, 
în vigoare la data înregistrării declaraţiei vamale de import la Biroul vamal. 


Declaraţia vamală de import constituie actul juridic întocmit de 
operatorul economic care, prin înregistrarea la biroul vamal, este acceptat 
de autoritatea vamală şi declanşează operaţiunea de vămuire. 

Tot aici trebuie amintit şi principiul taxării vamale cele mai favorabile, care acţio- 
nează în situaţia în care ulterior înregistrării intervin taxele vamale preferenţiale. Acest 
principiu se aplică pe toată perioada operaţiunii de vămuire şi se încheie prin aplicarea 
liberului de vamă. 


Articolul 3 lit. v) C. vam. defineşte operaţiunea de vămuire ca fiind 
ansamblul de operaţiuni efectuate de autoritatea vamală de la prezentarea 
mărfurilor, a mijloacelor de transport şi a oricăror altor bunuri până la 
acordarea liberului de vamă. 


Pentru a beneficia de taxă vamală preferenţială este necesar ca 
operatorul economic sau reprezentantul acestuia să solicite autorităţii 


vamale acordarea acestei taxe. 

Unele mărfuri sau categorii de mărfuri, în funcţie de prevederile unor acorduri sau 
convenţii pe care România le-a încheiat cu alte ţări sau grupuri de ţări, pot beneficia de 
tratamente tarifare favorabile faţă de nivelul taxelor vamale de bază prevăzute în 
Tariful vamal de import al României. 

Tratamentul tarifar favorabil este definit ca fiind o reducere sau exceptare de drepturi 
vamale care poate fi aplicată şi în cadrul unui contingent tarifar. 

Astfel că, pentru importurile de mărfuri care provin din ţările respective se aplică taxe 
vamale reduse sau exceptări de la plata taxelor vamale, ca urmare aplicării acordurilor 
sau convențiilor încheiate. 


M.Of. nr. 73 din 6 aprilie 1993. 
? M. Of. nr. 234 din 27 septembrie 1996. 

Pe lângă cele prezentate mai înainte trebuie analizate: valoarea în vamă, 


teritoriul vamal şi taxele vamale. 

De asemenea, mai trebuie amintit şi faptul că, potrivit prevederilor din acordurile 
internaţionale care stabilesc un regim tarifar preferenţial, facilităţile acordate de aceste 
acorduri se aplică numai dacă importatorul depune, la autoritatea vamală, un document 
prin care face dovada originii mărfurilor importate. 

În cazul în care acest document nu a putut fi depus la biroul vamal care a acordat 
liberul de vamă la import, facilităţile prevăzute de acorduri nu se acordă. 

Dar tratamentul tarifar preferenţial poate fi acordat şi ulterior operaţiunii de vămuire a 
mărfurilor la import, la cererea justificată a importatorului depusă în termenul de valabi- 
litate al certificatului de origine. 

Această secțiune o voi încheia cu următoarele precizări importante. 


Articolul 3 pct. k) defineşte tariful vamal ca fiind acel tabel care 
cuprinde nomenclatura combinată a mărfurilor, taxele vamale exprimate în 
procente, precum şi cele rezultate din aplicarea măsurilor tarifare 


preferenţiale prevăzute în reglementările legale. 
Tariful vamal de import: 
- este mijlocul principal de protecţie şi influențare a importului de produse sau de mărfuri; 
- se aplică la mărfurile ce fac obiectul importurilor; 
- este principalul instrument de politică comercială. 


6.2. Clasificarea tarifului vamal de import 


Tarifele vamale pot fi clasificate folosind criteriul modului de stabilire 
al taxelor vamale: 

- tariful vamal general; 

- tariful vamal diferenţial; 

- tariful vamal convenţional. 

Tariful vamal general cuprinde totalitatea taxelor vamale care se 
aplică mărfurilor importate sau exportate, indiferent de statul din care 
provin, în cazul în care nu există încheiate convenţii sau acorduri în acest 
domeniu. 

Tariful vamal diferenţial se stabileşte în special pentru vânzările de 
mărfuri sau produse în relaţiile cu anumite state, în scopul protecţiei 
deosebite ce trebuie acordată unor interese economice. 

Tariful vamal convenţional cuprinde taxele vamale stabilite prin 
convenţii de tarif vamal sau prin clauze ale acordurilor comerciale. 


În aceste clauze se inserează, de obicei, şi clauza naţiunii celei mai 
favorizate. 

În acest cadru trebuie prezentate câteva aspecte legate de principiul clauzei naţiunii 
celei mai favorizate. 

În forma sa devenită clasică, clauza naţiunii celei mai favorizate se prezintă astfel: 
„Orice avantaje, privilegii şi imunităţi acordate de către o parte contractantă pentru un 
produs originar din/sau având ca destinaţie teritoriul tuturor celorlalte părţi contractante, 
vor fi extinse imediat şi necondiţionat asupra oricărui produs similar originar din/sau 
având ca destinaţie teritoriul tuturor celorlalte părți contractante. Această destinaţie 
priveşte taxele vamale şi impunerile de orice natură percepute la import sau export sau cu 
ocazia importului sau exportului, precum şi pe acelea care afectează transferurile interna- 
tionale de fonduri efectuate cu prilejul plăţii importurilor sau exporturilor, modul de 
percepere a acestor taxe şi impuneri, ansamblul reglementărilor şi al formalităţilor 
aferente la importuri sau exporturi”. 

Din diferite cauze şi interese, în practica internațională, există numeroase excepţii de 
la principiul clauzei naţiunii celei mai favorizate, cele mai multe fiind determinate de 
existenţa grupărilor regionale. 

Pe scurt, putem spune că aceasta înseamnă că dacă unul dintre cele două state va 
acorda ulterior, unui terţ, condiţii de tarif vamal mai avantajoase, aceste condiţii se vor 
aplica de drept şi schimburilor de mărfuri ce vor interveni după această dată între statele 
părţi la convenţia iniţială. 


În relaţiile comerciale internaţionale recente, statele acordă importanță 
tarifelor vamale preferenţiale. Aceste taxe se stabilesc prin negocieri 
multilaterale şi în cadrul Uniunilor vamale. Folosirea acestor tarife, pe 
lângă faptul că realizează eliminarea obstacolelor din comerţul 
internaţional, prezintă şi alte avantaje. În acest sens sunt mai importante 
următoarele: contribuie la reducerea cuantumului taxelor vamale şi multe 


categorii de mărfuri sunt exceptate de la plata taxelor vamale. 
Prin aceste două măsuri se obţine o scădere a preţurilor mărfurilor şi produselor. 


$7. Sistemul instituţional al autorităţii vamale 


7.1. Structura organizatorică a autorităţii vamale 


Ca organe ale administraţiei de stat, Ministerul Finanţelor şi Ministerul 
Economiei şi Comerţului sunt competente şi răspund la înfăptuirea 
politicii statului în domeniul vamal. 

Organele vamale răspund de aplicarea strictă a normelor privind 
regimul vamal, de luarea măsurilor corespunzătoare pentru desfăşurarea 
vămuirii la import şi export, de prevenirea şi sancţionarea abaterilor de la 
normele vamale. 

Conform noului Cod vamal, activitatea vamală are următoarea structură 
de organizare: 

a. Autoritatea Naţională a Vămilor; 

b. Direcţiile regionale vamale; 

c. Birourile vamale. 

În cadrul birourilor vamale se pot înființa puncte vamale. Autoritatea 
vamală, ca instituție publică, este organizată şi funcționează conform unei 
hotărâri de Guvern. 


În prezent, Autoritatea Națională a Vămilor înfăptuieşte, în numele 


Ministerului Finanțelor, politica vamală a Guvernului. 

Autoritatea Națională a Vămilor este condusă de un vicepreşedinte al Autorității 
Naționale de Administrare Fiscală, cu rang de sub — secretar de stat care este numit prin 
Decizie a Primului-Ministru. Autoritatea Națională a Vămilor are personalitate juridică, 
patrimoniu propriu şi cont la bancă şi funcționează ca organ de specialitate al 
administrației publice centrale, în subordinea Ministerului Finanţelor Publice — Agenția 
Națională de Administrare Fiscală. Pe plan teritorial, funcționând pe principiul ierarhiei 
administrative, sunt în subordinea Autorității Naționale Vamale direcțiile regionale 
vamale şi birourile vamale care pot avea în cuprinsul lor şi puncte vamale. 

Trebuie subliniat şi faptul că birourile de frontieră se înfiinţează prin hotărâre de 
Guvern, iar direcţiile regionale vamale, birourile vamale şi punctele vamale prin decizie a 
preşedintelui Autorităţii Naţionale Vamale. 

La 1 octombrie 1997, autoritatea vamală era răspândită pe teritoriul României în: 
Arad, Braşov, Bucureşti, Cluj, Craiova, Constanţa, Galaţi, laşi, Oradea, Timişoara. 

Referitor la autoritatea vamală mai putem adăuga faptul că ea îşi desfăşoară 
activitatea în sedii proprii. 

În cazul în care nu dispune de astfel de sedii în clădiri care îi aparţin, deţinătorii legali 
de spaţii, autorizaţi să funcţioneze în punctele de control pentru trecerea frontierei, pun la 
dispoziţia vămii spaţiile necesare, fără plată. Deţinătorii legali pot fi: unităţile de transport 
feroviar, auto, aeroporturile, porturile maritime şi fluviale, organele de grăniceri sau de 
poliţie sau administraţia publică locală. 

Autoritatea vamală are o siglă ale cărei caracteristici se stabilesc de către Direcţia 
Generală a Vămilor. 

În cadrul Autorităţii Naţionale Vamale funcţionează, la nivel central: 

- Direcţia supraveghere şi control vamal 

- Direcţia tehnici de vămuire şi tarif vamal 

- Direcţia economică, investiţii şi administrare a serviciilor; 

- Direcţia resurse umane, organizare generală şi perfecţionare; 

- Direcţia juridică, urmărire şi încasare a creanţelor; 

- Direcţia de tehnologia informaţiei, comunicaţii şi statistică vamală; 

- Servicii verificări interne; 

- Serviciul auditul public intern; 

- Serviciul integrare vamală europeană şi relaţii internaţionale. 


Pe scurt, putem defini vămile ca fiind instituţii în administraţia statului 
care funcționează pe teritoriul naţional, la frontieră. Numărul lor este egal, 
de regulă, cu punctele de trecere organizată a frontierei naţionale. 

În cazul Uniunilor Vamale, vămile funcţionează în punctele de trecere organizată a 
frontierei Uniunii respective. Prin excepţie, există şi centre vamale plasate în interiorul 
frontierei naţionale, respectiv în interiorul frontierei Uniunii vamale sau chiar în spaţiul 
marilor fabrici şi combinate industriale. În funcţie de specificul teritoriului naţional, unele 

vămi funcţionează în porturile maritime, fluviale şi în aeroporturile de legături inter- 
naţionale. De asemenea, se întâlnesc vămi şi la frontiera dintre zonele şi porturile libere şi 
teritoriul naţional. 

Vămile au o structură complexă, sunt de o mare varietate şi sunt specializate în 
funcţie de anumite operaţiuni. 


7.2. Atribuţiile, drepturile şi obligaţiile autorităţii vamale 


În aplicarea politicii vamale a statului, autoritatea vamală își exercită atribuţiile 
conform reglementărilor vamale. 

Referitor la Autoritatea Naţională a Vămilor putem spune că înfăptuieşte, în numele 
Ministerului Finanţelor Publice, politica vamală a statului în concordanţă cu cadrul 
legislativ existent. 

Autoritatea Naţională a Vămilor are o serie de atribuţii principale dintre care amintim: 

a. organizează, îndrumă şi controlează activitatea direcțiilor regionale vamale şi a 
vămilor; 

b. exercită controlul, urmărirea şi supravegherea pe teritoriul ţării a respectării 
legislaţiei vamale, procesul operaţiunilor de import, export şi tranzit; 

c. ia măsuri de prevenire şi combatere în conformitate cu legea a oricăror 
infracţiuni şi contravenţii în domeniul vamal; 

d. aplică măsurile cu caracter vamal rezultate din Acordul de asociere a României 
la Comunitatea Europeană, acordul cu ţările AELS şi din strategia naţională de pregătire 
a aderării României la Uniunea Europeană. 

e. elaborează şi fundamentează programul de investiţii şi proiectul bugetului acti- 
vităţii vamale şi asigură realizarea acestora în condiţiile legii; 

f. asigură informatizarea activităţii şi realizează statistica vamală; 

g. reprezintă în faţa instanţelor judecătoreşti interesele statului în cazurile de încăl- 
care a normelor vamale; 

h. întocmeşte studii, analize şi elaborează proiecte de acte normative elaborate de alte 
ministere şi instituţii centrale; 

i. prezintă Ministerului Finanţelor avizele şi proiectele de acte normative elaborate de 
alt minister şi instituţii centrale, care cuprind măsuri referitoare la domeniul vamal. 

Atribuţiile, sarcinile şi răspunderile pentru aparatul vamal sunt cele prevăzute în 
Regulamentul de organizare şi funcţionare, aprobat de Ministerul Finanţelor. 


. Vămile sunt unităţi operative fără personalitate juridică şi au 
următoarele atribuţii principale: 

- vămuirea mărfurilor de export şi import în termenele legale şi aplicarea tarifului 
vamal de import; 

- controlul mijloacelor de transport care trec frontiera; 

- vămuirea mărfurilor tranzitate, precum şi a celor primite sau trimise temporar peste 
frontieră; 

- efectuarea controlului vamal şi aplicarea taxelor vamale pentru bunurile aparţinând 
persoanelor fizice; 

- sancţionarea abaterilor de la regimul vamal. 


Mai putem spune că Autoritatea Naţională a Vămilor verifică realitatea 
şi exactitatea datelor înscrise în documentele necesare pentru realizarea 

operaţiunilor de import şi export al articolelor şi tehnologiilor supuse 


controlului destinaţiei finale: 

Pentru a-şi îndeplini atribuţiile, autoritatea vamală este abilitată de a efectua controlul 
vamal al mărfurilor şi al persoanelor fizice. 

La introducerea şi scoaterea din ţară a mijloacelor de transport şi a mărfurilor, autori- 
tatea vamală este împuternicită legal să efectueze controlul acestora şi din proprie 
iniţiativă, fără a fi necesar acordul titularului. 

În lupta dusă împotriva traficului de stupefiante, autoritatea vamală poate efectua, în 
cadrul controlului vamal, şi un examen de investigaţie medicală. Acest examen poate fi efec- 
tuat numai cu consimţământul persoanei în cauză, iar în caz de refuz, cu aprobarea 
Parchetului. 

Bunurile supuse vămuirii fac obiectul controlului vamal în orice loc s-ar afla pe teri- 
toriul ţării. 

Astfel că autoritatea vamală poate verifica clădiri, depozite, terenuri şi alte obiective, 
să efectueze investigaţiile şi supravegherea necesară, să exercite controlul ulterior în 
condiţiile legii asupra operaţiunilor de comerţ exterior, precum să efectueze şi operaţiuni 
de control inopinat. 

Pentru efectuarea vămuirii, organele poştale sunt obligate să prezinte autorităţii 
vamale din incinta oficiului poştal, coletele şi trimiterile poştale internaţionale. Cu ocazia 
controlului, autoritatea vamală este obligată să respecte secretul corespondenţei şi al 
trimiterilor poştale, a căror inviolabilitate este prevăzută de Constituţia României. 


Autoritatea vamală are atribuţii exclusive ca organ de specialitate, de 


control vamal. 

Organele de poliţie, de grăniceri şi de control financiar de stat au obligaţia de a anunţa 
autoritatea vamală cea mai apropiată de orice încălcare a reglementărilor vamale. Cu 
această ocazie trimite şi bunurile care au constituit obiectul încălcării. 

În scopul realizării unor acţiuni în apropierea frontierei se constituie o zonă specială 
de supraveghere vamală, cuprinsă între limita exterioară a mării teritoriale şi frontiera 
de stat şi o fâşie de 20 km din interiorul frontierei. O astfel de zonă este instituită pentru 
paza şi supravegherea frontierei de stat prin art. 4 din Legea nr. 56/1992! privind frontiera 
de stat a României. 

Autoritatea vamală poate efectua în zona specială de supraveghere vamală, acţiuni 
specifice prin porturi fixe sau mobile. În scopul coordonării acţiunii de supraveghere şi 
control vamal, autoritatea vamală poate da indicaţii de specialitate organelor de grăniceri 
şi de poliţie. 

Autoritatea vamală are o serie de drepturi şi obligaţii. În scopul aplicării uniforme a 
reglementărilor vamale, Autoritatea Naţională a Vămilor este organul de coordonare, 
îndrumare şi control al modului de efectuare a operaţiunilor de vămuire de către birourile 
şi punctele vamale. 


! Publicată în M. Of. nr. 126 din 4 iunie 1992. 

$8. Procedura vămuirii 


8.1. Procedura de drept comun 


Odată cu sosirea mărfii în vamă, exportatorul (direct sau folosind un 
tranzitor în vamă), completează o declaraţie pe un formular tipizat DAU 
(document administrativ unic). La acest formular se va anexa: factura, lista 
de ambalaj, declaraţia de export sau licenţa de export, dacă produsul este 
supus controlului comerțului exterior. Această declaraţie poate acoperi 
mai multe operaţiuni. 

Serviciul vamal remite exportatorului al doilea exemplar DAU pentru a 
fi păstrat în contabilitatea acestuia Justificând scutirea de TVA, cu 
menţiunea „liber de vamă”. 

Odată ce formalitățile vamale au fost îndeplinite, produsul poate fi 
admis în depozitele vămii, în vederea expedierii. Termenele de admitere în 
aceste depozite depind de legislaţia vamală în vigoare. În general, aceste 
termene sunt: 

- 60 de zile de la data „liber de vamă”, pentru produsele destinate 
exportului sau reexportului; 

- 15 zile pentru mărfurile în tranzit, de la data aprobării de către vamă a 
declaraţiei sumare cu privire la mărfurile în tranzit. 


8.2. Proceduri simplificate 


Procedurile simplificate includ: 

- vămuirea la domiciliu; 

- procedura accelerată generalizată; 
- procedura de urgenţă. 


8.3. Operațiunile activităţii de vămuire 


Mărfurile destinate importului sau exportului şi mijloacele de transport 
care trec frontiera sunt supuse unor succesiuni de operaţiuni ce alcătuiesc 
activitatea de vămuire. 

Referitor la acest aspect, între Codul vamal din 1978 şi Regulamentul 
vamal din 1981, pe de o parte, şi Codul vamal (1997) şi Regulamentul 
vamal (2001), pe de altă parte, există o serie de diferențe. 

Acest lucru reiese foarte clar din clasificarea operaţiunilor de vămuire 
din cele două reglementări. 

Astfel că operaţiunile vămuirii din reglementarea anterioară erau 
următoarele: 

- prezentarea la unităţile vamale a mijloacelor de transport şi a 
documentelor de transport însoţitoare; 

- controlul vamal al mijloacelor de transport; 

- declararea mărfurilor şi prezentarea acestora pentru vămuire; 

- controlul vamal al mărfurilor. 

Dar Codul vamal din 1997 prezintă următoarele aspecte: 


Operaţiuni prealabile vămuirii: 

a. prezentarea la birourile vamale de frontieră a mijloacelor de 
transport, a documentelor însoţitoare ale acestora, precum şi a 
documentelor privind mărfurile transportate; 

b. controlul vamal al mijloacelor de transport a mărfurilor la birourile 
vamale de frontieră; 

c. examinarea de către declaranţii vamali a mărfurilor şi prelevarea de 
eşantioane; 

d. declaraţia sumară şi depozitul necesar temporar. 


Vămuirea propriu-zisă a mărfurilor: 

a. declararea mărfurilor şi prezentarea acestora pentru vămuire; 

b. documente care se prezintă împreună cu declaraţia vamală; 

c. controlul vamal al bunurilor; 

d. acordarea liberului de vamă. 

Transportatorii mărfurilor destinate importului, exportului sau 
tranzitului ori reprezentanţii acestora sunt obligaţi să prezinte birourilor 
vamale de frontieră mijloacele de transport şi documentele însoţitoare ale 
acestora. 

Aceasta este o obligaţie ce revine transportatorilor şi se realizează 
într-un mod diferit în funcţie de mijlocul de transport folosit. 

La transportul mărfurilor pe cale ferată, organele căilor ferate sunt 
obligate să depună la biroul vamal din staţia de frontieră actul de 
transmitere a garniturii de tren, după intrarea acesteia în ţară. 

Actul de transmitere a garniturii de tren, la ieşirea din ţară, se depune 
biroului vamal înainte de plecarea acesteia, în termenul de cel puţin o oră. 
Acest termen este stabilit prin procesul tehnologic, de prelucrare a 
trenurilor pentru trecerea frontierei. 

Acest act cuprinde numărul fiecărui vagon şi al scrisorilor de trăsură, 
cantitatea mărfurilor şi denumirea acestora în limba română. 

La transportul mărfurilor pe cale rutieră, transportatorul este obligat să 
prezinte biroului vamal, la ieşirea sau intrarea din ţară a autovehiculului, 
certificatul de înmatriculare al acestuia şi documentele însoţitoare ale 
mărfurilor. 

La transportul pe cale maritimă sau fluvială, biroului vamal trebuie să i 
se prezinte, în termen de 24 de ore de la acostare, exemplarul original al 
manifestului încărcăturii şi să depună o copie a acestuia. 

În acest manifest se menţionează numărul fiecărui conosament sau al 
scrisorii de trăsură fluvială ori al recipisei de bagaje, mărcile şi numerele 
de identificare a coletelor, denumirea, calitatea şi greutatea brută sau netă 
a mărfurilor, precum şi numele/denumirea furnizorului şi beneficiarului. 

De asemenea, comandanții sau agenţii navelor au obligaţia de a înscrie 
pe copia manifestului încărcăturii, denumirea, în limba română a 
mărfurilor şi de a solicita biroului vamal un permis vamal în care se va 
trece datele de identificare a mărfurilor care se descarcă, se încarcă sau se 
transborda. 

La transportul mărfurilor pe calea aerului, documentul ce se va prezenta 
biroului vamal este manifestul încărcăturii navelor, termenul de depunere 
fiind în acest caz de „3 ore de la aterizarea aeronavei, respectiv, înainte de 
decolare”. 

La transportul pe cale poştală, organele poştale au obligația de a 
prezenta biroului vamal de frontieră lista mărfurilor. 


Declaraţia vamală şi depozitul necesar temporar. Acest tip de 
declaraţie se înregistrează, se vizează şi se păstrează de autoritatea vamală 
pentru a se putea verifica că mărfurile la care se referă au primit o 
destinaţie vamală în termenul legal. 


Trecând la vămuirea propriu-zisă a mărfurilor, o altă operaţiune importantă este 
declararea mărfurilor şi prezentarea acestora pentru vămuire. 


Declararea mărfurilor şi prezentarea lor pentru vămuire se face de 
importatori, exportatori sau reprezentanţi ai acestora. Acest fapt se 
realizează prin depunerea unei declaraţii vamale în detaliu, în formă scrisă 
în termen de 30 de zile de la data depunerii declaraţiei vamale. 

Declaraţia vamală în detaliu este semnată de importator, de exportator sau de repre- 
zentanţi ai acestora. Ea se va depune la biroul vamal unde au fost prezentate mărfurile. 

Declaraţia vamală în detaliu poate să fie depusă prin procedee informatice, în 
condiţiile şi în cazurile stabilite de Direcţia Generală a Vămilor. 


O altă etapă a vămuirii este controlul vamal al bunurilor. Acest tip 
de control are drept scop prevenirea încălcării reglementărilor vamale şi 
stricta respectare a condiţiilor şi termenelor legale, precum şi descoperirea 
fraudelor. El constă în identificarea acestora pe baza declarației vamale. 

Controlul vamal este exercitat de autoritatea vamală prin agenţii săi 
abilitaţi în cadrul atribuţiunilor care le sunt conferite prin reglementările 

vamale. Acest tip de control se execută în mod obligatoriu, prin verificarea 
documentelor necesare efectuării vămuirii. 


Controlul documentar constă în verificarea: 

- corectitudinii complementării declaraţiei vamale; 

- existenţei documentelor anexate la declarația vamală în detaliu şi cele din documen- 
tele anexate; 

- formală a documentelor anexate. 

Controlul fizic al bunurilor importate sau exportate constă în identificarea acestora, pe 
baza declaraţiei vamale în detaliu. La acest tip de control asistă declarantul vamal şi 
transportatorul. Totuşi aici există o excepţie şi anume că, în cazul transporturilor pe cale 
maritimă sau fluvială, prezenţa transportatorului este facultativă. 

Există situaţii când în cadrul operaţiunii de control fizic este necesară luarea de eşan- 
tioane. Autoritatea vamală notifică acest lucru declarantului. De asemenea, autoritatea 
vamală poate efectua controlul vamal fizic şi la locul de încărcare a mărfurilor de export 
sau la locul de descărcare a mărfurilor de import. 

În final, autoritatea vamală consemnează, pe declaraţia vamală, modalitatea de 
control, rezultatul acestuia şi menţionează numărul şi mărcile de identificare a coletelor 
deosebite sub control. 


În final vom vorbi despre acordarea liberului de vamă care este 


ultima etapă în procesul de vămuire. 

Articolul 3 pct. v) C. vam. defineşte «liberul de vamă» ca fiind actul prin care auto- 
ritatea vamală lasă la dispoziţia titularului declaraţiei vamale mărfurile vămuite, în scopul 
prevăzut de regimul vamal sub care acestea au fost plasate. 

Pentru acordarea liberului de vamă, autoritatea vamă, va verifica dacă: 

a. felul mărfurilor constatate la controlul vamal corespunde cu cel înscris în declaraţia 
vamală; 

b. cantitatea mărfurilor înscrisă în documentele de transport şi în facturi corespunde 
cu cea din declaraţia vamală; 

c. numărul şi valabilitatea licenţei înscrisă în declaraţia vamală, corespunde cu datele 
din licenţă, atunci când normele legale prevăd existenţa unei licenţe. 

Liberul de vamă se acordă în scris, dacă sunt îndeplinite condiţiile şi dacă sunt efec- 
tuate formalităţile de vămuire şi numai dacă prezentarea documentelor legale care atestă 
efectuarea plăţii datoriei vamale. 

El se mai acordă şi ca urmare a aplicării unei proceduri simplificate de vămuire, 
stabilită prin decizia directorului general al Direcţie Generale a Vămilor, publicată în 
Monitorul Oficial. 

Există cazuri când, pentru unele mărfuri, nu se acordă liber de vamă. Atunci acestea 
rămân sub supraveghere vamală pe cheltuiala exportatorului ori importatorului care pot fi 
păstrate în custodie de transportator ori de declarantul vamal, pe un termen stabilit de 
autoritatea vamală. 


De la procedura vămuirii sunt exceptate bunurile supuse operaţiunii de 
transbordare şi lucrurile care tranzitează teritoriul vamal al României. 

Capitolul XX 
Inspecţia fiscală 


Inspecţia fiscală este o formă a controlului financiar extern, exercitat în 
temeiul Legii 30/1991! şi a Normelor sale de aplicare cuprinse în Ordinul 
Ministerului Finanţelor Publice nr. 889/2005. 

Inspecţia fiscală are ca obiect verificarea bazelor de impunere, a 
legalităţii şi conformităţii declaraţiilor fiscale, corectitudinii şi exactităţii 
îndeplinirii obligaţiilor de către contribuabili, a respectării prevederilor 
legislaţiei fiscale şi contabile, stabilirea diferitelor obligaţiilor de plată, 
precum şi a accesoriilor aferente acestora. 


§1. Organele inspecției fiscale 


Inspecţia fiscală se exercită exclusiv, nemijlocit şi neîngrădit prin Agenţia Naţională 
de Administrare Fiscală sau, după caz, de compartimentele de specialitate ale 
autorităţilor administraţiei publice locale, conform dispoziţiilor prezentului titlu, ori de 
alte autorităţi care sunt competente, potrivit legii, să administreze impozite, taxe, contri- 
buţii sau alte sume datorate bugetului general consolidat. 


Inspecţia fiscală are următoarele atribuţii: 

— constatarea şi investigarea fiscală a tuturor actelor şi faptelor rezultând din acti- 
vitatea contribuabilului supus inspecției sau altor persoane privind legalitatea şi confor- 
mitatea declaraţiilor fiscale, corectitudinea şi exactitatea îndeplinirii obligaţiilor fiscale, 
în vederea descoperirii de elemente noi relevante pentru aplicarea legii fiscale; 

— analiza şi evaluarea informaţiilor fiscale, în vederea confruntării declaraţiilor fiscale 
cu informaţiile proprii sau din alte surse; 

— sancţionarea potrivit legii a faptelor constatate şi dispunerea de măsuri pentru preve- 
nirea şi combaterea abaterilor de la prevederile legislaţiei fiscale. 


Pentru ducerea la îndeplinire a atribuţiilor prevăzute la alin. (2) 
organul de inspecţie fiscală va proceda la: 

— examinarea documentelor aflate în dosarul fiscal al contribuabilului; 

— verificarea concordanţei dintre datele din declaraţiile fiscale cu cele din evidenţa 
contabilă a contribuabilului; 

— discutarea constatărilor şi solicitarea de explicaţii scrise de la reprezentanții legali ai 
contribuabililor sau împuterniciţii acestora, după caz; 

— solicitarea de informaţii de la terţi; 

— stabilirea de diferenţe de obligaţii fiscale de plată; 

— verificarea locurilor unde se realizează activităţi generatoare de venituri impozabile; 

— dispunerea măsurilor asigurătorii în condiţiile legii; 

— efectuarea de investigaţii fiscale potrivit alin. (2) lit. a); 


l M.Of. nr. 64 din 27 martie 1991. 

— aplicarea de sancţiuni potrivit prevederilor legale; 
— aplicarea de sigilii asupra bunurilor, întocmind în acest sens proces-verbal. 


$2. Persoanele supuse inspecției fiscale 


Inspecţia fiscală se exercită asupra tuturor persoanelor fizice sau juridice, indiferent 
de forma lor de organizare, care au obligaţii de stabilire, reţinere şi plată a impozitelor, 
taxelor, contribuţiilor şi a altor sume datorate bugetului general consolidat, prevăzute de 
lege. 

Selectarea contribuabililor ce urmează a fi supuşi inspecției fiscale este efectuată de 
către organul fiscal competent. 

Contribuabilul nu poate face obiecţii cu privire la procedura de selectare! folosită. 


$3. Principalele drepturi şi obligaţii ale persoanei controlate” 


Contribuabilul are obligaţia să colaboreze la constatarea stărilor de fapt fiscale. 
Acesta este obligat să dea informaţii, să prezinte la locul de desfăşurare a inspecției 
fiscale toate documentele, precum şi orice alte date necesare clarificării situaţiilor de fapt 
relevante din punct de vedere fiscal. 

La începerea inspecției fiscale, contribuabilul va fi informat că poate numi persoane 
care să dea informaţii. Dacă informaţiile contribuabilului sau cele ale persoanei numite de 
acesta sunt insuficiente, atunci inspectorul fiscal se poate adresa şi altor persoane pentru 
obţinerea de informaţii. 


Pe toată durata exercitării inspecției fiscale contribuabilii supuşi 
acesteia au dreptul de a beneficia de asistenţă de specialitate sau juridică. 

Contribuabilul va fi informat pe parcursul desfăşurării inspecției fiscale asupra 
constatărilor rezultate din inspecția fiscală. 

La încheierea inspecției fiscale, organul fiscal va prezenta contribuabilului 
constatările şi consecinţele lor fiscale, acordându-i acestuia posibilitatea de a-şi exprima 
punctul de vedere potrivit art. 9 alin. (1), cu excepţia cazului în care bazele de impozitare 
nu au suferit nici o modificare în urma inspecției fiscale sau a cazului în care 
contribuabilul renunţă la acest drept şi notifică acest fapt organelor de inspecţie fiscală. 

Data, ora şi locul prezentării concluziilor vor fi comunicate contribuabilului în timp util. 


Selectarea agenţilor economici la care se va efectua controlul financiar şi stabilirea duratei 
acestuia se vor face cu respectarea strictă a prevederilor legale privind durata şi obiectivele 
controlului fiscal şi financiar în general de către organul financiar competent. 

Procedura de selectare a agenţilor economici va ţine cont, în principal, de: 

a) importanța agentului economic (strategică, naţională, regională, locală); 

b) situaţia economico-financiară a agenţilor economici (pierderi, arierate); 

c) facilități acordate (ajutor de stat, credite interne şi externe cu garanţia statului, fonduri 
comunitare, fonduri de cofinanţare etc.); 

d) programe de restructurare a activităţii economice. 

: Drepturile şi obligațiile contribuabilului sunt detaliate în “Carta drepturilor şi obligațiilor 
contribuabililor pe timpul desfăşurării inspecției fiscale” aprobată prin Ordin al ANAF şi publicată 
în M. Of. nr. 66/2004. 

Contribuabilul are dreptul să prezinte, în scris, punctul de vedere cu privire la consta- 
tările inspecției fiscale. 


$4. Procedura inspecției fiscale 


4.1. Formele şi întinderea inspecției fiscale 


inspecția fiscală generală, care reprezintă activitatea de verificare a tuturor 
obligaţiilor fiscale ale unui contribuabil, pentru o perioadă de timp determinată; 

— inspecția fiscală parţială, care reprezintă activitatea de verificare a uneia sau mai 
multor obligaţii fiscale, pentru o perioadă de timp determinată. 

Inspecţia fiscală se poate extinde asupra tuturor raporturilor relevante pentru impozi- 
tare, dacă acestea prezintă interes pentru aplicarea legii fiscale. 


4.2. Metodele realizării inspecției fiscale 


În realizarea atribuţiilor legale, organele inspecției fiscale pot aplica următoarele 
metode de control: 

— controlul prin sondaj, care constă în activitatea de verificare selectivă a documen- 
telor şi operaţiunilor semnificative în care sunt reflectate modul de calcul, de evidenţiere 
şi de plată a obligaţiilor fiscale datorate bugetului general consolidat; 

— controlul inopinat, care constă în activitatea de verificare faptică şi documentară, 
în principal, ca urmare a unei sesizări cu privire la existența unor fapte de încălcare a 
legislaţiei fiscale, fără anunţarea în prealabil a contribuabilului; 

— controlul încrucişat, care constă în verificarea documentelor şi operațiunilor impo- 
zabile ale contribuabilului în corelaţie cu cele deţinute de alte persoane; controlul încru- 
cişat poate fi şi inopinat. 


Inspecţia fiscală se efectuează în cadrul termenului de prescripţie a 


dreptului de a stabili obligaţii fiscale, cu următoarele distincții: 

La contribuabilii mari, perioada supusă inspecției fiscale începe de la sfârşitul 
perioadei controlate anterior şi se poate extinde pentru o perioadă de maxim 5 ani cores- 
punzătoare termenului de prescripţie 

La celelalte categorii de contribuabili inspecția fiscală se efectuează asupra creanţelor 
născute în ultimii 3 ani fiscali pentru care există obligaţia depunerii declaraţiilor fiscale. 
Inspecţia fiscală se poate extinde pe perioada de prescripţie a dreptului de a stabili obli- 
gaţii fiscale, dacă: 

— există indicii privind diminuarea impozitelor, taxelor, contribuţiilor şi a altor sume 
datorate bugetului general consolidat; 

— nu au fost depuse declaraţii fiscale; 

— nu au fost îndeplinite obligaţiile de plată a impozitelor, taxelor, contribuţiilor şi altor 
sume datorate bugetului general consolidat. 


4.3. Locul şi timpul desfăşurării inspecției fiscale 


Inspecţia fiscală se desfăşoară, de regulă, în spaţiile de lucru ale contribuabilului. 
Contribuabilul trebuie să pună la dispoziţie un spaţiu adecvat, precum şi logistica 
necesară desfăşurării inspecției fiscale. 

Dacă nu există un spaţiu de lucru adecvat pentru derularea inspecției fiscale, atunci 
activitatea de inspecţie se va putea desfăşura la sediul organului fiscal sau în orice alt loc 
stabilit de comun acord cu contribuabilul. 

Indiferent de locul unde se desfăşoară inspecția fiscală, organul fiscal are dreptul să 
inspecteze locurile în care se desfăşoară activitatea, în prezenţa contribuabilului sau a 
unei persoane desemnate de acesta. 

Inspecţia fiscală se desfăşoară, de regulă, în timpul programului de lucru al contribua- 
bilului. Inspecţia fiscală se poate desfăşura şi în afara programului de lucru al contribua- 
bilului, cu acordul scris al acestuia şi cu aprobarea conducătorului organului fiscal. 


4.4. Durata inspecției fiscale 


Durata efectuării inspecției fiscale este stabilită de organele de inspecţie fiscală sau, 
după caz, de compartimentele de specialitate ale autorităților administraţiei publice 
locale, în funcţie de obiectivele inspecției, şi nu poate fi mai mare de 3 luni. 

În cazul marilor contribuabili sau al celor care au sedii secundare, durata inspecției nu 
poate fi mai mare de 6 luni. 


4.5. Desfăşurarea inspecției fiscale 


Inspecţia fiscală începe prin comunicarea avizului de inspecţie fiscală. Astfel, înaintea 
desfăşurării inspecției fiscale, organul fiscal are obligația să înştiinţeze contribuabilul în 
legătură cu acţiunea care urmează să se desfăşoare, prin transmiterea unui aviz de 
inspecţie fiscală. 

Avizul de inspecţie fiscală va cuprinde: 

— temeiul juridic al inspecției fiscale; 

— data de începere a inspecției fiscale; 

— obligaţiile fiscale şi perioadele ce urmează a fi supuse inspecției fiscale; 

— posibilitatea de a solicita amânarea datei de începere a inspecției fiscale. Amânarea 
datei de începere a inspecției fiscale se poate solicita, o singură dată, pentru motive 
justificate. 


Avizul de inspecţie fiscală se comunică contribuabilului, în scris, 
înainte de începerea inspecției fiscale, astfel: 

— cu 30 de zile pentru marii contribuabili; 

— cu 15 zile pentru ceilalţi contribuabili. 

Comunicarea avizului de inspecţie fiscală nu este necesară: 

— pentru soluţionarea unor cereri ale contribuabilului; 

— în cazul unor acţiuni îndeplinite ca urmare a solicitării unor autorităţi, potrivit legii; 

— în cazul controlului inopinat. 


4.6. Reguli privind inspecția fiscală 


Inspecţia fiscală va avea în vedere examinarea tuturor stărilor de fapt şi raporturile 
juridice care sunt relevante pentru impunere. 

Inspecţia fiscală va fi efectuată în aşa fel încât să afecteze cât mai puţin activitatea 
curentă a contribuabililor şi să utilizeze eficient timpul destinat inspecției fiscale. 

Inspecţia fiscală se efectuează o singură dată pentru fiecare impozit, taxă, contribuţie 
şi alte sume datorate bugetului general consolidat şi pentru fiecare perioadă supusă impo- 

zitării. Prin excepţie, conducătorul inspecției fiscale competent poate decide reverificarea 
unei anumite perioade dacă, de la data încheierii inspecției fiscale şi până la data împli- 
nirii termenului de prescripţie, apar date suplimentare necunoscute inspectorilor fiscali la 
data efectuării verificărilor sau erori de calcul care influenţează rezultatele acestora. 

În situaţia în care din instrumentarea cauzelor penale de către organele competente nu 
rezultă existenţa prejudiciului, reverificarea dispusă în temeiul alin. (3) nu este urmată de 
emiterea deciziei de impunere. 


Inspecţia fiscală se exercită pe baza principiilor independenţei, 
unicităţii, autonomiei, ierarhizării, teritorialităţii şi descentralizării. 

Activitatea de inspecţie fiscală se organizează şi se desfăşoară în baza unor programe 
anuale, trimestriale şi lunare aprobate în condiţiile stabilite prin ordin al preşedintelui 
Agenţiei Naţionale de Administrare Fiscală, respectiv prin acte ale autorităţilor adminis- 
traţiei publice locale, după caz. 

La începerea inspecției fiscale, inspectorul este obligat să prezinte contribuabilului 
legitimaţia de inspecţie şi ordinul de serviciu semnat de conducătorul organului de 
control. Începerea inspecției fiscale trebuie consemnată în registrul unic de control. 

La finalizarea inspecției fiscale, contribuabilul este obligat să dea o declaraţie scrisă, 
pe propria răspundere, din care să rezulte că au fost puse la dispoziţie toate documentele 
şi informaţiile solicitate pentru inspecția fiscală. În declaraţie se va menţiona şi faptul că 
au fost restituite toate documentele solicitate şi puse la dispoziţie de contribuabil. 

Contribuabilul are obligaţia să îndeplinească măsurile prevăzute în actul întocmit cu 
ocazia inspecției fiscale, în termenele şi condiţiile stabilite de organele de inspecţie fiscală. 


$5. Actele controlului fiscal 


Rezultatul inspecției fiscale! va fi consemnat într-un raport scris, în care se vor 
prezenta constatările inspecției, din punct de vedere faptic şi legal. 

Dacă, urmare a inspecției, se modifică baza de impunere, raportul întocmit va sta la 
baza emiterii deciziei de impunere. În cazul în care baza de impunere nu se modifică, 
acest fapt va fi comunicat în scris contribuabilului. 

În cazul în care, ca urmare a efectuării inspecției fiscale, au fost sesizate organele de 
urmărire penală, decizia de impunere privitoare la obiectul sesizării penale se poate emite 
după soluţionarea cu caracter definitiv a cauzei penale. 


Organele fiscale vor sesiza organele de urmărire penală în legătură cu 
constatările efectuate cu ocazia inspecției fiscale şi care ar putea întruni 
elemente constitutive ale unei infracţiuni, în condiţiile prevăzute de legea 
penală. 

În situaţia constatării unor fapte de natură penală organele de inspecţie au obligaţia de a 
întocmi proces-verbal semnat de organul de inspecţie şi de către contribuabilul supus 
inspecției, cu sau fără explicaţii ori obiecţiuni din partea contribuabilului. În cazul în care cel 
supus controlului refuză să semneze procesul-verbal, organul de inspecţie fiscală va consemna 
despre aceasta în procesul-verbal. În toate cazurile procesul-verbal va fi comunicat 
contribuabilului. 


! La finalizarea controlului inopinat sau încrucişat se încheie proces-verbal. 

Impotriva actelor de control fiscal se poate formula plângere 
citi Msi ali sii sii :ontenciosului administrativ nr. 


IIT AVUT. 


Capitolul XXI 
Evaziunea fiscală 


$1. Consideraţii generale 


>  Multitudinea obligaţiilor pe care legile fiscale le impun contribuabililor ca şi, sau mai 
ales, povara acestor obligaţii au făcut să stimuleze, în toate timpurile, ingeniozitatea 
contribuabililor în a inventa procedee diverse de eludare a obligaţiilor fiscale. 
„Evaziunea fiscală a fost întotdeauna în special activă şi ingenioasă pentru motivul 
că fiscul, lovind indivizii în averea lor îi atinge în cel mai sensibil interes: interesul 
bănesc.”! 

> Evaziunea fiscală este unul dintre capitolele cele mai studiate din dreptul fiscal, atât 
de tehnicieni, cât şi de teoreticieni. Cu toate acestea, în pofida a tot ceea ce se scrie 
despre cauzele, modalitățile, amploarea, controlul sau sancţiunile privitoare la 
evaziunea fiscală, cuvintele care desemnează acest fenomen sunt imprecise, iar 
domeniul pe care-l explorează este incert. Ca atare, evaziunea fiscală este o noţiune 
dificil de precizat; în plus, nu există o definiţie legală a fraudei fiscale.7Această 
imprecizie provine de la diversitatea cuvintelor folosite pentru a desemna, mai mult 
sau mai puţin, acelaşi fenomen — neîndeplinirea voită de către contribuabili a obli- 
gaţiilor lor fiscale legale. 

> Confuzia terminologică este, de altfel, cu atât mai importantă, cu cât aceleaşi cuvinte 
au sensuri diferite de la autor la autor. Totuşi, cel mai adesea frauda fiscală 
desemnează, stricto sensu, o infracţiune la lege şi se distinge de evaziunea fiscală 
cazuri când anumiţi autori asimilează, în parte, cele două noţiuni.Imprecizia 
vocabularului este agravată prin comparaţiile terminologiei din legislaţiile diferitelor 
state, deoarece denumirile folosite diferă. Astfel, în ţările anglo-saxone tax evasion 
desemnează frauda fiscală, iar tax avoidance desemnează evaziunea fiscală. 


In cazul evaziunii fiscale imprecizia este şi mai mare, ei asociindu-se 


trei sensuri şi o dublă apreciere în ceea ce priveşte legalitatea. 

Primul sens ce i s-a atribuit evaziunii fiscale, mai ales între cele două războaie mon- 
diale, a fost cel în care frauda îmbracă o formă extensivă, adică noţiunea de evaziune 
fiscală este inclusă în cea de fraudă. 

Cel mai cunoscut sens atribuit noţiunii de evaziune fiscală este „arta de a evita 
căderea în câmpul de atracţie al legii fiscale”. Potrivit acestei percepții, evaziunea fiscală 
este, oarecum, asimilată fraudei. 


l! N. Hoanţă, Evaziunea fiscală, Ed. Tribuna Economică, Bucureşti, 1997, p. 214. 
"IC Martinez, La fraude fiscale, PUF, Paris, 1990, p. 5. 
3N. Hoanţă, op. cit., p. 217, apud J.C. Martinez, op. cit. 

Cel de-al treilea sens constituie un termen generic şi desemnează totalitatea manifes- 
tărilor de „fugă” din faţa impozitelor. Aceasta este o definire în sens larg a evaziunii 
fiscale, care ajunge să înglobeze şi frauda. 

Pe această linie se înscrie şi definirea şi clasificarea evaziunii fiscale făcută în lite- 


ratura noastră de specialitate interbelică de Virgil Cordescu. 


Evaziunea fiscală este rezultanta logică a defectelor şi inadvertenţelor 
unei legislații imperfecte şi rău asimilate, a metodelor şi modalităţilor 
defectuoase de aplicare, precum şi neprevederii şi nepriceperii 
legiuitorului a cărui fiscalitate excesivă este tot aşa de vinovată ca şi cei pe 
care îi provoacă prin aceasta la evaziune. Când sarcinile fiscale apasă prea 
greu asupra unei materii impozabile, aceasta tinde să evadeze. Este o 
specie de „reflex economic” care face să dispară capitalurile pe care fiscul 
vrea să le impună prea mult. „Un impozit excesiv pune pe fugă materia 
impozabilă”. 

Amenzile fiscale nu-l vor determina pe contribuabil să declare exact veniturile pe care 
le are, ci îl vor determina să ia o serie de precauţii mai minuţioase, pentru a se sustrage de 
la obligaţiile sale față de stat. Există o psihologie a contribuabilului de a nu plăti niciodată 
decât ceea ce nu poate să nu plătească. 

Spiritul de evaziune fiscală se naşte din simplul joc al interesului, oricare ar fi cota 
impozitului pus în sarcină şi care nu este decât o formă a egoismului şi cupidităţii ome- 
neşti. Această mentalitate există la omul cel mai cinstit; unii, cărora nici nu le-ar veni 
vreodată ideea cea mai nedelicată asupra proprietăţii aproapelui, se vor sustrage de la 
îndatoririle lor faţă de fisc fără nici o ezitare.! 

Natura omenească are întotdeauna tendinţa să pună interesul general în urma intere- 
sului particular; ea este înclinată să considere impozitul mai mult ca pe un prejudiciu şi 
nu ca o legitimă contribuţie la cheltuielile publice şi să vadă întotdeauna cu ochi mai răi 
pe acela care vrea să-i micşoreze patrimoniul. Este cunoscut că, din cele mai vechi 
timpuri, contribuabilii au căutat să reducă obligaţiile fiscale, recurgând la cele mai variate 
şi ingenioase metode. 

A înşela fiscul se consideră în mentalitatea curentă ca o probă de abilitate, nu de 
necinste; a plăti ceea ce fiscul pretinde este o dovadă de naivitate, nu de integritate. 
Există deci, în însăşi natura omenească, acest spirit de a se sustrage de la obligaţiile 
faţă de fisc; s-a creat un fel de sentiment colectiv de amoralitate fiscală, sentiment mai 
puternic şi mai viu manifestat în păturile orăşeneşti, agravat de o strâmtă şi egoistă 
înţelegere a datoriilor sociale. 

Acest spirit antifiscal, manifestat în special de către diferitele categorii de contri- 
buabili de la oraşe, îşi are originea în România, de la primele încercări de adaptare în ţara 
noastră a concepțiilor moderne ale universalității şi uniformizării impunerii. Țăranii, 
datorită specificului muncii lor, sunt o categorie de contribuabili cinstiţi, ei neputând 
sustrage pământul, materia impozabilă, de la aplicarea cotelor de impunere. 

Iată unul dintre motive pentru care este necesar să ne preocupe evidenţierea metodelor 
folosite de agenţii economici din sectorul privat. 


! Ibidem, p. 422. 

În condiţiile economiei de piaţă, organele fiscale se confruntă cu un fenomen evazio- 
nist ce ia proporţii de masă, din cauza tendinței de a fi sustrase de sub incidenţa legii 
venituri cât mai substanţiale. Proliferarea faptelor ilegale, îndeosebi a celor din domeniul 
economico-financiar, este o consecinţă a unor imperfecţiuni ale legislaţiei sau a lipsei 
unor reglementări. În perioada tranziţiei la economia de piaţă, lacunele legislative sunt 
mai evidente. 

Democratizarea finanţelor noastre publice a produs o reacţie antifiscală mai ales în 
rândul acelora care înaintea introducerii reformelor fiscale erau exoneraţi sau se bucurau 
de importante privilegii în ceea ce priveşte obligaţiile lor fiscale. 

În acea perioadă, cei ce dovedeau o largă înţelegere a îndatoririlor sociale erau ţăranii, 
poate şi datorită faptului că vreme de sute de ani au constituit unica clasă contribuabilă. 
În afara acestui considerent de ordin psihologic, însă, agricultorul nu poate ascunde 
materia impozabilă datorită însăşi naturii ei, pe când comerciantul sau industriaşul găsesc 
prin tehnica contabilă diverse artificii pentru a scăpa din faţa legilor fiscale. 


Mijloacele folosite pentru sustragerea de la obligaţiile fiscale se 
prezintă sub infinite forme, dar ele se pot împărţi în două categorii: 

- procedee ilicite; 

- simple neadevăruri sau chiar exploatarea insuficienţelor legislative. 

Evaziunea fiscală poate fi deci ilicită, având uneori şi un caracter 
fraudulos, şi legală sau mai bine zis tolerată. Se poate face deci o distincţie 
între frauda fiscală, care constituie un fapt ilicit chiar de natură penală, şi 
evaziunea fiscală propriu-zisă, care nu implică fapte care să întrunească 
elementele unei infracţiuni (sau uneori contravenţie, dar care nu este mai 
puţin dăunătoare interesului public). 

Lipsa unor reglementări legale, în condiţiile în care capitalul de stat a 
suferit modificări esenţiale în favoarea capitalului privat, creşterea şi 
diversificarea numărului de agenţi economici cărora le revin obligaţii 
fiscale au creat posibilitatea sustragerii de la plata impozitelor, taxelor şi a 
altor sume datorate statului, pentru majoritatea agenţilor economici nou 
înfiinţaţi. 

Creşterea alarmantă a cazurilor de neevidenţiere corectă a operaţiunilor 
economice, înregistrările fictive în contabilitate, înfiinţarea unor firme 
având ca scop efectuarea unei singure operaţiuni comerciale de amploare 
neînregistrată în evidențe, şi apoi abandonate în totalitate, distrugerea 
intenţionată de documente, diminuarea procentului de adaos comercial 
practicat, folosirea unor evidențe duble, întocmirea şi prezentarea de date 
nereale în bilanţuri şi balanţe, ascunderea unor activități comerciale, 
nedeclararea sucursalelor, filialelor, punctelor de lucru, a depozitelor şi 
magaziilor, prezentarea de documente false la operaţiuni de import-export, 
au făcut necesară adoptarea unor măsuri ferme de stopare a fenomenului 
de evaziune fiscală. 

Măsurile pentru combaterea evaziunii fiscale s-au concretizat prin 
adoptarea Legii nr. 87/1994, intrată în vigoare la 24 noiembrie 1994. 
Apariţia ei a constituit o necesitate în contextul schimbării modului şi 
relaţiilor de producţie, ca urmare a transformărilor social-politice 
intervenite după decembrie 1989. În mod nemijlocit ea este determinată de 
atitudinea agenţilor economici şi a persoanelor fizice care activează pe 
teritoriul României, faţă de îndeplinirea obligaţiilor de plată a impozitelor, 
taxelor, contribuţiilor şi altor sume datorate statului, ca urmare a 


activităţilor economice care generează venituri supuse impozitării. 
Acestei atitudini a agenţilor economici i se adaugă şi faptul că, în mod nejustificat, 
unele unităţi bancare, prevalându-se de secretul bancar, au refuzat categoric să comunice 


controlaţi şi dinamica acestora. 


$2. Noţiunea şi formele evaziunii fiscale 


2.1. Noţiunea evaziunii fiscale 


Juriştii români de la începutul secolului au fost preocupaţi de 
definirea evaziunii fiscale. Lucrările de specialitate scrise în aceea 
perioadă sunt dovada acestor preocupări. Oreste Atanasiu considera 
evaziunea fiscală ca fiind reprezentată de „totalitatea procedeelor licite şi 
ilicite cu ajutorul cărora cei interesaţi sustrag în total sau în parte averea 


lor, obligaţiunilor stabilite prin legile fiscale”!. 


Spre deosebire de această definiție care acoperă atât mijloacele licite, 
cât şi pe cele ilicite folosite de contribuabili în eludarea legilor fiscale, în 
doctrină este dată şi o definiţie conform căreia prin evaziune fiscală se 
înțelege „ansamblul sustragerilor intenţionate de la obligaţiile fiscale, 
comise nu prin încălcarea directă a legii, ci prin eludarea, prin ocolirea ei, 
cu ajutorul unor acte simulate şi numai aparent reale”. 

Aceste acte juridice simulate slujesc ca acte intermediare, ca manopere frauduloase 
fiscale, făcute cu scopul de a se sustrage, de a scăpa, de a fugi de obligaţiunile fiscale, 
ocolind oarecum legea, care este în aparenţă respectată. 

Această definiţie dată evaziunii fiscale nu acoperă în întregime faptele în care ea se 
concretizează, întrucât se referă cu precădere la evaziunea fiscală legală. Dicţionarul 
explicativ al limbii române defineşte evaziunea fiscală ca fiind „sustragerea de la plata 
obligaţiilor fiscale”. 


Evaziunea fiscală este rezultanta logică a defectelor şi inadvertenţelor 
unei legislații imperfecte, a metodelor defectuoase de aplicare, precum şi a 


! D.D. Şaguna, M.E. Tutungiu, Evaziunea fiscală, Ed. Oscar Print, București, 1995, p. 58. 

unei neprevederi şi nepriceperii legiuitorului a cărui fiscalitate excesivă 
este tot atât de vinovată ca şi cei pe care îi provoacă prin aceasta la 
evaziune. 

Este evidentă corelaţia strânsă dintre aceste două fapte: o cotă excesivă 
a impozitului şi evaziunea fiscală. 

După modul în care se procedează în activitatea de evitare a 
reglementărilor fiscale se face diferenţierea între: 

— evaziunea fiscală legală; 

— evaziunea fiscală frauduloasă. 


2.2. Evaziunea fiscală legală 


1130. Prin evaziune fiscală legală se înţelege acţiunea contribuabilului 
de a ocoli legea, recurgând la o combinaţie neprevăzută a acesteia şi, deci, 
„tolerată”. 

- Această formă de evaziune nu este posibilă decât atunci când legea este 
lacunară sau prezintă inadvertenţe. În cazul evaziunii legale, contribuabilul 
încearcă să se plaseze într-o poziţie cât mai favorabilă, pentru a beneficia 
în cât mai mare măsură de avantajele oferite de reglementările fiscale în 
vigoare. 

- Legislaţia fiscală impune sarcini particularilor în folosul statului: în 
cazurile de echivocitate aceştia trebuie exoneraţi de răspundere, aşa cum 
este admis şi în materia dreptului civil, care dispune că toate convențiile 
trebuie interpretate în sensul cel mai favorabil debitorului (art. 989 C. 
civ.). 

Regula în materia dreptului fiscal este că taxele nu pot fi înțelese prin 
extensiunea lor; cu alte cuvinte, nu se poate aplica prin analogie un 
impozit la o situație. De asemenea, este oprită considerarea scopului avut 
în vedere de legiuitor pentru a completa scăpările textului legii. 

Contribuabilii găsesc anumite mijloace şi exploatând insuficiențele 
legislației le eludează în mod legal, sustrăgându-se în totalitate sau în parte 
plății impozitelor, tocmai datorită unei insuficiențe a legislației. Procedând 
astfel, contribuabilii rămân în limita drepturilor lor, fără putință de a li se 
imputa ceva, iar statul nu se poate apăra decât printr-o legislație clară, 
ştiinţifică, precisă. 

Singurul vinovat de producerea evaziunii prin astfel de mijloace este 
legiuitorul. 


În practică faptele de evaziune fiscală bazate pe interpretarea favorabilă 
a legii, deci cazurile de evaziune fiscală „legală” sunt foarte diversificate 

în funcţie de inventivitatea contribuabilului şi largheţea legii, dar cele mai 
frecvent folosite metode sunt următoarele: 

- practica unor societăți comerciale de a investi o parte din profitul realizat în achiziţii 
de maşini şi echipamente tehnice pentru care statul acordă reduceri ale impozitului pe 
venit, măsură menită să stimuleze acumularea; 

- folosirea în anumite limite a prevederilor legale cu privire la donațiile filantropice, 
indiferent dacă acestea au avut loc sau nu duce la sustragerea unei părți din veniturile 
realizate de la impunere; 

- scăderea din venitul impozabil a cheltuielilor de protocol, reclamă sau publicitate, 
indiferent dacă au fost făcute sau nu; 

- interpretarea favorabilă a dispoziţiilor legale care prevăd importante facilităţi 
(scutiri, reduceri) pentru contribuţiile la sprijinirea activităţilor sociale, culturale, ştiinţi- 
fice şi sportive; 

- constituirea de fonduri de amortizare sau de rezervă într-un cuantum mai mare decât 
cel ce se justifică din punct de vedere economic, micşorând astfel venitul impozabil. 

Interpretarea favorabilă a Legii nr. 12/1991 privind impozitul pe profit ce acorda 
scutiri de impozit pe diferite perioade de la înfiinţarea unei societăţi în funcţie de profil a 
dus la înființarea unui număr deosebit de mare de societăţi cu un anumit profil tocmai în 
scopul „retragerii” din faţa legii fiscale (evaziune fiscală „legală”). 

Reglementând încasarea la termenele şi cuantumul stabilit a taxelor şi impozitelor şi 
stipulând norme speciale împotriva ilegalităţilor din domeniul fiscal, legislaţia financiară 
cuprinde dispoziţii referitoare la infracțiunile din acest domeniu. Infracţiunea în domeniul 
fiscal poartă denumirea de evaziune fiscală frauduloasă sau fraudă fiscală. 


2.3. Evaziunea fiscală frauduloasă 


Spre deosebire de evaziunea fiscală legală, care constă într-o menţinere 
prudentă a sustragerii în limitele legale, frauda fiscală se săvârşeşte prin 
încălcarea flagrantă a legii, profitându-se de modul specific în care se face 
impunerea. 

Prin evaziunea fiscală ilicită se înţelege acţiunea contribuabilului ce 
încalcă (violează) prescripţia legală cu scopul de a se sustrage de la plata 
impozitelor, taxelor şi contribuţiilor cuvenite statului. 

Evaziunea fiscală este frauduloasă când contribuabilul, obligat să 
furnizeze date în sprijinul declaraţiei în baza căreia urmează a 1 se stabili 
cota impozitului, recurge la disimularea obiectului impozabil, la 
subevaluarea cuantumului materiei impozabile sau folosirea altor căi de 
sustragere de la plata impozitului. Deci, evaziunea fiscală frauduloasă sau 
frauda fiscală constă în disimularea obiectului impozabil, în subevaluarea 
cuantumului materiei impozabile sau folosirea altor căi de sustragere de la 
plata impozitului datorat. 


In general este greu să se determine toate formele de evaziune de acest 
gen, ele fiind practic nelimitate. In activitatea fiscală există însă forme 

care se regăsesc mai frecvent şi de acelea trebuie să se ţină seama la 


cercetarea contabilă: 

- înregistrările făcute în scopul micşorării rezultatelor; 

- înfiinţarea de conturi pasive cu nomenclaturi fictive; 

- trecerea de cifre nereale în registrele contabile; 

- amortismente nelegale şi amortismente la supraevaluări; 

- întocmirea de declaraţii false; 

- întocmirea de documente de plăţi fictive; 

- crearea de rezerve latente; 

- alcătuirea de registre contabile nereale; 

- nejustificarea cu documente legale a înregistrărilor; 

- trecerea în conturi personale a unor părţi din beneficiu; 

- compensaţiuni de conturi; 

- reducerea cifrei de afaceri; 

- nedeclararea materiei impozabile; 

- crearea de conturi pasive la care se găsesc alocate diferite rezerve; 

- declararea de venituri impozabile inferioare celor reale; 

- falsificarea sau crearea pur şi simplu a unor piese şi acte justificative; 

- executarea de registre de evidențe duble, un exemplar real şi altul fictiv; 

- contabilizări de cheltuieli şi facturi fictive; 

- erori de adunare şi raportare; 

- diminuarea materiei impozabile rezultate din reducerea cifrei de afaceri prin înregis- 
trarea în cheltuielile unităţii a unor cheltuieli cu caracter personal ale patronilor ori 
înregistrarea de cheltuieli neefectuate în realitate; 

- vânzările făcute fără factură, precum şi emiterea de facturi fără vânzare efectivă, 
care ascund operaţiunile reale supuse impozitării; 

- falsificarea bilanţului, ca mijloc de fraudare a fiscului, care presupune o convenţie 
între patron şi contabilul şef, ei fiind astfel ţinuţi să răspundă solidar pentru fapta comisă. 


Înainte de anul 1994 se considera că legea privind evaziunea fiscală era 
mai mult decât o necesitate anticipându-se că gravitatea pedepselor pe care 
trebuia să le instituie îi va determina pe evazioniştii de profesie sau de 
ocazie să se gândească mai mult înaintea săvârşirii unor astfel de acte, 
deoarece riscul pe care şi-l asumă nu va mai fi legat de pierderea unei 
sume de bani, pe care o plăteau ca amendă, ci ar fi în joc o valoare mult 


mai mare, şi anume libertatea. 

După cum s-a constatat, nu la mult timp după apariţia Legii nr. 87/1994 pentru 
combaterea evaziunii fiscale, realitatea nu a fost pe măsura aşteptărilor tuturor celor care 
doreau o diminuare a amploarei fenomenului evazionist. 


$3. Cauzele evaziunii fiscale 

În practica internaţională, eficienţa unui sistem fiscal nu se măsoară 
atât prin importanța venitului fiscal, cât prin gradul de consimţire la 
impozit care este invers proporţional cu gradul de rezistenţă la impozite, 
deci cu evaziunea fiscală. 

In al doilea rând trebuie menţionată insuficienţa educaţiei cetăţeneşti şi educaţiei 
fiscale a contribuabililor, precum şi excesul de zel al organelor fiscale, predispuse uneori 
la exagerări.| 


Una dintre cauzele majore ale amplificării fenomenului de evaziune 
fiscală o reprezintă sistemul legislativ fiscal care, pe lângă faptul că este 
incomplet, prezintă mari lacune, imprecizii şi chiar ambiguităţi, ceea ce 
face ca eventualul contribuabil evazionist să aibă un spaţiu larg de 
manevră în încercarea sa de sustragere de la plata obligaţiilor fiscale 
legale. 


O altă cauză a evaziunii fiscale o reprezintă considerentele de ordin subiectiv: 
psihologia contribuabilului şi insuficienţa educaţiei fiscale. 

Trebuie, de asemenea, avut în vedere faptul că lipsa unui control bine organizat şi 
unui aparat format din personal priceput şi corect poate conduce la forme de mare 
amploare ale evaziunii fiscale. 

În fine, dar nu în ultimul rând, trebuie observat că una din cauzele importante ale 
evaziunii o reprezintă lipsa unei reglementari clare, precise şi unitare, care să îngră- 
dească acest fenomen şi să îl interzică. 


Evaziunea fiscală este păgubitoare atât statului, cât şi contribuabilului. 
În primul rând statului pentru că îl lipseşte de veniturile necesare 
îndeplinirii atribuţiilor sale esenţiale. În al doilea rând contribuabilului 
prin faptul că totalul impozitelor se distribuie pe o masă de venituri mai 
mică. 

Sir Austen Chamberlaine afirma că „metodele de evaziune se schimbă cu o rapiditate 
uimitoare” şi că „noile metode de investigare trebuie adoptate cu aceeaşi rapiditate”. 

Uneori o anumită parte din veniturile sau averea unei categorii sociale scapă 
impunerii datorită modului în care legea dispune stabilirea obiectului impozabil. Spre 
exemplu, venitul stabilit după criterii exterioare ori după anumite norme medii este, de 
regulă, inferior celui real. 
natura şi proveniența veniturilor ori averii supuse impunerii, de modul concret de stabilire 
a materiei impozabile, de modul de organizare a controlului fiscal şi de alţi factori 
specifici. 

Este de remarcat faptul că dintre toate categoriile sociale, salariaţii sunt aceia care 


care le oferă impunerea pe bază de declaraţie. 


"N. Hoanţă, op. cit., p. 220-221. 

În SUA, referindu-se la impunerea federală pe venitul persoanelor fizice profesorul A. 
Samuelson scria: „Pe hârtie volumul impunerii americane lasă impresia că este progresiv. 
Cu toate acestea multe elemente de venit scapă impunerii”. 


În mod concret, referindu-ne la condiţiile sociale şi economice ale 
perioadei de tranziție pe care o străbate ţara noastră, abaterile 
fiscal-financiare şi deficienţele din activitatea agenţilor economici se 
datorează următoarelor cauze: 

- posibilitatea oferită prin prevederile Legii nr. 31/1990 de a autoriza înfiinţarea şi 
funcţionarea de societăţi comerciale cu foarte multe activităţi în obiectul de activitate, fără a 
se verifica în prealabil dotările şi condiţiile reale de desfăşurare a acestora în cadru legal; 

- limita minimă a capitalului social de 2.000.000 lei pentru SRL-uri, care nu asigură 
condiţiile pentru recuperarea sumelor cuvenite bugetului statului; 

- lipsa reglementărilor procedurii de suspendare a agenţilor economici, deşi Legea 
nr. 31/1990 prevede posibilitatea suspendării agenţilor economici la care s-au constatat 
abateri repetate; 

- lipsa unor prevederi legale şi a unor sancţiuni mai severe pentru inexistenţa docu- 
mentelor de însoţire a mărfurilor pe tot circuitul parcurs de acestea, în vederea eliminării 
posibilităţilor de producere ulterioară a unor documente justificative în cazul operaţiu- 
nilor surprinse de organul de control. 


$4. Modalităţile evaziunii fiscale 


4.1. Modalităţi generale ale evaziunii fiscale 


Evitarea căderii sub incidenţa legii fiscale şi, implicit, evitarea de a plăti impozitul, 
poate fi realizată prin trei modalităţi principale: 

1. legea fiscală asigura ea însăşi evaziunea printr-un regim fiscal de favoare (este 
cazul, în special, al regimurilor de evaluare forfetară a materiei impozabile); 

2. abţinerea, pur şi simplu, a contribuabilului de a îndeplini activitatea, operaţiunea 
sau actul impozabil. Această modalitate este frecventă în cazul unei fiscalități excesive 
(presiune fiscală mare), deoarece rata marginală de impozitare devine foarte ridicată şi 
contribuabilul preferă să se abţină de a furniza o unitate suplimentară de muncă. 
Evaziunea se produce în acest caz prin substituirea timpului liber exonerat muncii impo- 
zitate şi prin folosirea lacunelor sistemului fiscal. În acest caz, evaziunea fiscală se 
rezumă la abilitatea fiscală sau la alegerea modalităţilor de a plăti cât mai puţin impozit; 

3. folosirea de mijloace şi metode care încalcă în mod deschis legea fiscală. 


Cele mai frecvente cazuri de evaziune fiscală în care se uzează de 
interpretarea favorabilă a legislaţiei fiscale în vigoare, în practica statelor 


cu economie de piaţă sunt: 

- constituirea de fonduri de amortizare sau de rezervă, într-un cuantum mai mare 
decât cel ce se justifică din punct de vedere economic, micşorând astfel veniturile 
impozabile; 

- practica unor societăţi comerciale de a investi o parte din profitul realizat în achiziţii 
de maşini şi echipamente tehnice pentru care statul acordă reduceri ale impozitului pe 
venit, măsură care este menită să stimuleze acumularea; 

- asocierile de familie, precum şi societăţile oculte dintre soţia şi copiii întreprin- 
zătorului şi acesta; rezultatul unei asemenea manevre este impunerea separată a acestora, 
repartizarea veniturilor pe fiecare asociat ducând la micşorarea sarcinilor fiscale; 

- venitul total al membrilor familiei poate fi împărţit în mod egal între aceştia, 
indiferent de contribuţia fiecăruia la realizarea lui, pe această cale obținându-se o 
diminuare a cuantumului impozitului pe venit care este datorat statului; 

- constituirea unor depozite de păstrare şi administrare de către părinte (tutore) a unor 
fonduri în favoarea copilului minor. În acest caz, deşi venitul aferent depozitului este 
supus impunerii, impozitul plătit este mai mic în comparaţie cu ceea ce s-ar datora pe 
venitul astfel redivizat; 

- folosirea în anumite limite a prevederilor legale cu privire la donațiile filantropice, 
indiferent dacă acestea au avut loc sau nu, duce la sustragerea unei părţi din veniturile 
realizate de la impunere; 

- un contribuabil are posibilitatea să opteze fie pentru impozitul pe venitul persoanelor 
fizice, fie pentru sistemul de impunere aplicabil veniturilor realizate de o corporație. 
Optând pentru cel de-al doilea regim fiscal, contribuabilul realizează o importantă sustra- 
gere din venitul impozabil, deoarece sistemul de impunere al corporațiilor cuprinde 
numeroase facilităţi care duc la o substanţială reducere a sarcinilor fiscale: 

- luarea în considerare a unor facilităţi legale cu privire la excluderea din masa impo- 
zabilă a cheltuielilor cu muncă vie, cu pregătirea profesională şi practica în producţie, a 
sumelor plătite pentru contractele de cercetare ce au ca obiect programe prioritare de 
interes naţional; 

- scăderea din venitul impozabil a cheltuielilor de protocol, reclamă sau publicitate, 
indiferent dacă au fost făcute sau nu; 

- interpretarea favorabilă a dispoziţiilor legale care prevăd importante facilităţi 
(scutiri, reduceri) pentru contribuţiile la sprijinirea activităţilor sociale, culturale, ştiinţi- 
fice şi sportive. 


Toate aceste modalităţi sunt posibile şi în sistemul legislaţiei românești. 
Potrivit unor evaluări ale Ministerul Finanţelor Publice, modalităţile cele 
mai utilizate pentru realizarea evaziunii fiscale ar fi: 

1. În cazul impozitului pe profit, 

- reducerea bazei de impozitare; 

- neînregistrarea integrală a veniturilor realizate; 

- transferul veniturilor impozabile la societăţile nou create în cadrul aceluiaşi grup; 

- încadrarea eronată în perioadele de scutire. 

2. în cazul TVA, 

- aplicarea eronată a regimurilor deducerilor; 

- necuprinderea unor operaţiuni ce intră în sfera TVA în baza de calcul a taxei; 

- neînregistrarea ca plătitor la atingerea plafonului de 2.000.000.000. ROL; 

- neevidenţierea şi nevirarea taxei pe valoarea adăugată aferentă avansurilor încasate 
de la clienţi; 

- sustragerea de la plata TVA prin declararea unor importuri ca fiind temporare. 

3. La accize, modalităţile de evaziune fiscală au cuprins: 

- micşorarea bazei de impozitare; 

- nedeclararea corectă a operaţiunii reale în cazul unor produse ale căror preţuri erau 
purtătoare de accize (mai ales alcool). 

4.2. Evaziunea cu ajutorul conturilor bancare 


Potrivit prevederilor legale în vigoare, o societate comercială cu capital privat poate 
să aibă deschise mai multe conturi la bănci diferite. Deschiderea conturilor bancare se 
face fără avizul şi fără înştiinţarea organelor fiscale sau a băncii la care s-au deschis alte 
conturi, dar băncile au obligaţia, conform C. proc. fisc., de a raporta imediat organelor 
fiscale deschiderea conturilor bancare. 

Deschiderea contului la o bancă se face destul de simplu şi de uşor prin depunerea 
unei cereri şi a documentelor din care să rezulte că societatea comercială este legal 
constituită. Închiderea contului se face printr-o simplă cerere din partea agentului 
economic, banca urmărind exclusiv situaţia bancară a clientului său, respectiv să nu aibă 
credite neachitate. 

În acest context legal se pot săvârşi cele mai mari fraude fiscale pe bază de documente 
„legal” întocmite cu ajutorul conturilor deschise la una din bănci. Pentru a se elimina astfel 
de fenomene, se impune ca prin lege să se prevadă că un agent economic nu-şi poate 
deschide cont decât la o unitate bancară din ţară, la alegere, iar deschiderea celui de al 
doilea cont să nu se poată face decât în cazuri temeinic justificate şi cu respectarea unor 
condiţii, prin care cei interesaţi să fie înştiinţaţi de deschiderea celui de al doilea cont 
(banca la care are deschis primul cont, banca la care deschide al doilea cont, organul 
financiar). 


$5. Regimul juridic actual privind evaziunea fiscală 


5.1. Definirea evaziunii fiscale 


După 1989, prima lege a evaziunii fiscale a fost Legea nr. 87/1994. Aceasta a apărut 
ca o necesitate în vederea combaterii anumitor categorii de fapte favorizate de 
modificările survenite în structura capitalului. După decembrie 1989, capitalul de stat a 
suferit schimbări esenţiale în favoarea capitalului privat. A avut loc un transfer al proprie- 
tăţii care a generat creşterea numărului de agenţi economici cu capital de stat, mixt sau 
privat. Lipsa reglementărilor, precum şi deficienţele şi inadvertenţele celor existente au 
creat posibilitatea pentru cei cărora le revin obligaţiile fiscale de a se sustrage de la înde- 
plinirea acestora. Legiuitorul şi-a propus adoptarea unor măsuri de combatere, prevenire 
şi stopare a fenomenului de evaziune fiscală, concretizate în Legea nr. 87/1994. Într-o 
mare măsură Legea nr.87/1994 a funcţionat cu succes, cel puţin prin prisma efectului 
regulator pe care l-a avut, în sensul că a ordonat din punct de vedere legal faptele 
reprezentând contravenţii şi faptele reprezentând infracţiuni, sintetizând în acelaşi timp 
obligaţiile esenţiale ale contribuabililor menite să reducă şi să stopeze evaziunea fiscală. 


În anul 2005 a fost adoptată noua reglementare în materia evaziunii 
fiscale, respectiv Legea nr. 241/2005 pentru prevenirea şi combaterea 
evaziunii fiscale!. Noua reglementare nu defineşte evaziunea fiscală. 
Totuşi, evaziunea fiscală poate fi definită ca fiind sustragerea prin orice 
mijloace, în întregime sau în parte, de la plata impozitelor, taxelor şi altor 


1 M.Of. nr. 672 din 27 iulie 2005. 

sume datorate bugetului general consolidat! de către persoanele fizice şi 
persoanele juridice române sau străine. 


5.2. Înregistarea fiscală 


Premisa bunei-credinţe fiscale, adică a intenţiei contribuabilului de achitare a 
impozitelor şi taxelor datorate bugetului consolidat este înregistrarea fiscală. Astfel, 
activitatea generatoare de venituri impozabile, permanentă sau temporară, trebuie în mod 
obligatoriu să se desfăşoare în baza unei autorizaţii emise de organul competent sau a 
unui alt temei prevăzut de lege. Potrivit art. 69 C. proc. fisc. „Orice persoană sau entitate 
care este subiect într-un raport juridic fiscal se înregistrează fiscal primind un cod de 
identificare fiscală. Codul de identificare fiscală va fi: 

a) pentru persoanele juridice, cu excepţia comercianților, precum şi pentru asocieri şi 
alte entități fără personalitate juridică, codul de înregistrare fiscală atribuit de organul 
fiscal competent din subordinea Agenţiei Naţionale de Administrare Fiscală; 

b) pentru persoanele fizice, codul numeric personal atribuit potrivit legii speciale; 

c) pentru persoanele fizice care nu deţin cod numeric personal, numărul de 
identificare fiscală atribuit de organul fiscal competent din subordinea Agenţiei Naţionale 
de Administrare Fiscală; 

d) pentru comercianţi, inclusiv pentru sucursalele comercianților care au sediul princi- 
pal al comerţului în străinătate, codul unic de înregistrare atribuit potrivit legii speciale; 

e) pentru persoanele fizice plătitoare de taxa pe valoarea adăugată, codul de înre- 
gistrare fiscală atribuit de organul fiscal competent din subordinea Agenţiei Naţionale de 
Administrare Fiscală. 


În vederea atribuirii codului de identificare fiscală persoanele prevăzute 
la mai sus la au obligaţia să depună declaraţie de înregistrare fiscală. De 
asemenea, au obligaţia să depună o declaraţie de înregistrare fiscală şi 


persoanele prevăzute la lit. b) care au calitatea de angajator. 

Declaraţia de înregistrare fiscală se depune în termen de 30 de zile de la: 

— data înfiinţării potrivit legii, în cazul persoanelor juridice, asocierilor şi altor entităţi 
fără personalitate juridică; 

— data eliberării actului legal de funcţionare, data începerii activităţii, data obţinerii 
primului venit sau dobândirii calităţii de angajator, după caz, în cazul persoanelor fizice. 

Declaraţia de înregistrare fiscală se întocmeşte prin completarea unui formular pus la 
dispoziţie gratuit de organul fiscal din subordinea Agenţiei Naţionale de Administrare 
Fiscală şi va fi însoţită de acte doveditoare ale informaţiilor cuprinse în aceasta. Decla- 
raţia de înregistrare fiscală va cuprinde: datele de identificare a contribuabilului, catego- 
riile de obligaţii de plată datorate potrivit Codului fiscal, datele privind sediile secundare, 
datele de identificare a împuternicitului, datele privind situaţia juridică a contribuabilului, 
precum şi alte informaţii necesare administrării impozitelor, taxelor, contribuţiilor şi altor 
sume datorate bugetului general consolidat. 


1 Bugetul general consolidate este definit de art. 1 din Legea nr. 241/2005 ca reprezentând 
ansamblul bugetelor publice, componente ale sistemului bugetar, agregate şi consolidate pentru a 
forma un întreg. 

Pe baza declaraţiei de înregistrare fiscală, organul fiscal competent din 
subordinea Agenţiei Naţionale de Administrare Fiscală eliberează! 
certificatul de înregistrare fiscală, în termen de 15 zile de la data 
depunerii declaraţiei. În certificatul de înregistrare fiscală” se înscrie 
obligatoriu codul de identificare fiscală. 


5.3. Subiectele evaziunii fiscale 


Subiect al evaziunii fiscale este contribuabilul — persoană fizică sau juridică, română 
sau străină — care desfăşoară activități generatoare de impozite. 

Subiecte ale evaziunii fiscale pot fi atât administratorii, contabilii sau alți funcționari 
cu atribuţii de serviciu în domeniul fiscal de la persoanele juridice, indiferent de natura 
capitalului — de stat sau privat —, cât şi persoanele fizice autorizate sau neautorizate. 

La majoritatea faptelor incriminate ca infracţiuni subiect nu poate fi decât persoana 
care are o anumită calitate: administrator, contabil sau altă persoană însărcinată cu 
atribuţii de serviciu specifice. 


Comiterea unei fapte prevăzute de Legea nr. 241/2005 atrage 
consecinţe pentru viitor. Astfel, potrivit art. 12 din lege nu pot fi fondatori, 
administratori, directori sau reprezentanţi legali ai societăţii comerciale, 
iar daca au fost alese, sunt decăzute din drepturi, persoanele care au fost 
condamnate pentru infracțiunile prevăzute de legea evaziunii fiscale 


5.4. Obiectul evaziunii fiscale 


Obiectul juridic al infracţiunii de evaziune fiscală îl reprezintă relaţiile 
sociale privind constituirea bugetului de stat, bugetelor locale, bugetului 
asigurărilor sociale de stat şi fondurilor speciale extrabugetare. 

Obiectul material al infracţiunii este constituit din sumele datorate 
bugetului de stat, bugetelor locale, bugetului asigurărilor sociale de stat şi 
fondurilor speciale extrabugetare de către persoanele fizice şi juridice 
române şi străine. 


5.5. Latura subiectivă a infracţiunii de evaziune fiscală 


Infracţiunile reglementate de Legea nr. 241/2005 se săvârşesc cu 
intenţie directă şi uneori indirectă. Faptele care nu sunt săvârşite în astfel 
de condiţii încât potrivit legii să constituie infracţiuni reglementate de lege 
pot atrage răspunderea contravenţională. 


! Eliberarea certificatelor de înregistrare fiscală nu este supusă taxelor de timbru. 
? Contribuabilii care realizează venituri din activitatea de comerţ sau prestări de servicii către popu- 
laţie sunt obligaţi să afişeze certificatul de înregistrare fiscală în locurile unde se desfăşoară activitatea. 

5.6. Latura obiectivă a infracţiunii de evaziune fiscală 


Latura obiectivă este constituită din acţiuni şi inacţiuni privind: 
- refuzul de a prezenta organelor de control prevăzute de lege 
documentele justificative şi actele de evidenţă contabilă necesare pentru 


stabilirea obligaţiilor faţă de stat; 

- întocmirea incompletă sau necorespunzătoare de documente primare sau de evidenţă 
contabilă, ori acceptarea unor astfel de documente cu scopul de a împiedica verificările 
financiar-contabile pentru identificarea cazurilor de evaziune; 

- sustragerea de la plata impozitelor, taxelor şi contribuţiilor datorate statului, prin 
neînregistrarea unor activităţi pentru care legea prevede obligaţia înregistrării; 

- sustragerea de la plata obligaţiunilor fiscale, în întregime sau în parte, prin nedecla- 
rarea veniturilor impozabile, ascunderea obiectului sau a sursei impozabile sau taxabile 
sau efectuarea oricăror alte operaţiuni în acest scop; 

- neevidenţierea prin acte contabile sau alte documente legale, în întregime sau în 
parte, a veniturilor realizate ori de a înregistra cheltuieli care nu au la bază operaţiuni 
reale, dacă au avut ca urmare neplata ori diminuarea impozitului; 

- organizarea sau conducerea unei evidențe contabile duble, de către conducătorul 
unităţii sau alte persoane cu atribuţii financiar-contabile, ori alterarea memoriilor apa- 
ratelor de taxat, de marcaj, sau a altor mijloace de stocare a informaţiilor, în scopul dimi- 
nuării veniturilor supuse impozitelor; 

- declararea fictivă făcută de contribuabili sau împuterniciţii acestora cu privire la 
sediul unei asociaţii comerciale sau la schimbarea acesteia, fără îndeplinirea obligaţiilor 
prevăzute de lege. 

Urmarea unor asemenea acte sau fapte o constituie neplata sumelor datorate statului. 
În vederea sancţionării autorului este necesară existența raportului de cauzalitate între 
acţiunea sau inacţiunea din latura obiectivă şi urmările acesteia. 

Obligaţiile fiscale faţă de stat trebuie respectate cu rigurozitate, iar pentru realizarea 
acestui deziderat se impune ca volumul veniturilor şi cheltuielilor să fie stabilit pe baza 
unor evidențe conduse cu respectarea prevederilor legale. 


$6. Categorii de fapte incriminate ca infracţiuni 
în sistemul Legii nr. 241/2005 


> Fapte care au drept scop ascunderea materiei impozabile şi deci alterarea 
masei impozabile supusă impozitelor şi taxelor. Astfel, constituie infracţiuni 
de evaziune fiscală şi se pedepsesc cu închisoare de la 2 ani la 8 ani şi 
interzicerea unor drepturi următoarele fapte: 
— ascunderea bunului ori a sursei impozabile sau taxabile; 
— omisiunea, în tot sau în parte, a evidenţierii, în actele contabile ori în alte documente 
legale, a operaţiunilor comerciale efectuate sau a veniturilor realizate; 
— evidenţierea, în actele contabile sau în alte documente legale, a cheltuielilor care nu 
au la bază operaţiuni reale ori evidenţierea altor operaţiuni fictive; 


> Fapte de natură a altera datoria fiscală prin neîndeplinirea ori îndeplinirea 
defectuoasă a unor obligaţii de disciplină financiar-contabilă. Astfel, sunt 
infracţiuni: 

— alterarea, distrugerea sau ascunderea de acte contabile, memorii ale aparatelor de 
taxat ori de marcat electronice fiscale sau de alte mijloace de stocare a datelor; 

— executarea de evidențe contabile duble, folosindu-se înscrisuri sau alte mijloace de 
stocare a datelor; 

— fapta contribuabilului care, cu intenţie, nu reface documentele de evidenţă contabilă 
distruse, în termenul înscris în documentele de control, deşi acesta putea să o facă. 


> Fapte săvârşite de contribuabili în legătură cu atribuţiile de control fiscal 
ale organelor competente şi realizarea creanţelor fiscale, în scopul 
împiedicării cunoaşterii de către organul fiscal a realităţilor fiscale şi 
împiedicarea recuperării sumelor datorate bugetului consolidat. Astfel, 
constituie infracţiune şi se pedepseşte cu închisoare de la 6 luni la 3 ani sau cu 
amendă. 


Capitolul XXII 
Cazierul fiscal 


> Cazierul fiscal a fost reglementat şi organizat prin Ordonanța 
Guvernului nr. 75/2001.' 
> In scopul prevenirii şi combaterii evaziunii fiscale, precum şi în 


scopul întăririi administrării impozitelor şi taxelor datorate 
bugetului de stat a fost reglementată organizarea cazierului fiscal al 
contribuabililor, ca mijloc de evidenţă şi urmărire a disciplinei 
financiare. 

> Cazierul fiscal ține evidența persoanelor fizice şi juridice, precum 
şi a asociaților, acţionarilor şi reprezentanților legali ai persoanelor 
juridice, care au săvârşit fapte sancţionate de legile financiare, 
vamale şi de disciplina financiară. 


> Cazierul fiscal se organizează de către Ministerul Finanțelor Publice la nivel 
central, iar la nivel local de către direcțiile generale ale finanțelor publice 
județene şi a municipiului Bucureşti ori de către Direcția Generală de 
Administrare a Marilor Contribuabili. 


La nivelul Ministerului Finanțelor Publice se organizează cazierul 
fiscal național, în care se ține evidența contribuabililor de pe întregul 
teritoriu al României, iar la nivelul direcțiilor generale ale finanțelor 
publice judeţene şi a municipiului Bucureşti, se organizează cazierul fiscal 
local, în care se ține evidența contribuabililor care au domiciliul/sediul în 
raza teritorială a acestora. 


! Republicată în M. Of. nr. 664 din 23 iulie 2004, în temeiul art. XIV lit. a) din O.G. 
nr. 29/2004 pentru reglementarea unor măsuri financiare, publicată în M. Of. nr. 90 din 31 ianuarie 
2004, dându-se textelor o nouă numerotare. 

O.G. nr. 75/2001, publicată în M. Of. nr. 540 din 1 septembrie, a fost aprobată cu modificări 
prin Legea nr. 410/2002, publicată în M.Of. nr. 493 din 9 iulie 2002 şi ulterior a mai fost 
modificată prin: 

- O.U.G. nr. 190/2001 pentru modificarea art. 13 din O.G. nr. 75/2001 privind organizarea şi 
funcţionarea cazierului fiscal, M. Of. nr. 848 din 29 decembrie 2001, aprobată prin Legea 
nr. 228/2002, M. Of. nr. 290 din 29 aprilie 2002; 

- O.G. nr. 86/2003 privind reglementarea unor măsuri în materie financiar-fiscală, M. Of. 
nr. 624 din 31 august 2003, aprobată cu modificări şi completări prin Legea nr. 609/2003, M. Of. 
nr. 930 din 23 decembrie 2003; 

- O. G. nr. 29/2004 pentru reglementarea unor măsuri financiare, M. Of. nr. 90 din 31 ianuarie 
2004, aprobată cu modificări şi completări prin Legea nr. 116/2004, M. Of. nr. 353 din 22 aprilie 2004. 

În cazierul fiscal se înscriu date privind: 

— sancțiuni aplicate contribuabililor pentru săvârşirea faptelor! de încălcare a legisla- 
tiei vamale, financiare şi de disciplină financiară, rămase definitive şi irevocabile potrivit 
prevederilor legale în vigoare; 

— măsuri de executare silită aplicate contribuabililor în legătură cu faptele arătate mai 
sus, rămase definitive şi irevocabile potrivit prevederilor legale în vigoare; 

— înscrierea datelor în cazierul fiscal se face pe baza hotărârilor judecătoreşti defini- 
tive şi irevocabile. 


Până la rămânerea definitivă a hotărârii judecătoreşti, Ministerul 
Finanţelor Publice va organiza o evidenţă separată, operativă pentru 
urmărirea derulării fazelor procedurale prevăzute de lege, datele fiind 
supuse secretului fiscal” potrivit legii. 


Inscrierea datelor în cazierul fiscal se face în baza următoarelor 


documente: 

— extrasele de pe hotărârile judecătoreşti definitive, transmise de instanţele judecă- 
toreşti Ministerului Finanţelor Publice; 

— extrasele de pe deciziile de soluţionare a contestaţiilor rămase definitive şi irevo- 
cabile prin neexercitarea căilor de atac; 

— actele/documentele întocmite de organele fiscale şi vamale din subordinea Minis- 
terului Finanţelor Publice, rămase definitive, prin care se consemnează datele şi informa- 
tiile privind încălcarea legislaţiei financiar-fiscale; 

— actele rămase definitive ale altor organe competente să constate faptele incriminate 
de lege. 


|! H.G. nr. 31/2003 privind aprobarea Normelor metodologice pentru aplicarea Ordonanţei 
Guvernului nr. 75/2001 privind organizarea şi funcţionarea cazierului fiscal conţine în Anexa 1 lista 
faptelor care se înscriu în cazierul fiscal al contribuabililor. Aceasta listă menţionează expres fapta, 
actul normativ, articolul din actul normative aplicabil. Precizăm că nu poate face obiectul înscrierii 
în cazierul fiscal al contribuabilului nici o faptă care nu este expres prevăzută de Anexa 1 a H.G. 
31/2003. 

? Secretul fiscal este reglementat de art.11 C. proc. fisc.: „(1) Funcţionarii publici din cadrul 
organului fiscal, inclusiv persoanele care nu mai deţin această calitate, sunt obligaţi, în condiţiile 
legii, să păstreze secretul asupra informaţiilor pe care le deţin ca urmare a exercitării atribuţiilor de 
serviciu. 

(2) Informaţiile referitoare la impozite, taxe, contribuţii şi alte sume datorate bugetului general 
consolidat pot fi transmise numai: 

a) autorităţilor publice, în scopul îndeplinirii obligaţiilor prevăzute de lege; 

b) autorităţilor fiscale ale altor ţări, în condiţii de reciprocitate în baza unor convenţii; 

c) autorităţilor judiciare competente, potrivit legii; 

d) în alte cazuri prevăzute de lege. 

(3) Autoritatea care primeşte informaţii fiscale este obligată să păstreze secretul asupra 
informaţiilor primite. 

(4) Este permisă transmiterea de informaţii cu caracter fiscal în alte situaţii decât cele prevăzute 
la alin. (2), în condiţiile în care se asigură că din acestea nu reiese identitatea vreunei persoane 
fizice sau juridice. 

(5) Nerespectarea obligaţiei de păstrare a secretului fiscal atrage răspunderea potrivit legii”. 

În scopul completării cazierului fiscal, organele fiscale pot solicita 
Inspectoratului General al Poliţiei şi unităţilor teritoriale ale acestuia 
extras de pe cazierul judiciar al contribuabililor care au săvârşit faptele de 
încălcare a legislaţiei financiar-fiscale. 


Contribuabilii care au înscrise date în cazierul fiscal se scot din 


evidenţă, dacă se află în următoarele situaţii: 

— faptele pe care le-au săvârşit nu mai sunt sancţionate de lege; 

— a intervenit reabilitarea de drept sau judecătorească constatată prin hotărâre judecă- 
torească; 

— nu au mai săvârşit fapte de natura celor incriminate de lege într-o perioadă de 5 ani 
de la data rămânerii definitive a actului prin care au fost sancţionate aceste fapte; 

— decesul, respectiv radierea contribuabilului. 


Prezentarea certificatului de cazier fiscal este obligatorie în următoarele 
situații: 

— la înfiinţarea societăţilor comerciale de către asociaţi, acţionari şi reprezentanţii 
legali desemnaţi; 

— la solicitarea înscrierii în Registrul asociaţiilor şi fundațiilor, a asociaţiilor şi funda- 
ţiilor, de către asociaţii sau membrii fondatori ai acestora; 


În baza acordurilor fiscale internaţionale, Ministerul Finanţelor Publice poate furniza 
autorităţilor fiscale competente din statele partenere, la cerere, informaţii din cazierul 
fiscal al contribuabililor. 


Certificatul de cazier fiscal este valabil 15 zile de la data emiterii şi 
numai în scopul în care a fost eliberat. 


Eliberarea certificatului de cazier fiscal se face în termen de 10 zile 
lucrătoare de la data solicitării eliberării. Eliberarea se face numai personal 
contribuabilului, respective reprezentantului, sub semnătură, cu condiţia 
prezentării actului de identitate, ori a împuternicirii, după caz. Certificatul 
de cazier fiscal se întocmeşte în două exemplare şi se semnează de către 


conducătorul organului fiscal. 

Pentru eliberarea certificatului de cazier fiscal se percepe o taxă în sumă de 50.000 
ROL. 

La cerere, pentru situaţii de urgenţă, certificatul de cazier fiscal poate fi eliberat în 5 
zile lucrătoare, cu plata unei taxe în sumă de 200.000 ROL. 

Taxele mai sus arătate se fac venit la bugetul de stat. 


Contribuabilii care figurează în evidenţa cazierului fiscal pot cere 
rectificarea datelor înscrise, dacă acestea nu corespund situaţiei reale ori 
înregistrarea lor nu s-a făcut cu respectarea dispoziţiilor legale. 

Cererea de rectificare, însoţită de acte doveditoare!, se adresează unităţii fiscale care a 
emis certificatul de cazier fiscal. Cererea de rectificare va urma procedura stabilită pentru 
cererea de eliberare a certificatului de cazier fiscal, fără perceperea taxei de timbru. 

Organele fiscale vor comunica contribuabililor modul de soluţionare a cererii de 
rectificare în termen de 30 de zile de la data depunerii acesteia. 


Organele fiscale sunt obligate să verifice susţinerile contribuabililor şi, 
dacă constată că în cazierul fiscal s-a făcut o înregistrare greşită, iau măsuri 
de rectificare a datelor şi comunică sau eliberează un nou certificat de cazier 


fiscal în locul celui contestat. 
Certificatul de cazier fiscal astfel eliberat este scutit de taxa de timbru. 


Contribuabilii cărora li s-a respins cererea de rectificare pot introduce 
contestaţie în termen de 30 de zile de la comunicare. Contestaţia se poate 
introduce şi în cazul în care eroarea înregistrării în cazierul fiscal nu se 
datorează organelor fiscale. 


Contestaţia se soluţionează de către Tribunal, Secţia de contencios administrativ în a 
cărui rază teritorială îşi au domiciliul sau sediul contribuabilii, fără procedura prealabilă. 

Contestaţia este scutită de taxa de timbru. 

Hotărârea prin care se soluţionează contestaţia este definitivă şi irevocabilă. 

În caz de admitere a contestaţiei instanţa va trimite o copie de pe hotărârea organului 
fiscal în vederea rectificării cazierului fiscal. 


! Actele doveditoare se anexează la cererea de rectificare în copie certificate de organul fiscal 
competent pe baza prezentării actelor originale sau în copie legalizată. 


